
Capitolul 1 


Cel mai pasionant roman despre 
cursele de cai, pe care l-am scris. 


Edgar Wallace 


Urcând agale pe Regent Street, domnul Luke zări 
noua clădire ce fusese terminată înaintea întoarcerii 
sale din călătoria în America de Sud; se opri deci cu 
mâinile în buzunare şi o examină cu atenţie. 

Deasupra ferestrelor de la primele etaje se puteau 
observa două T-uri aurite aşezate în chip de 
monogramă, iar dedesubt, o panglică verde răsucită, 
sugerând un nod gordian. 

Omul surâse; rezultatul era şi decorativ, şi discret, 
şi comercial. Fără flamuri strălucitoare sau înscrisuri 
ostentative care să atragă atenţia asupra priceperii 
domnului Joe Trigger sau a “tranzacţiilor” sale; cele 
două T-uri aurite şi panglica verde se armonizau foarte 
bine cu intrarea de marmură, cu micile birouri de acaju 
şi cu şirurile de lămpi electrice de pe plafon. S-ar fi 
putut crede că era vorba de o bancă sau de sediul unei 
companii de navigaţie. 

Domnul Luke scoase din buzunar un ziar în 
cuprinsul căruia se putea citi următorul anunţ: 


Tranzacţiile Trigger 
Tranzactia nr. 7 se va efectua între 1 şi 15 
septembrie. Participanţii sunt invitați să-şi precizeze 
cât mai grabnic opțiunile. 


Listele se vor închide pe 31 august la orele 12 şi 
nu se vor redeschide înainte de 16 septembrie, la 
prânz. 

Gentlemanii integri care doresc să figureze pe 
lista directorilor se vor adresa la: 

Secretariatul Tranzacţțiilor Trigger 
Firma “Panglica Verde” 
704, Lower Street. W. 1. 


Luke citi anunţul tipărit pe un spaţiu amplu, 
împături ziarul, îl băgă în buzunar şi îşi reluă 
plimbarea."Gentlemanii integri”: din această formulare 
se ghicea imediat caracterul distins al afacerilor 
domnului Trigger. Era mult mai uşor să obţii intrarea 
într-un club puţin accesibil din West End decât să 
figurezi în registrul domnului Trigger! 

Luke traversă Piccadilly Circus şi aruncă o privire 
ceasului din vitrina unui bijutier, se felicită pentru 
perfecta sa punctualitate; avea o rezervă de 5 minute. 

Pe Wardour Street există un restaurant renumit 
pentru dineurile sale, dar care, la ora prânzului, atrage 
puţini clienţi, căci aceştia preferă zgomotul şi agitația 
sălilor aglomerate liniştei unui separeu. Acest local 
avea trei intrări, iar Luke le ştia pe toate, în ce separeu 
trebuia oare să intre? N-o ştia exact, dar un chelner, 
luându-l drept cel de al patrulea comesean aşteptat, îi 
arătă o uşă. 

Intră fără să bată; trei bărbaţi, care tocmai îşi luau 
prânzul, îşi ridicară în acelaşi timp privirile. 

Unul dintre ei era un uriaş cu faţa stacojie, umeri 
largi şi păr sur, stufos. Cel de al doilea, şi el solid, avea 
faţa foarte palidă şi o expresie aproape la fel de 
întunecată ca şi culoarea hainelor sale; al treilea era 


scund, gras şi cu cei mai mici ochi negri văzuţi 
vreodată pe o faţă atît de deschisă. 

— Bună ziua şi Dumnezeu să binecuvânteze 
această adunare, spuse noul sosit, închizând uşa în 
urma sa şi aşezându-se pe un scaun liber. Rustem nu 
poate veni, continuă el; vaporul lui are întârziere din 
pricina ceţii de pe Canalul Mânecii. De ce n-o fi luat 
avionul? Asta nu pot înţelege; dacă aş fi avut averea 
lui... 

— Ascultă, Luke; cine naiba ţi-a cerut să vii aici? 
strigă uriaşul cu faţa stacojie. 

— Nimeni, doctore, răspunse Luke. 

Noul venit era subţire, brun, tras la faţă, avea o 
privire ironică şi aerul cuiva care se plictiseşte. 

— Adevărul este că nu m-a chemat nimeni, 
continuă el. Deci, Trigger, spuse el adresându-se 
omuleţului cel gras, cum merg tranzacţiile? Aveţi într- 
adevăr nişte birouri foarte elegante! Eram pe punctul 
de a intra să cer un program. Mă gândeam că vei fi 
bucuros să afli că m-am întors din sudul însorit. Ei, 
Goodie, ce faci? Mergi la Doncaster sau la vreo 
înmormântare? 

Cel interpelat, meseanul cu faţa foarte palidă, nu 
răspunse, dar aruncă o ocheadă către vecinii săi. 

— Aici este o întâlnire particulară, se aprinse 
doctorul Blanter, cu faţa împurpurată subit de furie; nu 
avem nevoie de un blestemat de poliţist. leşi! 

Luke ocoli, la rândul lui masa, cu privirea. 

— Care este subiectul acestei întâlniri? întrebă el; 
să fie vorba de stabilitatea programului pentru 
Doncaster? Ce escrocherie pregătiţi, Trigger? Îmi plac 
noile voastre birouri de pe Roger Street şi mai ales 
panglica verde aplicată la ferestre. Legătura de 
credinţă a îndrăgostiţilor, ei, da, asta găselniţă! 


Doctorul Blanter, care prin atitudinea şi felul său 
de a vorbi părea să fie şeful bandei, reuşi să-şi 
potolească furia: 

— Acum, ascultă, sergent... 

— Inspector, murmură celălalt. Promovat pentru 
servicii excepţionale. 

— Scuză-mă, inspectore, reluă doctorul Blanter 
căruia parcă i se pusese un nod în gât; ce s-o mai 
lungim, nu ai nici un drept să ne impui prezenţa 
dumitale aici. In ceea ce mă priveşte, nu vreau să am 
de-a face cu poliţiştii. Ei stau bine unde stau şi e 
preferabil să rămână acolo. 

— Poliţiştii, replică melancolic Luke, nu stau 
nicăieri; n-au loc, n-au cămin; nimeni nu-i iubeşte. 

— Aţi fost în vacanţă, domnule Luke? întrebă 
Trigger grăsunul, încercând să îndulcească puţin 
conversaţia. 

— Da, în America de Sud. Splendidă ţară! Ar 
trebui să mergeţi acolo, doctore! 

— Sper, răspunse Blanter forţându-se să 
zâmbească, dar vezi, sunt un om foarte ocupat; încerc 
să-mi câştig existenţa din curse, ca şi aceşti domni... 

— Şi eu aş putea s-o fac, zise Luke, care avea 
obiceiul supărător de a-şi întrerupe interlocutorul, 
demolând astfel chiar şi cel mai abil discurs. Aş fi putut 
încasa mii de lire pe an dacă v-aş fi prins pe picior 
greşit. 

— Ne-ai văzut vreodată amestecați într-o afacere 
murdară? întrebă doctorul, ridicând vocea. Ai auzit 
vreodată să fi făcut noi ceva reprobabil? Uite ce e, 
Luke, am început să mă satur şi de dumneata, şi de 
prezenţa dumitale aici. Mâine voi merge la prefectul 
poliţiei şi va ieşi cu ceartă! 


— Perfect! Cu atât mai bine. Mergeţi cu toţi să vă 
plângeţi prefectului poliţiei şi totul va merge strună. 

Doctorul Blanter se lăsă pe spătarul scaunului: 

— Deci despre ce este vorba? întrebă el resemnat. 

Luke dădu din cap. 

— De nimic! Eu sunt pur şi simplu un “bau-bau” 
care-i sperie pe băieţeii cei răi! M-am gândit însă că 
veţi fi fericiţi să aflaţi că mă aflu la datorie, pregătit şi 
mereu pe recepţie! Cine va câştiga oare la Saint-Leger, 
domnule Trigger? 

Omuleţul cel gras se forţă să zâmbească; picături 
de sudoare îi apăruseră pe frunte. 

— Migdala prăjită pare să fie favorita, spuse el. Ca 
şi la Beckhampton, dar Dumnezeu ştie dacă cei de 
acolo sunt informaţi. Nu voi avea nici un pariu în cursă. 

— lată un om prevăzător! aprobă Luke. Jocul este 
un flagel care a ruinat mai multe cămine decât 
cinematograful. 

Polițistul se ridică cu grijă de pe scaunul său şi, 
zâmbind, se îndreptă cu paşi înceţi către uşă; se opri 
însă pentru un moment, cu mâna pe clanţă: 

— Deci sunt prin preajmă; asta e tot, spuse el şi 
ieşi închizând uşa fără nici un zgomot; nici unul dintre 
cei trei nu scoase o vorbă; rămaseră tăcuţi câteva clipe 
chiar şi după dispariţia poliţistului, apoi cel care fusese 
numit doctor zise: 

— Aruncă o privire afară, Trigger. 

Omuleţul cel gras se conformă, făcând o mică 
recunoaştere. 

— Trece strada. 

Goodie, la rândul său, privi pe fereastră. 

— Ce naiba face ăsta aici? mormăi doctorul. Tipul 
mă dezgustă de-a binelea! 


— Rustem nu s-a întors aşadar... spuse Trigger. 
Secretarul lui îmi spusese că va fi aici în dimineaţa 
asta. Ar fi trebuit să-i telefonăm. 

Printr-un gest, doctorul Blanter impuse tăcerea. 

— Acum, Goodie, în ceea ce priveşte calul acela... 
începu el şi din acel moment nu au mai fost întrerupţi 
de nimeni. 


Capitolul 2 


De mai multă vreme, pe uşa biroului domnului 
Rustem fusese fixată o plăcuţă de aramă pe care era 
gravată inscripţia: 


ARTHUR M. RUSTEM 
Avocat 


Într-o zi, plăcuţa fusese scoasă şi înlocuită cu alta, 
mai puţin impunătoare. La vremea aceea, domnul 
Rustem se afla în vacanţă şi ocupa la hotelul Danielli 
un apartament luxos, cu o vedere magnifică asupra 
Veneţiei. Acolo, la Veneţia, primise următoarea 
telegramă: 


Afacerea dvs. chemată astăzi în fata tribunalului. 
Starker apărat magistral, dar judecător decis radierea 
numelui dvs. din barou. Salutări. Pilcher. 


Rustem tocmai degusta o îngheţată în piaţa San 
Marco în momentul când i s-a adus telegrama, pe care 
a citit-o însă fără nici cel mai mic semn de emotie. 
Cerând un formular, el răspunse pe loc: 


Schimbați placa A. M. Rustem. Mulţumesc. 


Dădu apoi cinci lire comisionarului şi continuă să- 
şi savureze îngheţata. Se aştepta la această radiere; 
avusese totuşi norocul să scape de o condamnare! 
Câte necazuri, pentru câteva amărâte de mii de lire 
extorcate unei bătrâne şi stupide doamne! De altfel, ea 
şi murise, iar moştenitorii ei, nişte tipi avari din 
Midlands, erau aşa de bogaţi, încât fusese aproape 
indecent din partea lor să facă atâta tapaj pentru un 
nimic; mai ales că banii fuseseră înapoiaţi. Tribunalul 
însă îl considerase vinovat de greşeală profesională şi 
astfel plăcuţa de aramă pe care îi era trecută profesia 
de avocat trebuise să dispară. O lună mai târziu, 
reîntors la Londra, Rustem încuviinţă felul în care noua 
plăcuţă fusese modificată şi intră apoi în biroul său 
fastuos mobilat. Pilcher, secretarul, îşi întâmpină 
maestrul cu un zâmbet larg. Era un tânăr inteligent şi 
afişa un aer de prosperitate, neobişnuit la un secretar 
de avocat. Omul beneficia de o situaţie bună, câştiga 
destul la cursele de cai, îl lăuda grozav pe croitorul 
superiorului său. Aveau de altfel şi unul şi altul, 
aceeaşi lenjereasă şi acelaşi croitor, aceasta pentru că 
Pilcher vedea în patronul său un model. 

— N-ai avut noroc, Pilcher! Ar fi fost mult mai bine 
să mă părăseşti şi să mergi la “Doberry & Punch”, 
spuse Rustem. 

Fostul avocat se aşeză la biroul lui şi aruncă o 
privire către corespondenţa urgentă care îl aştepta. Un 
zâmbet dispreţuitor trecu peste figura fină a lui Pilcher: 

— Ceea ce este bun pentru dumneavoastră, 
maestre, e şi pentru mine. Nu-mi pasă de lege. 

— Nu-ţi pasă de lege, spui, murmură Rustem. Eşti 
înţelept... apropo, telefonează la Gillet pentru a mi se 


trimite o manichiuristă; pe cea blondă. Care era, oare, 
numele ei? Elsie? 

— Ea este în vacanţă, dar au una nouă, o perlă! 

În timp ce secretarul ieşea ca să îndeplinească 
ordinul, Rustem începu să-şi frunzărească 
corespondenţa, încruntând sprâncenele sau zâmbind, 
în funcţie de ce citea. Surâdea, de altfel, cu uşurinţă 
acest bărbat frumos de patruzeci de ani şi care părea 
mult mai tânăr: pe figura sa măslinie nu se vedea nici 
un rid, părul negru pieptănat pe spate era des şi 
strălucitor; nu fusese niciodată văzut purtând acelaşi 
costum două zile la rând. Lenjeria îi era imaculată, 
hainele aveau o tăietură perfectă; trecea drept o 
persoană de origine orientală şi chiar afişa unele 
caracteristici orientale, ca de pildă extraordinara 
uşurinţă de a vorbi în toate limbile. Judecătorul însuşi o 
declarase: “Domnul Rustem este capabil să-şi 
ademenească martorii în zece limbi şi să-i şantajeze în 
douăzeci”. 

Ca avocat, fusese apărătorul unei mulţimi de 
escroci, smulgând achitarea multora în ciuda vinei lor 
vădite. Nu exista hoţ profesionist în Europa care să nu 
fi apelat, la un moment dat, la sprijinul lui; îi apărase în 
instanţă pe criminali, vânzând apoi ziarelor 
mărturisirile acestora, după ce vinovaţii fuseseră 
spânzurați. Seif-ul său enorm adăpostise mii de lire 
sterline până în momentul în care posesorii acestora 
ieşiseră din închisoare. Atunci când doamna 
Lamontaine — de pildă — obținuse achitarea, deşi 
fusese acuzată că-şi otrăvise soţul, ea se prezentase la 
Arthur Rustem, iar acesta îi arătase un pachet cu 
arsenic descoperit de el însuşi, pe parcursul unei 
percheziţii, în sertarul biroului ei. Dacă poliţia ar fi găsit 
pachetul, acuzata ar fi fost acum la ocnă. Pentru a-i 


plăti serviciile, doamna Lamontaine i-a cedat 
avocatului jumătate din mica avere moştenită de la 
soţul ei; cu cealaltă jumătate, ea a cumpărat tăcerea 
“apărătorului” ei, neştiind că un criminal nu poate fi 
judecat de două ori pentru aceeaşi faptă. 

Pilcher se reîntoarse. 

— Manichiurista va veni imediat; este un pic mai 
rezervată, dar, probabil, cu dumneavoastră aceasta nu 
va dura mult. 

Rustem râse la auzul acestui omagiu adus 
farmecului său şi, revenind la corespondenţă, spuse 
arătând una din scrisori: 

— Edna Gray este tânăra care a primit moştenirea 
bătrânului Gray, nu-i aşa? 

Pilcher încuviinţă. 

— A mai fost odată pe aici, spuse el. lată cu 
adevărat o clientă pentru dumneavoastră, domnule 
Rustem! Frumoasă şi tânără; să tot aibă vreo douăzeci 
şi doi de ani... 

Rustem nu-i dădu atenţie, pentru că gusturile lui 
Pilcher în materie de frumuseţe feminină erau 
discutabile şi adeseori el îşi dezamăgise patronul. 

— Nu prea înaltă, continuă secretarul; mai 
degrabă micuță. Aer englezesc, deşi a trăit în America 
de Sud. Are destul de mulţi gologani. Bătrânul Gray nu 
era unchiul ei? 

Rustem aşa credea. Subit interesat, el recunoscu 
că ştia puţine despre Donald Gray în afară de faptul că 
locuise în Argentina şi că avusese mai multe ferme. 
Nu-l întâlnise niciodată; bunurile din Anglia ale 
bătrânului se aflaseră în grija unui coleg de-al său, pe 
vremea când biroul de avocatură Higgs, Walton, 
Strube & Rustem era o firmă respectabilă. 


— Da, este probabil foarte bogată. Aceşti 
proprietari sud-americani sunt, de regulă, milionari. 
Ziceai că e şi frumoasă? 

Sosirea manichiuristei întrerupse conversaţia, dar 
Rustem era atât de preocupat de evaluarea 
proprietăţilor lui Gray, încât nu acordă fetei nici o 
atenţie. 

— Ce te face să crezi că este atât de bogată? 
întrebă el după plecarea tinerei. 

Pilcher răspunse: 

— Are un Rolls, un apartament în Berkleley şi este 
atât de îngâmfată! Inţelegeţi ce vreau să spun? Am 
încercat să leg câteva vorbe cu ea; am mai întrebat-o 
dacă se simte bine în Anglia şi dacă a venit ca să-şi 
găsească un soţ simpatic... 

Rustem îi aruncă o privire de gheaţă: 

— Oh! chiar aşa i-ai spus? Câtă familiaritate! 
Vreau să sper că n-ai întrebat-o şi ce avea de gând să 
facă în seara aceea... 

Pilcher zâmbi, pentru că nu era susceptibil. Mulţi 
încercaseră să-i rănească sensibilitatea, fără vreun 
rezultat însă. 

— Telefonează-i şi spune-i că domnul Rustem a 
revenit de pe continent doar pentru o vreme. Întreab-o 
când ar putea veni aici. 

— Şi de ce n-aţi merge dumneavoastră s-o vedeţi? 
zise Pilcher. 

— Fă ce ţi-am spus, om fără minte! 

Pilcher se supuse lăsându-l pe Arthur Rustem cu 
gândurile lui, nu pentru mult timp însă, căci reveni 
foarte repede, cu o figură radioasă. 

— Ce coincidenţă curioasă! Ea este chiar aici! şi 
făcu semn cu capul către încăperea de alături. 

— Domnişoara Gray? 


Pilcher încuviinţă. 

— E împreună cu un domn vârstnic, un străin. 

Rustem reflectă o clipă. 

— Roag-o să intre, spuse el. 

Pilcher se îndreptă către uşă: 

— Trebuie să-l invit şi pe bătrânul domn? 

— Dacă doreşte... 

Pilcher dispăru şi reveni după o clipă, manifestând 
faţă de noua venită o politeţe excesivă. 

Rustem stătea în picioare, în faţa biroului său, în 
atitudinea unui om de afaceri. lată că, măcar o dată în 
viaţa lui, Pilcher nu se înşelase. Vizitatoarea era mai 
mult decât drăguță; era de-a dreptul splendidă, chiar şi 
după opinia unui cunoscător atât de pretenţios şi de 
blazat ca Arthur Rustem: o tânără cu ochi gravi, cu o 
siluetă impecabilă, foarte stăpână pe ea însăşi şi total 
indiferentă la farmecul fostului avocat. 

— Domnul Rustem? întrebă ea înainte ca acesta 
să fi putut schiţa vreun gest. Sunt Edna Gray, nepoata 
lui Donald Gray. Bancherul meu v-a scris din Buenos- 
Aires, ca şi avocatului unchiului meu de altfel... 

Rustem o invită să ia loc şi, după ce-l concedie pe 
Pilcher, se instală la rândul său într-un fotoliu adânc, 
concentrându-şi atenţia asupra vizitatoarei sale. 

— Da, da, îmi aduc aminte, spuse el; proprietăţile 
dumneavoastră din Anglia, domnişoară Gray, nu sunt 
chiar foarte importante, dar au o anume valoare, cred, 
şi ar fi bine, poate, să le păstraţi, deşi am primit câteva 
oferte destul de tentante, în special pentru ferma din 
Gillywood. Pentru terenurile de la Longhall aţi putea 
obţine... 

— Exact pentru problema Longhall mă aflu aici. 
Am intenţia să locuiesc acolo şi ştiu că o parte a 


terenului a fost folosită de chiriaşul meu, domnul 
Goodie. 

Rustem îşi încruntă sprâncenele. 

— Aşa este, încuviinţă el cu grăbire. Şi cred că eu 
sunt cel răspunzător. Domnul Goodie mi-a cerut 
permisiunea de a folosi hambarele şi grajdurile... 

— Nu-i nimic. 

Surâsul ei era şi dulce, şi strălucitor. 

— Numai că acum trebuie să plece, pentru că 
vreau să pun casa în ordine. Cine are cheile? 

Rustem era uluit, chiar zdruncinat de tonul acesta 
decis şi gândi că era momentul să se impună. 

— Domnul Goodie are cheile. Le pot obţine într-o 
zi sau două. Însă nu sunt atât de sigur, domnişoară 
Gray, că vă veţi simţi bine la Longhall. Aţi văzut locul? 

Ea negă printr-un gest al capului. 

— Este o casă mai degrabă bizară şi înclin să cred 
că nu este prea sănătoasă. Ar fi poate bine să vorbesc 
mai mult ca avocat decât în calitate de agent 
imobiliar... 

— Dar dumneavoastră nu sunteţi avocat, nu-i aşa, 
domnule Rustem? 

Nu era absolut nimic ofensator în întrebare,doar 
dacă nu cumva naivitatea ei era simulată. 

— Am aflat că aţi părăsit baroul. 

Rustem îşi recăpătă pe loc sângele rece şi surâse: 

— A existat o mică neînțelegere între mine şi 
barou. Avem nişte legi cam depăşite în ţara asta şi 
este foarte uşor să aluneci dincolo de limitele lor. 

Era furios împotriva lui însuşi pentru că se lăsase 
surprins în postura de a se explica în faţa frumoasei 
străine; cu atât mai mult cu cât, având de regulă 
obişnuinţa de a fi stăpân pe indiferent ce situaţie, 
acum se simţea de-a dreptul incapabil să o domine pe 


cea de faţă. Dacă fata nu ar fi fost atât de frumoasă, 
totul s-ar fi rezolvat mai simplu; oricum, evitându-se 
confuzia totală în care se afla. Fata îi oferi însă o mică 
şansă de a-şi veni în fire, întrebându-l: 

— Unde este acum domnul Goodie? 

— Cred că a plecat la Doncaster; trebuia să-l 
întâlnesc ieri, dar am sosit în Anglia cu întârziere, din 
pricina ceţii. Doncaster este un oraş în nordul... 

— Ştiu unde se află, spuse ea, zâmbind uşor. 
Cheile deci sunt la el. Acolo au loc, mi se pare, nişte 
curse de cai, nu-i aşa? Da, da — este vorba de cursa 
Saint-Leger. Cred că pot merge să o văd. Ştiţi oare 
unde stă domnul Goodie? 

Rustem nu avea habar; interesul lui pentru Goodie 
nu mergea până la a-l urmări pas cu pas. 

Edna Gray se ridică brusc. 

— Aş dori să vă revăd săptămâna viitoare, 
domnule Rustem, pentru a discuta despre acea 
proprietate. Vreau să spun că sper să vă ocupați de 
această problemă împreună cu avocaţii mei. 

Fata îşi deschise geanta şi scoase o carte de vizită 
pe care o lăsă pe masă. Il salută cu o uşoară legănare 
a capului şi se îndreptă către ieşire mai înainte ca 
bărbatul să-şi fi revenit din surprindere şi să-i fi deschis 
uşa. Luându-şi cu ea însoţitorul, care în tot acest timp 
rămăsese aşezat pe un scaun contemplând calendarul 
agăţat pe peretele din faţa lui, Edna plecă atât de 
repede, încât Pilcher care verifica un dosar în biroul 
său nici nu o văzu măcar trecând. 

Ea se opri pe trotuar, privind la cel cu care venise: 
un bărbat mai vârstnic, îmbrăcat sobru în negru, 
purtând un sombrero de aceeaşi culoare, foarte 
potrivit cu originea argentiniană a celui care îl arbora, 
dar care părea excentric pe străzile Londrei. Era un om 


calm, cu privirile triste, arătând mai bătrân decât era 
în realitate. 

— Ei, bine, domnule Garcia, ai avut dreptate. 

— Eşti sigură? ar fi o greşeală să conchizi atât de 
grabnic. Omul acela de pe vapor era, după cum spui, 
un adevărat gentleman, dar e posibil să se fi înşelat. 
Cui nu i se întâmplă? Nu trebuie să ajungi aşa de 
repede la o concluzie, copilă dragă. 

Fata surâse cu tristeţe. 

— Nu pot să cred altfel... Rustem este un tip de 
om dulceag... cum să spun? asemeni unuia dintre 
personajele acelea din romanele lui Dickens, mieros şi 
slugarnic, dar periculos. Sunt foarte mulţumită că nu e 
avocatul meu. 

Trăsura fetei se apropie fără zgomot de trotuar şi 
ea urcă însoţită de bătrânul domn. 

— Voi merge la Berkshire să-mi văd casa, spuse 
ea cu un aer hotărât. Sunt sigură că la mijloc este vreo 
escrocherie; apoi mă voi duce la Doncaster. Vreţi să 
veniţi cu mine? 

Omul clătină din cap şi îşi scutură nervos barba 
albă. 

— Nu, copilul meu, eu trebuie să merg în 
Germania; ard de nerăbdare să-l văd pe Vendina. 
Poate că îmi vor permite să-l răscumpăr. A fost o 
nebunie să-l vând, dar suma era atât de mare, încât n- 
am fost în stare să o refuz. 

Bătrânul suspină cu tristeţe, pentru că Vendina 
era mai mult decât un cal pur-sânge. Se născuse sub 
ochii lui şi îl crescuse până la patru ani. Era — în ochii 
lui Alberto Garcia, cel mai bun cal din lume; o dată cu 
vânzarea lui la o herghelie germană, o lungă perioadă 
din viaţa bătrânului se topise parcă în neant. 


Garcia vorbea încet, cu un uşor accent străin; 

privea cu tristeţe prin geamul portierei, gândindu-se la 
calul său. 
g — Poate că-mi vor permite să-l răscumpăr. 
Inchipuie-ți, Edna, că nu mi-au scris nici un rând 
despre el. O fi sănătos? O fi bolnav? O fi suportat bine 
călătoria? Oare i-or fi admirat frumuseţea atunci, când 
a ajuns la herghelie? Ah, nu au pic de inimă negustorii 
aceia nemți! 

Istoria tragicei vânzări a lui Vendina îi era 
cunoscută fetei; venind de la o persoană oarecare, 
aceste nesfârşite referiri la pierderea calului ar fi fost 
poate obositoare, dar ea îl iubea pe acest bătrânel, cel 
mai bun prieten al unchiului ei. 

— L-ai văzut pe domnul Luke? întrebă el. 

Fata tresări, pentru că şi ea se gândea în acel 
moment la întâlnirea cu detectivul, pe pachebot. 

— Nu, nu l-am văzut de când am părăsit vasul... 
Deci vreți să veniți la Berkshire? Nu avem decât o. oră 
de drum. Şi poate că găsim cheile casei. 

O privi aproape speriat; toată viața lui, bătrânul 
García se lăsase dominat de temperamentul său; era 
un adevărat spaniol. 

— Mañana! Mañana! Şi mâine e o zi, micuța mea; 
nu trebuie să te grăbeşti aşa. Eu sunt bătrân şi nu sunt 
obişnuit cu graba. Şi, de altfel, trebuie să merg în 
Germania. 

In cele din urmă au ajuns la o înţelegere: au luat 
masa de prânz la Carlton şi au plecat la Berkshire 
imediat după aceea. 

Incă de pe când era foarte tânără, Edna Gray 
nutrea o nejustificată aversiune faţă de avocaţi şi 
portărei. Cei ce studiază psihologia copiilor ar putea 
descoperi originea acestui sentiment în lectura 


romanelor pe care, pornind de la exemplul guvernantei 
sale, fata le citise şi unde era constant vorba de orfani 
nevinovaţi şi văduve încrezătoare, prădate de 
moştenirile lor prin maşinaţiile unor siniştri indivizi 
aflaţi la conducerea dubioaselor birouri de afaceri de 
pe Lincoln Street sau ale administratorilor obraznici, 
care în absenţa proprietarilor legitimi conduceau 
domeniile acestora numai în propriul lor interes. 

Ednei nu-i plăcea deloc Rustem; fusese de altfel 
prevenită asupra caracterului acestuia, chiar mai 
înainte ca acel simpatic domn întâlnit pe vapor s-o 
avertizeze în privinţa lui. 

— Sunt convinsă că este un tip oribil, zise ea. 

Bătrânul Garcia oftă. 

— Nu l-am văzut, dar îţi înţeleg aversiunea. Am şi 
eu anume presimţiri faţă de unele persoane. Uite, când 
acel englez dezagreabil a venit să-l ia pe iubitul meu 
Vendina... 

Tânăra mai ascultă încă o dată împrejurările atât 
de des povestite ale vânzării lui Venaina. Auzindu-l pe 
bătrân, s-ar fi putut crede că nu mai crescuse niciodată 
un alt cal. Trebuie însă spus că Vendina era cu 
adevărat o perfecţiune. 

— Cred că acesta este locul, zise fata şi încetini 
viteza maşinii. 

Gillywood Cottage nu putea fi văzut de la şosea; 
două ziduri înalte, roşii, dintre care, aşa cum Edna 
urma să descopere mai târziu, unul îi înconjura 
proprietatea, formau un unghi drept de unde pornea o 
alee ce ducea către casă. Drumul era blocat de un 
grilaj înalt de metal întărit cu zăbrele de fier, care 
împiedicau accesul la locul de antrenament al lui 
Goodie, gonindu-i totodată şi pe curioşi. 


Edna Gray cobori, deschise grilajul şi intră apoi cu 
maşina înăuntru. După vreo cincizeci de metri, aleea 
cotea brusc la dreapta, oprindu-se într-o altă poartă 
metalică. La o bună distanţă se afla vila vopsită în alb 
şi verde. Cea de a doua poartă era încuiată cu cheia, 
dar era prevăzută cu un mic clopoțel de care tânăra nu 
îndrăzni să tragă. În timp ce aştepta, fata privi intrigată 
în jurul ei, constatând că deasupra pereţilor înalţi erau 
plasate bare de fler care întăreau, la rândul lor, 
împrejmuirea. Cu tot acest ansamblu de ziduri şi 
grilaje, casa părea închisă într-o enormă cuşcă. 

Un alt detaliu îi atrase atenţia: şi la ferestre 
existau bare solide de metal; impresia generală era 
mai degrabă aceea a unei închisori decât a unei case 
de ţară: 

Altminteri, peste tot domnea o ordine perfectă: în 
faţa vilei se aflau, după un semicerc de pietriş, peluze 
de gazon bine întreţinute, muşcate roşii în vase de 
culoare verde. Către stânga se zărea o parte a noilor 
grajduri, şi după ele, carierele de piatră din câmpie. 
Probabil că ele adăposteau peşterile Perrywig. Unchiul 
Donald îi vorbise adesea de ele, povestindu-i istorii 
misterioase, de demult. Se mai zăreau de asemenea şi 
nişte râpe în care crescuseră tot felul de copăcei, iar în 
depărtare se desena clopotniţa unei biserici. 

Longhall era cu adevărat un loc aparte, ascuns 
privirii de un pâlc bogat de castani care marca limita 
sudică a lui Gillywood Cottage. 

Curând, un om veni către poartă, dar nu schiţă 
gestul de a o deschide. Era solid, avea un cap mare, un 
aspect greoi şi dezagreabil. O privi pe fată cu 
neîncredere: 

— Ce doriţi? se exprimă cu greutate, vorbind cu 
un uşor accent străin. 


— Sunt miss Gray. Doresc să-l văd pe domnul 
Goodie care are cheile de la Longhall. 

Necunoscutul o privi câteva clipe cu un aer stupid. 
În fine, clătină din cap. 

— Nu, señora, domnul Goodie nu este..., el e la 
Don-cas-tro. 

— La Doncaster? 

— Sí, yes. Doncastro. 

— Eu sunt proprietara acestor pământuri, reluă 
fata în spaniolă. Asta e casa mea; señor Goodie are 
cheile. 

Şi arătă cu degetul spre Longhall. 

— Stăpânul lipseşte, señorita; a plecat să cumpere 
nişte cai, la Doncastro. Eu sunt paznicul casei şi îmi 
este interzis să stau de vorbă cu străinii. 

Acestea fiind zise, omul îi întoarse spatele. 
Furioasă, Edna se îndreptă către maşină. 

— Cine e omul acela? 

Vocea lui Garcia avea inflexiuni deosebite. 

— Sunt sigur că l-am mai văzut. Aş spune că e 
Manuel Conceptione, un nemernic pe care l-am avut la 
mine, la estancia!. Avea cumva aerul unui spaniol? 

— Vorbea spaniola, zise fata. Cred că e un metis. 

— Manuel! A dispărut anul ăsta; îl alungasem de 
la fermă. Un hoţ şi chiar mai mult decât atât! Să-l 
regăsesc aici, asta este absolut extraordinar! 

Miss Gray gândea şi ea că este într-adevăr o 
coincidenţă ciudată, dar avea atâtea alte idei în minte, 
încât nu zăbovi prea mult asupra faptului. Porni cu 
maşina către Longhall. Şi acolo porţile erau închise, 
dar casa cea veche se putea zări prin perdeaua de 
arbori care acoperea doar o parte. Locul părea pustiu, 
buruienile creşteau în pietrişul aleii, iar acolo, unde se 

putea bănui că se află peluza, iarba depăşea în 
înălţime genunchii unui om. 

— Merg la Doncaster să caut cheile, spuse ea într- 
un târziu. 

Când să iasă cu maşina în şoseaua mare, auzi o 
exclamaţie a bătrânului Garcia: 

— Priveşte, priveşte! 

Se zărea un grup de cai care coborau panta 
dinspre câmpie. Cei doi numărară vreo douăsprezece 
animale care mergeau la pas pe o cărare, îndreptându- 
se către grajdurile aflate în spatele lui Gillywood 
Cottage. 

— Opreşte, te rog! 

Tânăra frână, scoase maşina din drum, iar Garcia 
cobori. 

— Splendid! Nu sunt chiar grozavi, dar au rasă. 
Oh! Ce frumuseţe! 

Edna privea şi ea. 

— Presupun că sunt caii lui Goodie. De ce nu 
veniţi cu mine la Doncaster? 

Însoţitorul ei nu răspunse nimic, continuând să 
soarbă din ochi animalele. Fără un cuvânt, se întoarse 
apoi la maşină şi până la Londra nu mai scoase nici o 
vorbă; doar la vreo doi kilometri după Gillywood Farm, 
aplecându-se pe fereastră, întrebă: 

— Ce este acolo? 

Era un han mare cu aspect confortabil în faţa 
căruia se oprise un camion. 

— Leul roşu, spuse fata. Vreţi să beţi ceva? Nu 
veţi găsi un Amontillado de calitate în Berkshire. Dar 
nici de această dată nu căpătă un răspuns. 

În dimineaţa următoare, când telefonă la hotelul 
bătrânului domn pentru a-i spune că pleacă la 
Doncaster, Edna află cu stupoare că acesta părăsise 


Londra încă din seara precedentă. Plecase la ţară, 
luând cu el doar o valiză. 


Capitolul 3 


De luni seara, Doncaster-ul era foarte aglomerat. 
Toate camerele celor câtorva hoteluri ale oraşului 
fuseseră reţinute încă din vară. O cohortă de vizitatori 
ocupase toate apartamentele particulare disponibile. Şi 
casele de pe Thorn Road erau închiriate de străini. Luni 
seara şi marţi dimineaţa mulţimea se plimba prin piaţa 
Târgului formând grupuri compacte în jurul sfătuitorilor 
buni de gură care încercau să-şi convingă auditoriul 
credul. 

Era săptămâna cursei Saint-Leger — ultima dintre 
alergările clasice — săptămâna pariurilor atrăgătoare. 
Trenurile care soseau de la Newmarket aduceau, 
noapte şi zi, cai de curse bine camuflaţi sub pături. Din 
limuzinele orbitoare coborau cei mai cunoscuţi sportivi 
ai Angliei. 

Spectocolul, agitația o uimiseră pe Edna Gray. Nu 
se aşteptase să găsească la Doncaster comodităţile 
Londrei sau luxul de la Buenos Aires, dar nici să nu 
obţină o mică odaie de hotel sau un loc într-un garaj 
pentru maşină. In cele din urmă, printr-o şansă 
extraordinară, descoperise o vilă reţinută de un lord, 
dar decomandată de acesta în ultimul moment. 


Nefericitul proprietar o primise pe Edna cu o 
indescriptibilă bucurie. 

A doua zi dimineaţă, alăturându-se mulţimii care 
se îndrepta către locul vânzărilor, fata se simţea în 
elementul ei pentru că iubea caii şi, spre marele său 
amuzament, se trezi licitând un superb yearling’. 

Il căută în zadar pe domnul Goodie în ringul 
strigărilor; acesta rămase de negăsit. În schimb, 
prezenţa ei nu trecu neobservată; cu cei douăzeci şi 
patru de ani pe care îi avea, arătând însă de 
optsprezece, era mai mult decât seducătoare, 
nealterată de nici un artificiu; doar buzele erau cam 
prea roşii ca să pară de culoare naturală. 

Tânăra oftă. Niciodată, nici măcar în Argentina, nu 
se simţise atât de singură. Cât de mult îi lipsea o figură 
cunoscută! De ce plecase oare Garcia la ţară? 

Urmându-şi plimbarea, ea se opri în spatele unui 
grup care se adunase în jurul unui omuleţ cu aspect 
grotesc, purtând haine şi o cască de jocheu: personajul 
acesta comic striga: 

— Vi-I ofer pe câştigătorul celei de a treia curse; 
calul şi-a demonstrat virtuțile şi victoria lui este ca şi 
sigură. Asta înseamnă o avere pentru oricare dintre 
voi. Am reuşit să aflu că este vorba de una din 
tranzacţiile particulare ale lui Trigger şi ştiţi ce 
înseamnă asta, prieteni: puteţi avea pentru un şiling 
ceea ce alţii plătesc cu sute de lire... 

— Mincinosul! murmură o voce la urechea Ednei, 
care se întoarse brusc: un tânăr cu tenul măsliniu 
stătea alături de ea, depăşind-o cu cel puţin un cap în 
înălţime. 

Avea un aer melancolic şi plictisit; cu toate 
acestea, în ochii lui apăreau uneori urmele unui surâs, 

care se ştergeaţi însă repede. Edna îl fixă cu 
neîncredere. 

— Da, eu sunt, zise el aproape cu tristeţe. Ştiu ce 
crezi în clipa asta: există oameni de care nu poţi 
scăpa, iar ei sunt unul dintre ei. 

— Domnul Luke! exclamă fata. 

— Ştiu... Te gândeşti că pe Asturia nu puteai face 
un pas fără să dai peste mine. 

— Ce Dumnezeu faci aici? îl întrebă tânăra. 

Îl văzuse ultima oară pe puntea marelui pachebot, 
sprijinit de balustradă şi privind cu vădită proastă 
dispoziţie către mulţimea de pe chei. Fusese cel mai 
agreabil şi politicos dintre pasageri. Să-l întâlnească în 
plin ocean şi apoi aici, în această mare de oameni — 
părea un fel de avertisment al destinului. Fata se simţi 
cuprinsă de o timiditate inexplicabilă, amintindu-şi că 
la prima întâlnire — aceasta se întâmpla în ziua când 
amândoi părăsiseră Buenos Aires-ul — îl crezuse mai 
vârstnic; părea mult mai tânăr acum, când ochii lui îl 
priveau pe zgomotosul vânzător de sfaturi. 

— Glumeţii mă amuză, zise el; vreau să spun cei 
adevăraţi, pentru că ăsta nu face parte dintre ei, nu-mi 
place deloc. 

O luă de braţ cu un gest destul de familiar care, 
venit de la oricine altcineva, ar fi fost dezagreabil şi o 
scoase din mulţime. 

— Oare aşa îşi câştigă existenţa, dând sfaturi 
despre caii de curse? întrebă ea. 

Însoţitorul ei făcu un semn că da. 

— La puterea lui de înţelegere, Trigger este un 
adevărat erou. 

— Cine este Trigger? întrebă ea din nou; curioasă. 

O privi cu atenţie înainte de a-i răspunde. 

— Regele sfătuitorilor, profetul turf-ului. 


Se putea uşor sesiza o nuanţă de ameninţare în 
vocea tânărului. 

— Trigger este un fenomen şi n-ar putea aparţine 
altui secol decât acestuţa. Este cea de a noua minune 
a lumii! Panglica verde a lui Trigger! 

Bărbatul surâse unui gând ascuns, apoi deveni, 
brusc, grav. 

— Ce faci în mediul ăsta atât de nou pentru 
dumneata? Cumperi cai de curse? Ştiam că iubeşti 
aceste nobile animale, dar nu mă aşteptam totuşi să te 
întâlnesc la Doncaster. 

— Îl caut pe un oarecare domn Elijah Goodie. ÎI 
cunoşti? 

Figura lui Luke se transformă pe loc într-un fel de 
mască; Edna nu-i putu surprinde nici măcar o zvâăcnire 
a vreunui muşchi; totuşi avu impresia unei schimbări. 

— Elijah Goodie? Şi repetă: Goodie, antrenorul? 

Fata încuviinţă. 

— E unul dintre prietenii dumitale? 

Avea o manieră brutală de a pune întrebări, dar 
Edna nu se simţi ofensată. Cele şaisprezece zile de 
vecinătate pe vapor o obişnuiseră cu ceea ce, la prima 
vedere, putea să pară o impertinenţă. 

— Nu, este unul dintre chiriaşii mei, spuse ea 
surâzând. 

— Da, da, ţi-am vorbit de el. Şi de Rustem. Goodie 
este din aceeaşi bandă. Uite-l! 

O strânse de braţ şi-i arătă cu degetul un bărbat 
care venea către ei. Era un tip cu faţa gălbejită, de 
vreo patruzeci, cincizeci de ani. 

Mai târziu, văzându-l de aproape, Edna îi observă 
ochii imenşi, proeminenţi, de un albastru spălăcit. Nu l- 
ar fi luat niciodată drept antrenor de cai de curse, 
judecând după ţinuta sau îmbrăcămintea caraghioasă. 


Hainele negre, prost croite, gulerul alb îi dădeau mai 
degrabă aspectul unui om al bisericii; mişcările sale 
erau încete şi neîndemânatice. În timp ce fata îl privea, 
bărbatul luă o priză de tabac dintr-o cutie de argint pe 
care o scosese din buzunarul vestei. 

— lată-l pe Elijah, spuse Luke cu un zâmbet 
sardonic. E cochet, nu-i aşa? 

Era un calificativ care nu i se potrivea defel. Fata ÎI 
privi până ce omul dădu colţul străzii, îndreptându-se 
probabil către hotelul său. 

— Acesta este, cu adevărat, domnul Goodie? 
întrebă ea. 

— Eşti impresionată! nu-i nimic; au mai fost şi 
alţii: un om de viaţă la orice cocktail party, cu condiţia 
ca băuturile să fie suficient de tari. Admirabilul domn 
Goodie! Dar, spune-mi, unde o să iei masa de prânz? 
Te duci pe terenul de curse? 

Tânăra nu se gândise să meargă acolo. 

— Dacă vrei să te întorci în oraş pe jos, o să rezolv 
eu totul, spuse Luke şi, cu toate că nu avea nici un 
motiv să se întoarcă în oraş cu el, Edna îl însoţi totuşi 
pe autoritarul gentleman. 

Intrară mai întâi într-un edificiu impunător şi fata 
îşi dădu seama că se aflau în incinta primăriei. Lăsând- 
o în hol, Luke dispăru câteva clipe şi reveni apoi ţinând 
în mână câteva cupoane diferit colorate şi o plăcuţă 
bleu. 

— Asta serveşte la intrarea în tribună, spuse el, 
oferindu-i-o. Unde este bătrânul nostru prieten? 

Fata surâse în faţa acestei familiarităţi. 

— Domnul Garcia? Nu ştiu. A plecat aseară la ţară; 
speram că mă va însoţi aici... Ei, bine, unde aş putea 
mânca? 

Luke o conduse la un restaurant liniştit. 


— Nu cunosc bine Doncaster-ul. Ştiu de existenţa 
acestui restaurant pentru că în acest loc istoric l-am 
descoperit pe domnul Sepfield — despre care n-ai auzit 
vorbindu-se; tipul consuma aici un dejun copios ca şi 
cum nu şi-ar fi otrăvit soţia. 

Bărbatul rostise acestea pe un ton atât de calm, 
încât fata îl privi cu surprindere; Luke nu glumea însă 
deloc. 

— Cine eşti dumneata de fapt? 

— Sunt detectiv la Scotland Yard; nu, nu trebuie 
să leşini. 

— Detectiv? exclamă Edna uluită. 

— Da, detectiv sau, mai degrabă, inspector, e 
aproape acelaşi lucru, doar că cea de a doua funcţie e 
un pic mai importantă. N-ai remarcat în timpul 
plimbării noastre tot felul de trecători care se grăbeau 
să dispară pe străzile laterale, ca să ne evite? Erau 
nişte indivizi cărora nu le-ar fi plăcut să mă 
întâlnească. 

— Nu mi-ai spus acolo, pe vas, că eşti detectiv. 
Păreai mai degrabă... 

Tinerei îi veni greu să-şi mărturisească gândul. 

— Un gentleman? sugeră Luke repede. Mi-am 
păstrat obiceiul de a mă prezenta astfel. Nu ţi-am 
spus, pentru că nu m-am gândit că e necesar. 

— Eşti aici în misiune? întrebă fata. 

Luke făcu semn că da, apoi o privi cu seriozitate. 

— O să-ţi spun ceva amuzant. N-am făcut 
niciodată confidenţe unei femei, dar în dumneata voi 
avea încredere, nu ştia de ce. Am suferit de insolaţie la 
Rio, poate că asta este explicaţia... da, sunt în misiune. 
L-ai văzut pe Trigger? Nu-l cunoşteai, dar i-ai remarcat 
automobilul, maşina aceea galbenă care valorează 
multe mii de dolari. 


Edna remarcase într-adevăr superba maşină, 
pentru că era absolut imposibil să nu o faci. 
Automobilul înainta maiestuos pe stradă; celelalte 
maşini îi făceau loc; până şi tramvaiele, jenându-se 
parcă de zgomotul pe care-l scoteau, se opreau în faţa 
lui. 

— Ei, da! acela era Trigger. Joseph Phidias Trigger. 

— Vânzătorul de ponturi! exclamă ea uimită. 

Luke încuviinţă cu un gest uşor al capului. 

Fata se gândise mai întâi că omul acela solid pe 
care-l zărise în maşină conducea vreo organizaţie 
suspectă din care făceau parte indivizi la fel de 
suspecți, gata să se implice în toate combinaţiile 
necinstite din domeniul curselor de cai. 

Dar nu; în realitate, clienţii lui Trigger erau nobili, 
lorzi, ofiţeri superiori în activitate sau în rezervă, mari 
proprietari, bancheri atotputernici, cu toţii oameni de 
afaceri onorabili, cu avere şi situaţie. 

— Nu înţeleg deloc, spuse tânăra — întrebându-se 
chiar dacă nu cumva Luke îşi bătea joc de ea; ca atare 
îl întrebă: Sigur nu e o glumă? 

— Ba, deloc; am spus adevărul adevărat Ştii care 
este spaima bookmaker:-ilor la cursele de cai? Gândul 
că printre cei o sută douăzeci de alergători care vor lua 
startul se află o tranzacţie, un aranjament. E un fel de 
limbă păsărească pentru dumneata, ştiu, dar o să-ți 
explic. Trigger are un anumit număr de clienţi care îşi 
aleg la rândul lor câte un bookmaker în diferite colţuri 
ale Angliei. Fiecare client îi trimite lui Trigger un 
formular telegrafic, ordonându-i să parieze de la cinci 
la zece lire pe câte un cal, dar numele calului nu este 
specificat. Trigger îl completează el însuşi, în ultimul 
moment. În ziua cursei el trimite o armată de agenţi în 

diverse oraşe, iar ei expediază simultan aceste 
telegrame prin poştă. De obicei, depeşele ajung la 
birourile de pariuri după finalul cursei. 

— Dar asta înseamnă înşelăciune! îl întrerupse 
fata. 

— Nu, nu e vorba de trişare; asta se întâmplă 
mereu la curse. Este vorba întotdeauna de un cal pe 
care s-a pariat puţin. Şi pentru că la plecare, cota unui 
cal este fixată în funcţie de sumele care au fost 
angajate pe numele lui, “Tranzacţiile Trigger” 
încasează în mod curent sume foarte mari. 

Ani de zile şi-a selectat Trigger clientela ca să nu 
fie furat; lui trebuie să i se dea cincizeci la sută din 
câştiguri; noii clienți sunt acceptaţi doar cu 
recomandarea trustului şi sunt triaţi cu mare grijă; la 
fel şi agenţii: sunt plătiţi cu şase lire pe săptămână, 
primind, de asemenea, şi procentaje substanţiale din 
câştiguri. 

Din momentul în care se află că un cal este 
amestecat într-o tranzacţie Trigger, cota lui scade. Am 
văzut, astfel, cazuri în care de la 20 la 1 au coborât la 
5 la 4 în doar câteva minute”. Dar, de obicei, secretul 
este păstrat cu sfinţenie. Totuşi, într-o zi, un agent a 
trădat trustul şi un cal care putea pleca de la 12 la 1 a 
devenit principalul favorit al cursei. 

Trigger are relaţii la douăsprezece grajduri. Odată, 
a dat mii de lire pe un cal, l-a păstrat timp de un an, 
apoi l-a înscris într-o cursă, cerând insistent ca 
animalul să apară pe teren cu bandaje la picioare; asta 

ca să se creadă că animalul era terminat; în afara 
trustului, nimeni nu a pariat pe calul respectiv care a 
câştigat, evident, aducând stăpânului o sumă imensă. 
Când am spus că Trigger a înscris calul în cursă, nu m- 
am exprimat tocmai corect, pentru că acest individ nu- 
şi foloseşte niciodată numele; pentru un tip ca el nu e 
deloc greu să-şi găsească un nume de împrumut. 

— Câştigă mulţi bani? 

Luke o privi cu un surâs ironic. 

— Eşti tare la socoteli? Atunci, să presupunem că 
două mii de clienţi pun fiecare la bătaie, în medie, 10 
lire (de obicei este vorba de sume mult mai mari); să 
spunem că un cal câştigă având cota de 10 la 1 (la o 
liră pariată se dau zece câştig): suma netă obţinută 
este de 200.000 lire; (pentru 10 lire jucate s-au obţinut 
100 lire câştig ori 2.000 jucători fac 200.000 lire) din 
care 100.000 pentru Trigger, iar calul înscris de el 
câştigă întotdeauna. Într-o zi, la Folkestone, la start 
erau şapte alergători; toţi cei şapte cai erau 
proprietatea lui Trigger; îi cumpărase după ce 
angajamentele de pariuri fuseseră cunoscute. A trimis 
un agent la Folkestone pentru a juca pe trei dintre ei. 
Ştiindu-se acest lucru, cei trei au obţinut o cotă mică. 
Dar cel mai bun dintre alergători a plecat de la o cotă 
enormă şi a câştigat într-un canter”; era singurul bine 
pregătit pentru cursă, ceilalţi nefiind în formă. 

Trigger are o jumătate de duzină de antrenori la 
cheremul său; caii săi aleargă întotdeauna sub alte 
nume de proprietari decât al lui; de altfel, Jockey-Club- 
ul nici nu i-ar permite accesul la curse; un antrenor 
care ar prezenta un cal ca aparţinând lui Trigger nu ar 
mai obţine niciodată reînnoirea autorizaţiei sale. lar 

acum, dacă vrei, o să mergem la hipodrom pentru a 
încerca să descoperim vreun aranjament. 

— Are şi astăzi vreo afacere? 

— Nimeni nu ştie, dar e de presupus. 

Înainte ca Edna să fi avut răgazul de a mai spune 
ceva, Luke o urcă într-un automobil care se îndrepta 
către hipodrom. 

— Maşina asta nu-i a mea, zise Luke; ea este de 
serviciu şi a fost probabil confiscată de la vreun hoţ. 

Fata era interesată de tot ceea ce vedea: şirul 
neîntrerupt al automobilelor care se îndreptau încet 
către Town-Moor, valul compact al pietonilor de pe 
trotuar, aeroplanele zbârnâind pe cer, strigătele 
vânzătorilor ambulanți care ofereau caramele de pe 
marginea drumului. Echipaje albite de praf soseau de 
la Liverpool şi Newcastle, rulând alături de tot felul de 
maşini mici, cabriolete, limuzine superbe şi bătrâne 
glorii ale epocii automobilului. 

— Uite-l pe prietenul dumitale, zise deodată Luke. 

Tânăra văzu o trăsură decapotabilă în care se 
aflau doi oameni. Unul dintre ei era Goodie, celălalt îi 
era necunoscut. 

— Este doctorul Blanter, spuse detectivul. 
Altădată îngrijea oameni; acum îi operează pe 
bookmaker-i şi amputează conturile din bancă. 

— Şi de fapt cu ce se ocupă? întrebă Edna. 

— Este unul dintre cei mai cunoscuţi jucători 
profesionişti şi aşa se şi prezintă. Asta înseamnă că 
trăieşte din pariurile la curse; bineînţeles graţie lui 
Trigger. Este lovit de o manie curioasă: nu se poate 
stăpâni să nu parieze; o face chiar şi atunci când nu 
are nici o informaţie despre cal. Şi, cu toate acestea, e 
bogat. 


Ciudata îndeletnicire a domnului Trigger o 
preocupa pe fată mai presus de orice: 

— Bookmaker-ii n-ar pierde asemenea sume dacă 
ar şti să se apere, nu? 

— Dacă aranjamentele acelea ar avea loc în 
fiecare săptămână, ei s-ar cam lăsa de meserie, dar 
domnul Trigger nu face decât opt sau nouă tranzacţii 
pe an. Anul ăsta vor fi, probabil, nouă. Asta. dă timp 
bookmaker-ilor să mai respire. Dar cea mai mare parte 
a clienţilor sunt jucători înrăiţi şi pariază zilnic De 
aceea este atât de greu să prevezi lovitura şi aproape 
imposibil să îndepărtezi clienţii bănuiţi. 

Luke cerceta din timp în timp programul curselor. 

— Mă întreb dacă aranjamentul nu-l priveşte pe 
Ennisby — calul care se află la antrenament, la Goodie. 
A câştigat o cursă în nord acum trei luni şi i-a adus o 
avere stăpânului.. 

Detectivul îl zări pe doctorul Blanter care-i vorbea 
însoţitorului său, lui Goodie, ţinându-şi ochii pe 
jumătate închişi ca şi cum ar fi dormit. 

— Este un tip cu un aer cam ciudat. Curios, 
prietenul său Rustem vine arareori la curse. 

— Oare, domnul Rustem... 

— Da, face şi el parte din bandă; este chiar 
consilierul lor juridic şi chiar un consilier foarte bun; 
iată de ce Trigger n-a făcut niciodată un pas greşit. lar 
faptul că ei sunt toţi în libertate o demonstrează încă o 
dată. 

Maşina care avansa cu greu ajunse, în sfârşit, în 
faţa tribunei. Luke o ajută pe miss Gray să coboare, o 
conduse prin mulţime până la paddock-ul* plin de 
sportivi. Un bărbat o salută pe Edna, adresându-se 

apoi lui Luke cu acea cordialitate specifică terenurilor 
de curse. 

— Ce mai face Trigger astăzi, domnule Luke? 
Circulă zvonul că pregăteşte o afacere nouă. Goodie 
are un cal în cursa a doua; e bun; l-am văzut câştigând 
la Ripon. 

— Nu despre el va fi vorba, spuse Luke. 

După câţiva paşi se opri din nou: 

— Aţi auzit vorbindu-se despre vreo tranzacţie 
pentru astăzi? 

Edna era uimită de locul atât de important deţinut 
de Trigger în lumea curselor. Ştia, desigur, că mulţi 
oameni pariau peste posibilităţile lor, dar nu bănuise 
că jocul în sine era o preocupare atât de importantă în 
viaţa de zi cu zi a Angliei. Hipodromul era un fel de 
piaţă frenetică în care preţurile urcau sau scădeau în 
funcţie de “acţiunea” cumpărată, care şi ea cădea la 
zero sau aducea dividende fantastice. La sfatul lui 
Luke, tânăra porni la plimbare singură prin paddock. 

— Nimeni n-o să fie nepoliticos cu dumneata. 
Evident o să auzi cuvinte urâte, dar sper că nu le vei 
înţelege. Hipodromul este locul cel mai sigur pentru o 
femeie! 

Fata se aştepta să vadă şiruri lungi de bookmaker- 
i cu pălării înalte îmbrăcaţi cu haine în carouri; a 
întâlnit câţiva, cam zgomotoşi, dar cu toţii arătau ca 
oamenii de afaceri din cartierele comerciale. Unii 
aveau chiar un aer aristocratic şi, în alte condiţii, 
pentru nimic în lume nu i-ar fi luat drept bookmaker-i; 
Luke se întoarse la un moment dat către ea. 

— Este extraordinar! zise Edna. De unde vin toţi 
aceşti oameni? Ce sunt ei? 


Luke privi de jur-împrejur, arătându-i trei bărbaţi 
care se adresau cu mare seriozitate bookmaker-ilor 
apreciaţi de tânăra fată ca având un aer aristocratic: 

— la uită-te la ăştia; ce ocupaţie crezi că au? 

— Nu ştiu... în orice caz nu para fi bogaţi. 

— Unul dintre ei e preşedintele... Luke numi una 
dintre cele mai importante societăţi financiare. Celălalt 
este contele Trayce; al treilea, acela cu alură de duce, 
este directorul trustului bumbacului şi are o avere de 
vreo cinci milioane de lire. Dacă o să te apropii, o să-l 
auzi negociind o cotă de 12 la 8 sau 13 la 8. 

Cursa începu înainte ca Edna să fi ieşit din 
paddock; ea auzi doar zumzetul mulţimii; văzu ca într- 
o străfulgerare caschetele de mătase multicoloră care 
treceau pe deasupra publicului şi... cursa era gata. 
Luke se scuză şi o părăsi, fugind către ring. Intorcându- 
se apoi, îi spuse: 

— Am fost să văd cota câştigătorului. Nu s-a prea 
jucat pe el, astfel că a câştigat cu 100 la 6. Dacă nu e 
vorba aici de unul dintre aranjamentele Trigger, sunt 
un idiot! 

Avea dreptate; abia se aflase la Londra despre 
lovitura lui Trigger; dar cu toate eforturile de a se 
telefona, vestea nu a ajuns la locul cursei decât cu 
treizeci de secunde prea târziu! 


Capitolul 4 


— Hai să vedem vânzările de la licitaţiile de cai, 
zise Luke. 

Era vorba de un roib, antrenat în nord. 
Consultându-şi anuarul, Luke descoperi că animalul nu 


alergase decât de două ori la distanţă de doi ani. 
Licitaţia  urcase la 1.200 guinee” şi calul fu 
răscumpărat de proprietarul său. 

— Asta face parte din bandă. Tipul ăsta, 
presupusul stăpân al calului, nu a avut niciodată în 
viaţa lui 1.200 de guinee! Uite-l pe adevăratul 
proprietar! şi-l arătă cu degetul pe domnul Trigger care 
se plimba foarte mulţumit prin paddock, fumând un 
trabuc enorm. 

Blanter şi Goodie stăteau pe margine, adânciţi 
într-o discuţie animată; Trigger li se alătură. 

— Se pare că le purtaţi pică din motive personale, 
zise Edna; au făcut ceva rău? 

— A da sfaturi despre caii care aleargă la curse 
este foarte corect. Se opresc ei însă aici? lată ce ar fi 
interesant de ştiut. In afacerea de astăzi, conduita lor 
este, poate, ireproşabilă şi calul care a câştigat cursa a 
fost cumpărat. A concurat o dată la doi ani; apoi n-a 
mai fost văzut. L-au ţinut de-o parte, special pentru 
lovitura de azi. Trigger şi banda lui cunosc adevăratul 
secret al curselor: răbdare, răbdare, de trei ori 
răbdare! 

În acel moment, trio-ul Trigger, doctorul Blanter şi 
Goodie se despărţi: Trigger şi doctorul se îndreptară 
spre cântare, iar Goodie rămase singur, molfăind 
capătul unei ţigări. Oferea un spectacol trist aşa cum 
stătea cu spatele sprijinit de balustradă, cu mâinile în 
buzunarele vestei şi ochii aţintiţi în pământ. 

— Aş vrea să-i vorbesc, poţi să mi-l prezinţi? ceru 
tânăra. 

Luke ezită un moment, apoi zise: 

— Da, sigur. Mă întrebam dacă e înţelept din 
partea mea să apar pe post de prieten, dar ei m-au 
reperat deja şi oricum e bine să ştie că eşti în relaţii cu 
poliţia. 

Luke se duse deci împreună cu însoţitoarea sa 
către Goodie, care nu-şi ridică privirea nici în 
momentul când ajunseră în faţa lui. Cu toate acestea, 
instinctul o avertiză pe fată că omul îi văzuse printre 
gene. 

— Bună ziua, domnule Goodie. Aş vrea să ţi-o 
prezint pe miss Edna Gray. 

Goodie îşi ridică încetişor privirea, îşi scoase unul 
dintre degete din buzunarul vestei şi întinse o mână 
moale. De aproape, părea şi mai puţin atrăgător decât 
de departe; faţa lui gălbejită era acoperită de o reţea 
de mici riduri; părea un măr lăsat să se usuce şi să se 
încreţească. Era greu să-i dai o vârstă; putea fi luat 
drept reprezentantul unor timpuri mai vechi care 
supravieţuise generaţiei sale. Privirea lui exprima un 
fel de ranchiună; Edna presupuse că acest sentiment 
se datora întâlnirii cu Luke, dar mai târziu avea să 
constate că expresia aceasta îi era obişnuită. 

— Ce mai faceţi, miss Gray? vorbea încet, dând 
senzaţia că-şi cântăreşte fiecare cuvânt. Am auzit că 
veţi reveni în casa dumneavoastră şi că aţi dori cheile. 
Am telegrafiat domnului Rustem să vi le trimită. Regret 
că veţi merge la Longhall. Sper ca locuinţa să nu fi fost 
năpădită de şobolani. E greu să scapi de ei, mai ales 
când te afli în vecinătatea unui grajd, miss Gray; veţi 
vedea că este o adevărată pacoste. 

Omul se întrerupse, îşi umezi buzele palide fără a 
o scăpa din ochi pe Edna. 


— Sunt nişte şobolani enormi şi feroci; unul dintre 
oamenii mei de la grajduri a fost atacat de o hoardă de 
bestii din astea, săptămâna trecută. 

— Imi plac şobolanii, răspunse fata cu un calm 
imperturbabil, pe care şi Luke, de felul său nu prea 
impresionabil, îl admiră. 

Goodie rămase pe moment fară replică. 

— Ei bine, îi veţi putea studia pe îndelete, zise el 
după o vreme. Deşi ţigara i se stinsese, omul o 
păstrase între buze în timp ce vorbea şi nu-şi pierduse 
nici un moment interlocutoarea din ochi. Majordomul 
meu mi-a spus că m-aţi căutat. Regret că n-am fost 
acasă. Mi-aţi văzut caii? 

A purta o conversaţie era ceva aşa de neobişnuit 
pentru Goodie, încât Luke era uluit; dar omul acela nu 
spunea nici un cuvânt fără socoteală. 

— l-am zărit o clipă în momentul în care se 
întorceau de la antrenament. Şi Edna adăugă: eram cu 
domnul Garcia. Fiind un mare crescător de cai de 
curse, el a fost încântat să vadă un lot de cai englezi. 

— Domnul Garcia, crescător de cai de curse?... 
sunt foarte fericit, spuse Goodie. Ştiţi, eu îmi hrănesc 
caii cu ovăz de calitate, îi ţin în boxe curate... sper că 
veţi primi cheile şi, dacă pot face ceva pentru 
dumneavoastră, miss.... ăăâă... Gray, vă rog să-mi 
spuneţi... Şi nu uitaţi şobolanii. 

— Mă gândesc cu drag la ei, răspunse Edna, 
strângându-i mâna flască şi părăsindu-l în grabă. 

Pe când traversau peluza plină de lume, Luke îi 
spuse: 

— Şi chiar îţi plac şobolanii? 

— Îi detest, dar n-am vrut să mă las intimidată. 
Goodie nu vrea să stau la Longhall, iar eu m-am decis 
să locuiesc acolo. 


Detectivul se opri şi o privi cu atenţie: 

— Vei sta în casa aceea, lângă Goodie? 

Fata făcu semn că da. 

— Singură? 

— Cu servitorii, evident. De ce n-aş face-o, 
domnule Luke? 

— Pentru că, ţi-o spun deschis, asta nu trebuie să 
se întâmple, răspunse el cu hotărâre. Credeam că este 
vorba de dorinţa de a vizita casa din curiozitate şi nu 
m-am gândit nici o clipă la intenţia de a locui acolo. Ştii 
ce era Goodie înainte să se fi făcut antrenor?... 

Inainte ca fata să fi avut răgazul să spună ceva, în 
spatele lor se auzi un strigăt; mulţimea se îngrămădi în 
grabă şi cei doi se întoarseră la rândul lor, pentru a 
asista la cel mai straniu spectacol care poate fi văzut 
pe hipodrom. 

Un câine ajunsese în paddock; era un câine-lup 
mare, cu aer sălbatic. Pe ring, un ladt plimba un cal; 
câinele sări peste barieră şi se repezi pe urmele calului 
care, speriat, îi dădu o copită. Cu un mârâit cumplit, 
lupul sări la gâtul calului care, nechezând de durere, se 
cabră, se zbătu, fără a se putea elibera însă. In acel 
moment, un bărbat se repezi în ring: din două salturi, 
Goodie ajunse lângă cele două animale. Cu o mână 
apucă dulăul, cu cealaltă frâul calului; apoi, cu o 
izbitură brutală a pumnului, azvârli câinele în mijlocul 
ringului, unde animalul rămase lat, fără suflare. Calul 
plin de sânge necheza şi lovea pământul cu copita, dar 
Goodie ţinea frâul cu putere; o clipă mai târziu, 
antrenorul calului ajunse lângă el. Câinele rămase fără 
suflare. 

— Mort! zise Luke laconic. Goodie i-a frânt gâtul. 
Tipul ăsta are o forţă de bou. 

— E foarte curajos, completă fata. 

— Este meseria lui, explică Luke. Înainte de a fi 
antrenor de cai era îmblânzitor de animale sălbatice; 
prezenta leii în cuşca lor şi făcea turnee cu propria lui 
menajerie. lată de ce nu vei merge la Longhall. 

— Eşti autoritar, domnule Luke! 

— Asta e slăbiciunea mea. Să mergem în tribună, 
dacă nu ţi-au ajuns emoţiile pe ziua de azi. 

Edna se hotărâse să plece din Doncaster în 
dimineaţa următoare şi nu era momentul să-l 
contrarieze pe omul acela care se arătase atât de 
îndatoritor şi pe care poate că nu avea să-l mai revadă 
vreodată. Urcară în tăcere interminabila scară care 
ducea la tribune. De acolo, tânăra avea o privire de 
ansamblu asupra hipodromului. 

Se anunţă cea de a doua cursă; caii plecară unul 
câte unul în canter. Privind înapoi, în afara incintei, 
Edna văzu o maşină mare, venind din direcţia Londrei, 
care se oprise în faţa intrării; era colbuită toată, iar cei 
doi ocupanţi învăluiţi în mantale de piele erau de 
nerecunoscut. Unul dintre ei îşi descheie haina şi îşi 
scoase cascheta de piele şi ochelarii; fata îl recunoscu 
surprinsă pe Rustem; însoţitorul său nu era altul decât 
antipaticul său secretar. Amândoi dispărură prin 
intrarea principală. 

Fata îi spuse lui Luke cele văzute. 

— Rustem aici? El nu prea merge la curse. Cu 
binoclul, detectivul îl urmări pe fostul avocat prin 
paddock. Omul se întâlnise deja cu Blanter, Trigger şi 
Goodie. Fără îndoială, Rustem venise cu o ştire foarte 
importantă pentru că, prin binoclu, se putea vedea faţa 
descompusă de furie a lui Blanter. Trigger, ca 
întotdeauna prudent, aruncă o privire în jurul său 
pentru a se asigura că nu sunt ascultați; câţiva sportivi 


se apropiaseră de ei şi cei trei se retraseră puţin 
înainte de a-şi continua discuţia. La un moment dat, 
Luke îl văzu pe antrenor arătând cu degetul spre 
tribună. 

— Am impresia că vorbesc de noi. Îi urmăreşti? 

— Să-mi fi adus, oare, cheile? replică Edna cu 
nevinovăție, lăsând jos binocilul. 

— Cheile dumitale? îl vezi pe Rustem venind de la 
Yorkshire pentru asta? 

Luke tăcu; doctorul, Trigger şi Goodie traversară 
paddock-ul şi dispărură. Urcând până la partea 
superioară a tribunei, Luke îşi aruncă privirea în jos, 
fumând o ţigară. Cei trei oameni ieşiseră; mai avu loc o 
scurtă consultare; Pilcher încărcă în maşină o valiză şi, 
imediat, toţi ceilalţi săriră înăuntru; automobilul se 
angajă cu motorul ambalat pe drumul pe care venise. 

— Se întorc la Londra. Mă întreb de ce l-or fi lăsat 
aici pe Pilcher. 

— ÎI cunoşti? întrebă fata. 

— Îi ştiu pe toţi, răspunse detectivul. 

Privind din nou în spatele tribunei, Luke constată 
că Pilcher dispăruse şi el; probabil, se dusese la gară. 

— Mă întreb ce să fie cu graba asta? 

Luke era, evident, tulburat şi îngrijorat; în ceea ce 
o privea pe Edna, ea ar fi vrut să ştie dacă detectivul 
venise la Doncaster cu o misiune de la Scotland Yard. 

— Poaţe c-or să se întoarcă mâine... Poate că 
tranzacţia de azi n-a prea reuşit... 

Fără a mai aştepta ultima cursă, Luke o conduse 
pe miss Gray la vila ei, adresându-i apoi invitaţia de a 
cina împreună; fata nu găsi motive de refuz. Ea îşi bău 
ceaiul în cameră, iar proprietăreasa îi povesti, foarte 
bucuroasă, că mai avea un chiriaş: un gentleman îi 
închiriase parterul. Acest lucru o interesa pe Edna tot 


atât cât şi noutăţile despre boala fiicei proprietăresei 
despre care îi povestea în timp ce strângea masa. 

La  şaptesprezece ani, Edna Gray devenise 
dactilografă şi, după moartea mamei sale, trăise din ce 
câştiga. Ştia că avea un unchi în America de Sud, dar 
nu-l cunoscuse până în momentul în care primise de la 
el o telegramă prin care îi cerea s-o întâlnească. A trăit 
acolo timp de şase ani — ducând o existenţă la care 
visase mult; stăpână pe o casă luxoasă şi călărind 
zilnic în lungi plimbări. La moartea unchiului, rămăsese 
unica moştenitoare. Bogată acum, ea îşi putea permite 
să trăiască după bunul plac. În urmă cu mulţi ani, 
vizitase  Longhall-ul; amintirea măreției sumbre a 
locului nu-i era plăcută. Dar, în momentul de faţă, casa 
aceea frumoasă în stil Tudor, cu mii de acri de pământ 
împrejur, era proprietatea ei. Înainte de a-şi da 
sufletul, bătrânul unchi Donald îşi exprimase dorinţa ca 
ea să se reîntoarcă în Anglia. Acest fapt nu-i displăcuse 
deloc, pentru că avea prea puţini prieteni în America 
de Sud. Unchiul ei trăise în singurătate, iar fata nu 
călătorise la Buenos Aires decât ca să meargă la 
croitoreasă sau să vadă, câteodată, vreo piesă de 
teatru. Garcia era singurul ei prieten. În Anglia îşi 
putea întâlni vechile cunoştinţe şi, în mod sigur, unele 
dintre relaţiile sale se puteau transforma în prietenii. 

Luând masa cu Luke în seara aceea, tânără îi 
vorbi despre proiectele sale. 

— Vei avea cai de curse, nu-i aşa? spuse el. E 
adevărat că ai putea să foloseşti şi mai rău banii. Nu 
vreau să fiu indiscret întrebându-te de ce avere dispui. 
De altfel, ştiu din întâmplare că este vorba de vreo 
două sute cincizeci de mii de lire, că vreo treisprezece 
mii cheltuieşti pe an pentru a te distra şi, probabil, 


suma va creşte în câţiva ani. Dar îţi repet, nu vei locui 
la Longhall. 

— Şi pentru ce? întrebă Edna cu un ton sfidător. 

— Pentru că eu nu vreau. Poate că ţi se pare un 
motiv nesatisfăcător, dar este singurul pe care-l pot 
oferi în clipa asta, fiindcă motivațiile mele reale se 
sprijină pe o ipoteză care n-a fost încă verificată. Ai 
remarcat acolo barele de fier de la geamuri, grilajele 
metalice şi tot acel sistem de apărare a împrejmuirii? 
Ştii cumva de ce noile grajduri ale lui Goodie nu sunt 
ocupate şi de ce a trebuit să construiască altele la o 
jumătate de milă de casă? Ai văzut peşterile de la 
Perrywig? Ele se află pe terenurile pe care i le-ai 
închiriat. În plus, se mai presupune că locul este 
bântuit de spectrul unei femei asasinate în urmă cu 
douăzeci de ani. 

Privirea fetei continua să-l sfideze pe Luke, dar 
acesta continuă fără să zâmbească: 

— Vorbesc foarte serios. Ţăranii din împrejurimi îţi 
vor povesti că, în anumite seri, urletele acestei 
nefericite fac să le îngheţe sângele în vine. 

— Ei, bine, dar dumneata ai auzit strigătele acelei 
sărmane femei? întrebă Edna. 

— Da, le-am auzit şi n-a fost deloc plăcut, 
răspunse el cu simplitate. 

Fata începu să râdă; la început uşurel, apoi 
veselia o cuprinse în asemenea măsură, încât izbucni 
în hohote. 

—  Stafii! Şobolani! Pentru atâta lucru vrei 
dumneata să nu mă duc acolo? 

Luke îşi ungea o felie de pâine prăjită cu unt, în 
timp ce medita adânc. 

— Într-o oarecare măsură, zise el. 


— Ei, bine! voi merge acolo, oricum! exclamă 
Edna şi lovi masa cu pumnuleţul. Nu cred nici în stafii, 
nici în şobolani. Voi merge să locuiesc la Longhall 
pentru că bunicul şi străbunicul meu, şi generaţii ale 
familiei mele au trăit acolo. 

Luke o privi îndelung fără să scoată o vorbă. 

— In acest caz va trebui să-mi permiţi să 
percheziţionez casa mai înainte. Sunt un vânător de 
şobolani de toate felurile. Şi aş mai vrea să-ţi dau 
câteva sfaturi în legătură cu servitorii. 

Tânăra deschise gura pentru a răspunde la 
această sugestie, dar detectivul continuă: 

— Trebuie să ai un majordom, un şofer şi un om 
bun la toate, indiferent de numărul femeilor pe care le 
vei angaja. Vorbesc foarte serios. Este un loc prea 
izolat, iar servitorii bărbaţi trebuie aleşi cu grijă. 

— De ce vrei să te ocupi de asta? 

— Pentru că am un comision la salariile lor, 
răspunse Luke ironic. 

Se îndreptară apoi către vila unde locuia Edna. 
Aproape de casă, un telegrafist pe bicicletă îi ajunse 
din urmă: 

— Miss Gray? întrebă el, întinzându-i un plic. 

— Cine ştie că eşti aici ? întrebă detectivul. 

— Directorul de la Carlton Hotel. l-am telegrafiat 
ca să-l anunţ că sosesc mâine dimineaţă şi să aflu 
dacă domnul Garcia s-a întors la Londra. 

— De ce? i 

— Pur şi simplu, ca să ştiu. 

Luke avea unele obiceiuri care nu-i plăceau fetei; 
de pildă, el nu dădea niciodată mâna cu nimeni. ŞI 
acum, despărţindu-se de ea, o lovi uşurel cu palma pe 
umeri. 


— Bună seara. Mâine o să-ţi spun cine a câştigat 
cursa Saint-Leger. 

— Probabil că voi fi de mult plecată, zise Edna. 
Dar deodată li veni o idee: Unde poţi fi găsit? 

Detectivul trăsese la hotelul central, Woolpack — 
un nume pe cât de original, pe atât de uşor de ţinut 
minte. 


Capitolul 5 


Gazda tinerei îi deschise uşa şi o conduse în 
salonul cel mic; focul fusese aprins şi prindea bine, 
căci noaptea se anunţa friguroasă. Fata deschise 
telegrama şi o citi: domnul Garcia nu revenise la 
Londra. Poate că plecase totuşi în Germania şi-l 
regăsise pe Vendina. Edna rămase multă vreme în faţa 
focului, trecând în revistă evenimentele acelei zile 
ciudate care începuse la lidtaţii şi sfârşise cu o cină 
între patru ochi cu un bărbat care-i era aproape un 
străin şi pe care nu se gândea că va mai trebui să-l 
revadă. Era moartă de oboseală atunci când se duse la 
culcare, pe la orele unsprezece; se visă călărind pe o 
vastă câmpie, când un câine enorm, cu un cap 
înspăimântător, sări la ea. Se trezi brusc şi, tremurând 
un pic, aprinse lumina. Deodată, în salonul aflat lângă 
camera ei, se auzi o mişcare uşoară; întinzându-se pe 
pat, fata ascultă cu atenţie: distinse zgomotul făcut de 
un scaun tras pe parchet. Să tot fi fost ora două 
noaptea, dar pendula se oprise; ea căută geanta în 
care-şi pusese ceasul cu diamante, dar dispăruse! 
Edna îşi aminti însă că o lăsase pe masa din salonul 
mic. Îşi puse deci papucii în picioare, îşi trase pe ea 
capotul şi, ducându-se la uşă, întoarse cheia în 


broască. În acel moment auzi însă un zgomot 
precipitat de paşi şi o uşă care se trântea. Destul de 
nervoasă, tânăra intră în salon şi aprinse lumina; 
geanta se afla acolo unde o lăsase; atâta doar că era 
deschisă şi goală! Conţinutul ei era întins pe masă, 
inclusiv ceasul, căruia hoţul nu-i dăduse nici o atenţie. 
Fata se gândi că intrusul plecase cu mâinile goale, dar 
îşi aminti că, înainte de culcare băgase în geantă 
telegrama primită de la Londra; aceasta dispăruse... 
Edna închise uşa salonului cu cheia, aţâţă focul pe 
jumătate stins şi se aşeză pe un scaun, perfect trează 
acum, încercând să înţeleagă câte ceva din acest 
curios incident. 

să fi visat oare? Sau poate că imaginaţia ei o 
luase razna? O dată cu această idee, ea zări însă ceva 
sub masă; aplecându-se să vadă despre ce este vorba, 
descoperi o mănuşă bărbătească de piele de capră. 

Deci nu fusese un vis! ideea că se aflase în pericol 
nu o impresionă prea tare. Doncaster-ul era probabil 
plin de hoţi de buzunare în aceste zile; întrebarea era 
de ce nu fuseseră luate ceasul cu diamante, valorând 
două sute de lire, şi portţigaretul de aur, ci doar o 
telegramă neinteresantă trimisă de directorul unui 
hotel din Londra.... Să fi fost oare hoţul surprins în timp 
ce opera? Nu, ipoteza aceasta nu stătea în picioare: 
omul avusese timp să examineze conţinutul genţii, iar 
mişcarea de a băga în buzunar banii şi bijuteriile nu i- 
ar fi luat decât o secundă. Din contră, el scosese 
telegrama din plic, o citise, probabil, şi o luase. 

Căldura focului o trase la somn; se culcă deci şi 
dormi până în momentul în care nişte lovituri puternice 
în uşa salonului o treziră; Edna se ridică din pat ca să-i 
dea drumul cameristei, care mormăi: 


— Nu este nevoie să încuiaţi uşa salonului, miss; 
trebuie să intru acolo dimineaţa, să fac curat. 

După o baie şi o ceaşcă de ceai cald, fetei îi veni 
să râdă la amintirea celor întâmplate în noaptea 
trecută. Luke telefonă şi acceptă să ia prânzul cu ea. 
Odată sosit, ea îi povesti, desigur, tot ce se petrecuse 
şi detectivul nu se arătă deloc încântat. 

— Îţi aminteşti ce scria în telegramă? 

Edna reproduse textul, cuvânt cu cuvânt. 

— Şi au lăsat banii şi ceasul! Ciudat. Mai există 
vreun chiriaş în casă? 

Edna îşi aminti de tânărul care, după spusele 
proprietăresei, venise cu o seară înainte. Luke cobori 
pentru a face o anchetă şi reveni după cinci minute, 
spunându-i că omul plecase foarte devreme, plătind cu 
generozitate chiria pentru următoarele patru zile. Îşi 
luase valiza şi se îndreptase către gară la o oră 
neobişnuită: şase şi jumătate dimineaţa. 

— Există un tren care pleacă din Doncaster la 
şase şi patruzeci şi cinci către Londra şi pe acela l-a 
luat Pilcher. 

— Pilcher? 

— Proprietăreasa mi l-a descris în amănunt; era 
prietenul nostru, Pilcher. 

— Omul care a intrat în camera mea! 

— „Era prietenul nostru Pilcher, reluă Luke. El 
ocupa încăperea de la stradă; stând lângă fereastră, 
ieri-seară, l-a văzut pe poştaş dânducţi plicul. Dacă 
poştaşul ar fi venit mai devreme, am fi avut de-a face 
cu o violare a corespondenţei, pentru că Pilcher ar fi 
deschis scrisoarea şi ar fi lăsat-o pe masa din hol. Am 
impresia că-l aştepta. 


— Cum aşa? Depeşa nu conţinea nimic interesant. 
Dacă venea la mine în cameră şi mi-o cerea, i-aş fi dat- 
O. 

Detectivul luă un cârnăcior de pe una din farfurii şi 
îl tăie cu grijă: 

— De ce a venit Rustem de la Londra? Probabil nu 
pentru a-şi caza secretarul sub acelaşi acoperiş cu 
dumneata. Pilcher putea veni şi cu trenul. Şi de ce au 
plecat înapoi la Londra? Evident, nu pentru a-şi evalua 
beneficiile, pentru că Trigger a rămas la Doncaster. Stă 
într-o cameră vecină cu a mea; nici în valiză, nici în 
cufăr şi nici în buzunarele lui nu se află ceva special. 

— De unde ştii? 

— Omul este un tip care mănâncă bine şi doarme 
profund. Unde a plecat domnul Garcia? urmă Luke 
brusc. 

— Cred că în Germania; de-abia aştepta să plece, 
imediat după sosirea în Anglia. 

— Vendina acela al lui este într-adevăr un cal 
grozav? 

Tânăra nu putea vorbi altfel despre nobilul animal 
decât cu entuziasmul bătrânului Garcia. 

— Nu cred că a alergat în vreo cursă până acum. 
Dar domnul Garcia şi stud-groom-ul” său îmi spuneau 
adesea că era cel mai bun cal crescut vreodată în 
America de Sud. Nemţii au oferit pentru el un preţ 
enorm, cred că vreo cincisprezece mii de lire. Unchiu- 
meu spunea că este cel mai frumos foa/ pe care l-a 
văzut în viaţa lui. Sărmanul domn Garcia! nu l-ar fi 
atins cu vreun pinten sau cu biciul. lată de ce calul n-a 
fost scos niciodată la antrenament. Alberto nu suporta 


? Supraveghetor de herghelie (n.trad). 
10 Mânz sub un an (n.trad). 


să vadă cai brutalizaţi şi acesta este de altfel şi motivul 
pentru care nu a asistat niciodată la vreo cursă. 

Luke rămase multă vreme pe gânduri, cu ochii 
aţintiţi în farfurie. 

— Cursele sunt un joc bizar, spuse el la un 
moment dat. N-am pariat niciodată nici măcar un şiling 
pe vreun cal; ţin prea mult la ei. 

— La cai? 

— Nu, la şilingi. Sunt scoţian, chiar dacă m-am 
născut la Londra; nu joc, pentru că asta nu mă amuză, 
apoi am ceva avere şi nu sunt silit de necesităţi să 
pariez. Mergi azi la curse? mai întrebă el. 

Edna îi răspunse că intenţiona să plece la Londra 
chiar în dimineaţa aceea. 

— Şi ce vei face odată ajunsă la Londra? 

Fata nu avea aranjat nici un program. 

— Te rog să-mi promiţi ceva: nu te duce singură la 
Longhall. 

Ea îşi muşcă buzele. 

— Nu vreau să fiu caraghios şi nici să dramatizez; 
ţi-o cer, pur şi simplu, prieteneşte. Fă-mi această 
favoare. Telefonează-mi la Scotland Yard; voi fi la 
Londra mâine dimineaţă şi, când vei dori să vizitezi 
proprietatea, lasă-mă să merg cu dumneata. 

— Mă aflu oare sub protecţia poliţiei? întrebă 
tânăra, surâzând. 

— Nu ştiu dacă eşti în pericol, dar aş vrea să pun 
la Longhall un om care să-ţi fie de ajutor. In ceea ce 
priveşte întoarcerea la Londra, te-aş sfătui să mergi 
mai degrabă să vezi cursa Saint-Leger; este una dintre 
marile întreceri ale anului; cunoşti acum foarte bine 
hipodromul şi poţi merge acolo şi fără mine. 

— Bine, am înţeles! O să merg la această cursă. O 
să am ce să-i povestesc domnului Garcia. 


Era o vreme splendidă în după-amiaza aceea. 
Toată Anglia era reprezentată în incinta plină de lume. 
Edna sesiză în atmosferă ceva diferit faţă de ziua 
precedentă; un fel de încărcătură electrică şi o înţelese 
apoi, văzând sosirea emoţionantă, la numai jumătate 
de cap distanţă, a câştigătorului, un cal cu cota 50 la 
1. Din partea de sus a tribunei se vedea perfect. După 
cursă, Luke se pregătea să se îndrepte către ea, când 
cineva îi atinse braţul; se întoarse şi văzu figura 
surâzătoare a unui bărbat ce părea a fi jocheu. 
Aspectul acestuia nu era prea grozav; hainele lui 
ponosite erau cartea de vizită a sărăciei. 

— Vă aduceţi aminte de mine, domnule Luke? 
Punch Markham. 

Luke îl ştia bine pe Punch; omul trecuse prin 
mâinile sale şi fusese condamnat la trei luni de muncă 
forţată, pentru furt. 

— Sunt cinstit acum, domnule Luke. Dar nu prea 
rentează. Vin de la Londra — agăţat de o maşină. O să 
râdeţi, am mers lipit de motor! Unul dintre foştii mei 
patroni mi-a dat un bilet de intrare la curse în 
amintirea frumoaselor vremuri de odinioară. N-a uitat 
că am antrenat câţiva dintre cei mai buni cai din ţara 
lui. Nu l-aţi văzut pe bătrânul Goodie, domnule Luke? 
L-am căutat peste tot. Poate storc ceva de la el; aş 
avea tot dreptul! 

— De ce ai avea dreptul la ceva de la acest 
eminent antrenor? 

— Antrenor eminent! strigă Punch cu dispreţ. 
Antrenor de lei şi de tigri, dar nu de cai! Recunosc însă 
că a reuşit cu acest foal pe care i l-am vândut... Un 
descendent al lui Blandford, domnule Luke, îl ştiţi? A 
câştigat o cursă la Stockton deunăzi. 

— Field of Glory? întrebă Luke. 


— Ăsta e! Aş pune pariu că au câştigat o sumă 
serioasă. Calul nu era la Goodie, dar acum se află în 
grajdurile lui. Nu se ştie niciodată cine sunt proprietarii 
cailor, cu tipii ăştia din bandă! l-am vândut calul cu 
şaizeci şi cinci de guinee: fusese crescut în Irlanda de 
un fermier... 

— Nu-mi spune toată povestea, Punch, mă 
grăbesc. 

— Este singurul cal pe care-l ştiu şi care are 
asemenea picioare: trei groase, al patrulea mai 
subţire; de aceea l-am şi obţinut de la irlandez. l-am 
uns toată copita cu ceară de cizmărie; Goodie n-a ştiut 
niciodată. lată, domnule Luke, ceea ce am făcut şi... 

— Nu-mi povesti acum toate amănuntele din viaţa 
ta. 

Luke scoase din buzunar o bancnotă de 10 şilingi 
şi i-o întinse lui Punch: 

— Am aruncat-o pe apa sâmbetei, Punch, aşa 
cred. 

— Vă jur că nu mai beau; nu mai am bani; abia 
dacă am de mâncare. Aţi fost mereu bun cu mine, 
domnule Luke. Copoii nu sunt atât de răi, cum se 
spune; eu am recunoscut-o întotdeauna. 

Luke nu mai pierdu timp să asculte toate aceste 
elogii; o zărise deja pe Edna care venea de la paddock. 

— O cursă extraordinară, zise el. Chiar şi lui 
Trigger i-ar fi plăcut să facă o asemenea afacere. 50 la 
1! cred că şi-ar fi vopsit în roşu birourile de la “Panglica 
verde”. Sunt gata, miss Gray. Avem un tren bun care 
vine de la Leeds şi opreşte la Doncaster; am rezervat 
un compartiment. 

— Cine era omuleţul acela cu care vorbeai? 


Ajunseseră la o asemenea camaraderie, încât îşi 
putea permite să-l întrebe fără a-şi mai cere scuze 
pentru indiscreţie. 

In drum către gară, Luke îi povesti aventura lui 
Punch Markham. Fusese un jocheu bun şi un antrenor 
norocos, dar avusese prea mulţi “prieteni” — aşa că, 
într-o bună zi, comisarii Jockey-Club-ului i-au retras 
licenţa; avusese noroc că n-a fost condamnat. De 
atunci îşi câştigase existenţa cumpărând şi vânzând 
cai, dar mai apoi s-a bănuit că se compromisese într- 
una sau două mari escrocherii la curse; dar este posibil 
ca în realitate să nu-i fi revenit lui decât o parte infimă. 


Capitolul 6 


În timpul călătoriei spre Londra, Edna avu răgazul 
de a-l studia pe bărbatul care ocupase brusc un loc 
atât de important în viaţa ei. Nu corespundea defel 
imaginii pe care fata o avea despre un poliţist. 
Vorbirea lui era corectă, vocea agreabilă. Pe vremea 
când era dactilografă, întâlnise tot felul de oameni, dar 
acesta o zăpăcise puţin. Stătea într-un colţ al 
compartimentului, cu ochii închişi, aşa că îl putea 
studia cu amănunţime. 

Nu era un bărbat frumos; trebuia să recunoască 
însă că avea un anume farmec. Destinsă, faţa lui era 
tristă; avea o gură cam urâtă, nasul subţire părea cam 
lung, dar ochii erau frumoşi şi — în ciuda unor fire albe 
apărute la tâmple — părea încă tânăr. În fine, nu avea 
deloc aerul unui detectiv. 


În timpul drumului, îi spusese că ştie spaniola; 
gândindu-se că mintea, fata îi adresă o întrebare în 
această limbă, iar el răspunse pe loc, în cea mai curată 
castiliană. Luke mărturisi că vorbea cu uşurinţă trei 
sau patru limbi străine. 

— Nu chiar atâtea cât prietenul Rustem, care este 
foarte tare în ceea ce priveşte limbile orientale. 
Stăpâneşte la perfecţie greaca şi araba. Omul se trage 
de undeva, din Macedonia. Evident, nu îţi mai este 
avocat... 

— De ce, evident? 

— Pentru că a fost scos din barou, nu ştiai? 

— Mi-ai mai spus-o pe vas. 

— Ah! da, aşa e! Ei, bine, să nu ai încredere în el 
Şi... Luke ezită. Şi apoi, ştii, tipul e un Don Juan. 
Simţindu-se pe un teren alunecos, detectivul făcu un 
efort pentru a ieşi din această situaţie: Nu vreau să 
spun că... 

— ...Că-mi va face curte! Dar de ce nu? Domnule 
Luke, zău că eşti puţin cam prea grijuliu. 

Aerul lui ruşinat şi uşor încurcat o amuză grozav 
pe Edna. 

O părăsi în gara King's Cross, nu înainte însă de a- 
i fi smuls promisiunea că-l va anunţa atunci când va 
merge să facă o vizită la Longhall. 

Ajunsă la hotel, fata primi o telegramă lungă 
expediată din Berlin: “Rog să-mi achiţi nota; expediază 
valizele Agenţia Friedmann 119, 
Friedrichswilhelmstrasse, Berlin; plec în Bavaria; 
minunatul Vendina e bine; adi6s, Alberto”. 

Domnul Garcia semna întotdeauna cu numele de 
botez. Deci plecase la Berlin; tânăra era acum mai 
liniştită. Urcă la ea în cameră, unde o aşteptau vreo 
douăsprezece scrisori şi o cutie mică; o deschise, 


crezând că va găsi înăuntru cheile de la Longhall, dar 
cutia conţinea un eşantion de țigarete trimise de un 
negustor întreprinzător. 

Garcia fiind plecat, trebuia să-şi petreacă prima 
seară la Londra singură şi asta o cam plictisea. Aşa că 
îşi luă un bilet la teatru. Ce minunat era să fii bogată, 
mai ales într-un oraş în care ai îndurat atâtea lipsuri! Şi 
totuşi, în drum spre casă, Edna privea cu oarecare 
invidie către tinerele care se agăţau de scările 
autobuzelor; poate că unele erau chiar dactilografe, 
lucrând, aşa cum o făcuse şi ea, pentru două lire şi 
jumătate pe săptămână; dar, după lucru, ele se 
întorceau într-un cămin şi erau aşteptate de o familie 
care se interesa de ele. Fata se culcă în seara aceea 
cuprinsă de o vagă melancolie. A doua zi dimineaţa se 
simţi însă mult mai bine; se pregătea să mănânce, 
când i se aduse o carte de vizită: 

— Domnul Arthur Rustem? Poftiţi-l aici. 

Rustem intră surâzător, făcând plecăciuni adânci. 
Era atât de spilcuit, încât părea un manechin la o 
prezentare de modă. 

— Aţi fost la Doncaster. Nu negaţi, scumpă miss 
Gray, pentru că v-am văzut! 

Făcu un semn şugubeţ cu degetul, amical, chiar 
familiar. 

— Aveţi o vedere bună, domnule Rustem, 
răspunse Edna cu răceală. Şi eu v-am văzut prin 
binoclu, dar mă îndoiesc că dumneavoastră m-aţi fi 
putut repera printre miile de oameni din tribune. 

Noul venit schimbă discret subiectul. 

— În orice caz, am ştiut că eraţi la Doncaster. L- 
am văzut pe dragul nostru prieten, domnul Goodie. Un 
om brav, un om activ şi care a câştigat, din fericire, de 
curând, ceva bani. 


— Aţi adus cheile, domnule Rustem? 

Tânăra nu era deloc dispusă să se intereseze de 
viitorul domnului Elijah Goodie. 

— Evident. 

Oaspetele îşi luă un scaun şi se aşeză fără să fi 
fost invitat; scoțând apoi din buzunar o cutie plată, o 
aşeză pe masă. 

— lată cheile locuinţei strămoşeşti, spuse el vesel. 
Problema care se pune, miss Gray, este aceea de a şti 
dacă veţi prefera să locuiţi în acea clădire umedă şi 
sinistră — nu cunosc o casă mai izolată — sau veţi 
accepta oferta extraordinară pe care, printr-o curioasă 
coincidenţă, am primit-o în această dimineaţă de la 
unul dintre clienţii mei, care v-ar cumpăra proprietatea 
cu douăzeci de mii de lire! Cred că nu prea este în 
toate minţile, oferind o asemenea sumă. 

— Cine este clientul dumneavoastră, domnul 
Goodie sau domnul Trigger, sau poate doctorul Banter? 

Rustem clipi din ochi surprins de acest atac 
neaşteptat; apoi îşi plecă fruntea cu tristeţe. 

— Nădăjduiesc, miss Gray, că nu aţi dat atenţie 
unor bârfe răuvoitoare. Nu voi pronunţa nici un nume, 
dar există nişte oameni răzbunători cărora — dacă pot 
spune astfel — li s-a cam dat peste mână din cauza 
unor raporturi false... 

— Este o aluzie la inspectorul Luke? întrebă Edna. 

— Nu, nu, răspunse Rustem imediat. Nu am nimic 
de spus contra inspectorului Luke, unul dintre cei mai 
inteligenţi oameni, fermecător şi bine crescut. N-aş 
vrea să credeţi că aş fi intenţionat să-l ponegresc pe 
domnul Luke. Dar există tot felul de indivizi răi... 

— Nu vreau să vând Longhall, domnule Rustem, şi 
asta ne va scuti de orice discuţie. 

— Vi se oferă de două ori valoarea lui. 


— Poate să fie şi de patru ori, mi-e indiferent. Mă 
voi instala la Longhall şi, la expirarea contractului de 
închiriere, îmi voi relua probabil şi Gillywood Cottage, 
împreună cu pământurile aferente. 

Rustem o privi fix bătând uşor cu degetele în 
tăblia mesei, apoi surâse: 

— Dacă v-aţi decis, ar fi neavenit din partea mea 
să vă dau un sfat. Poate că aveţi dreptate. Am mare 
încredere în instinctul femeilor. Voi aranja lucrurile atât 
cât voi putea; vă voi însoţi atunci când veţi merge să 
vizitaţi casa, ajutându-vă oricât doriţi. 

— Nu este nevoie să veniţi. Mi-am comandat deja 
o escortă, zise fata cu o oarecare ironie. Domnul Luke, 
cunoscând foarte bine împrejurimile, mi-a promis că-mi 
va arăta casa. Cheile sunt acolo? întrebă ea luând apoi 
cutiuţa şi deschizând-o. 

— Sunt foarte bucuros că aţi ridicat problema 
chiriei, miss Gray. Am predat toate documentele 
avocatului dumneavoastră; el mi-a atras atenţia că 
polita de închiriere a domnului Goodie expiră la 
sfârşitul anului, atâta doar că, în absenţa 
dumneavoastră, i-am dat domnului Goodie asigurarea 
— în numele dumneavoastră — că nu-l veţi da afară, 
nedorind ruina unui om de vârsta lui; am pregătit un 
contract de închiriere pentru încă un an, aceasta 
dându-i posibilitatea de a-şi căuta o altă locuinţă. Este 
o simplă formalitate. 

Rustem scoase din buzunar actul redactat şi-l 
aşeză pe masă; trase chiar şi capacul stiloului, 
oferindu-l Ednei. 

— Vedeţi, am marcat cu creionul locul în care 
trebuie să semnaţi. 

Edna izbucni în râs şi-l privi. 


— Domnule Rustem, chiar credeţi că voi semna 
orice hârtie ce mi se pune în faţă, fără să fiu măcar 
prevenită? Există oare moştenitori care fac — în 
naivitatea lor — acest lucru? Trimiteţi, vă rog, actul 
avocatului meu. 

Descumpănit, Rustem strânse hârtia cu 
demnitate, o puse la loc în buzunar, îşi închise stiloul 
şi, ridicându-se, îşi luă pălăria şi mănuşile. 

— Mă ofensaţi. În toată cariera mea profesională 
nu mi s-a sugerat niciodată că aş fi încercat să profit 
de naivitatea vreunui client... 

— De fapt, domnule Rustem, singura aluzie care 
s-a făcut a fost aceea că aţi folosit banii clienţilor 
pentru afacerile dumneavoastră particulare. 

Războiul dintre ei era deci declarat; el nu avea 
cum şti cât avusese această fată de luptat pentru 
existenţa ei, timp de trei ani, până în momentul în care 
Donald Gray să o fi chemat la el. 

— Foarte bine, tânăra mea prietenă. Toată 
dulceaţa din glas îi dispăruse. Văd că ai fost pusă în 
gardă împotriva mea şi a asociaţilor mei. Păcat. Te-am 
sfătuit să nu mergi la Longhal.... 

— Mi s-a spus deja, dar din cu totul alte motive! 

Luke intrase în încăpere fără zgomot, închisese 
chiar şi uşa şi se afla la mijlocul distanţei dintre intrare 
şi masă, fără ca Edna şi Rustem să-l fi auzit. La un 
moment dat, surprinsă, fata se întoarse. 

— l-am dat acelaşi sfat, repetă Luke, dar miss 
Gray nu ţine seama de el. Presupun că va trăi acolo în 
înţelegere cu vecinii săi, foştii ei avocaţi, cu toţi 
Triggerii şi Blanterii. Voi face tot ce se poate pentru ca 
miss Gray să nu aibă probleme la Longhall. 

În timp ce vorbea, îl fixa cu hotărâre pe Rustem. 


— Asta poate să însemne, Rustem, că ar fi posibil 
să am ocazia de a-i “deranja” pe câţiva dintre oamenii 
sus-puşi care se cred acum în deplină siguranţă. 

Rustem se schimbă la faţă. Amenințarea îşi făcuse 
efectul. Cuprins de o furie duşmănoasă, fostul avocat 
se îndreptă plin de importanţă către uşă, fără a mai 
scoate o vorbă şi o închise apoi uşurel, în urma sa. 
Fata rupse tăcerea. 

— Nu baţi niciodată la uşă când intri în camera 
unei femei? 

Luke ezită să răspundă la întrebare: 

— Ce voia? Să aducă cheile? Le-a primit azi- 
dimineaţă de la Goodie care i le-a adus personal. 

— Dorea să-i vând proprietatea. 

— Oferea o sumă mare? 

Auzind cifra propusă, Luke scoase un fluierat de 
uimire. 

— O vor cu orice preţ! Mă întreb de ce oare? 
Terenurile nu sunt printre cele mai bune din Berkshire; 
pe de altă parte, pentru un antrenor, locul este cam 
izolat. 

Detectivul se scărpină în cap, gânditor. 

— Ai veşti de la domnul Garcia? 

Edna îi arătă telegrama; după ce o citi, Luke i-o 
dădu înapoi. 

— E totuşi un dedesubt aici; domnul Trigger le-a 
cerut tuturor clienţilor lui să-şi deschidă conturi 
curente noi de luna viitoare, zise el şi scoase din 
buzunar două foi de hârtie. lată circulara. Fiecare client 
este rugat să dubleze numărul bookmaker-ilor săi; este 
şi o listă cu cei mai importanţi bookmaker-i, cu situaţia 
lor financiară, şi sfatul de a-şi deschide conturi noi pe 
nume de împrumut. Trigger este, fără îndoială, o minte 


deosebită; pregăteşte ceva colosal, o lovitură enormă. 
Vor oferi cincizeci de mii de lire, pe puţin. 

Luke n-ar fi putut da un pronostic mai bun, căci la 
nici zece minute de la plecarea lui Rustem, sună 
telefonul şi Edna recunoscu vocea fostului avocat. 

— Sunteţi singură sau tot cu prietenul nostru? 
Clientul meu doreşte să mărească preţul ofertei. Este 
un anticar pasionat după stilul Tudor; este dispus să 
dea o sumă enormă, patruzeci sau cincizeci de mii de 
lire... 

— Longhall nu este de vânzare, răspunse tânăra şi 
puse la loc receptorul în furcă. 


Capitolul 7 


Tot felul de lucruri curioase îi reţinuseră atenţia lui 
Luke, în această afacere. Retras în camera lui, 
detectivul medita. Trei luni mai înainte, acuzând lipsa 
apei la vechiul lui loc de antrenament, Goodie 
negociase cumpărarea unui loc de antrenament în 
Wiltshire, unde era oricum mai ferit de spioni. De ce 
devenise acum Gillywood atât de preţios, încât să se 
ofere pentru el o asemenea sumă de bani? Să fi fost 
din cauza posibilei vecinătăţi cu Edna? Sau pentru că 
Longhall-ul ascundea un mister? Taina aceasta nu mai 
era o necunoscută pentru Luke; când o descoperise, în 
urma cercetărilor sale, suferise, cu tot sângele lui rece, 
unul dintre cele mai puternice şocuri din viaţă. Luke 
cunoştea secretul grajdurilor părăsite, ştia şi de ce 
noile acareturi fuseseră reconstruite la o anumită 
distanţă de vilă. Se întreba însă dacă era bine să-i 
vorbească fetei de toate acestea. In orice caz, mai 


putea să aştepte înainte de a face o inspecţie 
personală la Longhall; era absolut sigur că urma să se 
petreacă ceva, dar dorea să reducă la minimum 
pericolul care ar fi putut să o amenințe pe miss Gray. 

Oficial, cartierul său general era la Scotland Yard, 
dar biroul lui se afla de fapt într-un imobil vechi; avea 
şi câţiva colaboratori personali. De trei ani, societăţi de 
curse îl delegaseră şă facă investigaţii în anumite sfere 
ale turf-ului. El, care gândea că pleava societăţii nu 
mai avea nimic nou să-i ofere, alcătuise dosare noi, în 
care erau trecute numele unor “lorzi”, ale unor 
personalităţi politice, membrii unor bande mai mult 
sau mai puţin cunoscute, şi mai ales toţi slujbaşii de la 
“Panglica verde”; agenţii, secretarele, femeile care 
făceau dimineaţa curat în birouri erau braţele acelei 
organizaţii al cărei creier era omuleţul gras ce-şi ocupa 
locul în biroul placat cu panouri de lemn de trandafir, 
având în spatele său o enormă casă de bani încastrată 
în perete şi dotată cu uşi groase de 10 centimetri. 

Secretarele nu cunoşteau nici măcar numele 
subscripţionarilor. Trigger nu angaja decât fete tinere 
şi le alegea cu o grijă similară celei de la selecţionarea 
personalului ministerial. Fiecare fată avea pupitrul ei şi 
o listă de numere — fără nume; plicurile aduse la 
biroul lui Trigger erau toate numerotate. El însuşi scria 
la maşină adresele şi tot el era cel care punea 
scrisorile la poştă. 

Clienţii îi trimiteau jumătate din câştigurile lor în 
săptămâna următoare victoriei calului ales. Tot Trigger 
încasa cecurile. In perioada dinainte şi de după 
“lovitură”, omul lucra optsprezece ore pe zi, dormind 
adeseori chiar în biroul său. Când “lovitura” era 
perfectă, Trigger completa numele calului pe toate 
telegramele primite, le băga în plicurile ce se sigilau şi 


care erau expediate apoi, în dimineaţa cursei. Erau 
duse de agenţii lui în foarte multe localităţi, câteodată 
sub supravegherea unui al doilea agent necunoscut de 
primul, şi predate la ghişeele poştale. 

Luke bănuia că şi la hipodrom există 
supraveghetori al căror rol era să citească mesajele 
telefonate din Londra. 

În zilele următoare, Luke se întâlni cu Edna de 
două ori. Deşi nu-şi vizitase încă reşedinţa de la 
Longhall, fata îşi şi alesese mobila. În fine, într-o 
dimineaţă îi telefonă detectivului, spunându-i că urma 
să plece şi că va veni să-l ia cu maşina. 

— Credeam că mai iei un prieten cu dumneata, 
zise tânăra. 

— l-am telefonat să ne aştepte acolo, locuieşte la 
Reading. 

— E tot detectiv? 

— Să zicem că da. 

Printr-o nouă telegramă de la Garcia, expediată de 
această dată din Munchen, Edna era invitată să-şi 
întâlnească bătrânul prieten în vederea unei lungi 
călătorii în Europa. 

— Nu l-ai mai văzut pe Rustem,nici pe vreunul din 
iubiții lui amici? 

— Pe doctorul Blanter, lua masa la hotelul unde 
locuiesc; părea foarte interesat de persoana mea. 

— Cred şi eu că era interesat! E tipul cel mai rău 
din bandă. Blanter a fost amestecat în afaceri atât de 
urâte, încât a trebuit să-şi părăsească clientela. E 
toxicolog; ştie despre otrăvuri mai mult decât oricine în 
Anglia. Are un mic palat lângă Maidenhead, splendid 
aranjat, cu sere de trandafiri, bărci, statui... apropo, ti- 
ai luat mobila? 


— Totul e din stejar! Am găsit şi trei servitoare 
grozave; mă voi întâlni azi cu ele. Dar ce curios! N-am 
spus decât la două persoane că o să mă instalez într-o 
casă la ţară şi o jumătate de duzină de servitoare mi- 
au şi telefonat. Am o excelentă femeie de serviciu, o 
bucătăreasă şi două cameriste drăguţe care acceptă 
să stea la ţară. Le-am spus tuturor să se prezinte azi. 

— Admirabil! îl baţi pe Trigger la organizare. 

După ce au traversat încet satul, au trecut şi pe 
lângă Gillywood, aruncând o privire către intrarea 
reşedinţei lui Goodie, bine baricadată. 

— S-ar spune că e o închisoare, nu-i aşa? 

— E sinistru, recunoscu fata, mă cam ia cu frig! 

Grilele metalice de la Longhall erau deschise. 
Maşina se opri în faţa intrării lângă care se afla un 
grup: patru femei şi, la o oarecare distanţă, un om 
extrem de slab. 

— Sunt toate îmbrăcate în negru, remarcă Luke. 
Văzându-le, n-ai crede că au venit să-şi găsească un 
loc de muncă, ci mai degrabă că l-au pierdut! 

Apropiindu-se de ele, cea mai vârstnică făcu o 
reverență; Edna avu impresia că însoţitorul ei era 
obiectul principal al curiozităţii femeilor, care-l 
examinau cu interes, de parcă ar fi privit la unul dintre 
membrii familiei regale. 

Luke se îndreptă către omul cel slab, îi spuse 
câteva cuvinte şi îl conduse apoi la stăpâna casei: 

— lată-l pe domnul Lane. Dacă eşti de acord, aş 
vrea să viziteze casa împreună cu noi. Servitoarele vor 
intra după ce vom termina; de altfel, nu prea cred că 
au poftă să intre panele. 

— Credeţi că o să explodeze vreo bombă? 

— Mă aştept să văd şobolani, spuse Luke cu calm. 


Edna se cutremură; uitase de şobolani, crezând că 
Goodie minţise. Urma să aibă însă o surpriză foarte 
neplăcută. 

— Deci, cu permisiunea dumitale, domnul Lane şi 
cu mine o vom lua înainte, spuse Luke şi făcu un pas 
peste prag, după care se opri; Edna observă că cele 
patru femei se retrăseseră, cu teamă. Auzi apoi un 
zgomot de labe şi văzu două animale speriate ce urcau 
scara, apoi trei sau patru care, alergând către şemineu 
şi negăsind ieşire, traversară camera în fugă şi se 
îndreptară către uşă. Tânăra păli; avea oroare de 
şobolani, iar acolo se aflau din belşug. 

Luke se întoarse către prietenul lui, surâzând. 

— Haide, Lane, adu-i. 

Omul cel slab se îndepărtă o clipă şi reveni 
imediat cu trei terieri pe care-i ţinea în lesă. În timpul 
acesta, Luke deschisese toate uşile şi ferestrele. 

— Aşteptaţi aici, voi deratiza casa... 

De afară, Edna auzea scheunatul terierilor excitaţi 
şi sarabanda lor pe parchet. O jumătate de oră mai 
târziu, Luke cobori. 

— Gata! Cred că cea mai mare parte dintre ei a 
fugit; or mai fi rămas poate unul sau doi, dar asta e 
tot. Li s-a dat drumul azi-dimineaţă în casă, cu bună 
ştiinţă. Cred că Goodie a scotocit întregul Berkshire 
pentru a-i găsi, dar Lane este un adevărat vânător de 
şobolani; iată de ce l-am adus. Va mai sta aici două- 
trei zile ca să aibă grijă să nu mai rămână nici unul. 

Trecând prin camere, tânăra stăpână avu ocazia 
să constate rezultatul muncii terierilor, iar, când ajunse 
în camera ce urma să devină dormitorul ei, îl găsi pe 
Lane care punea lesele la gâtul câinilor săi. 


— Voi mai cerceta casa cu grijă, doamnă, dar nu 
cred să fie cuiburi de şobolani; nu au ce mânca aici, 
aşa că vor pleca înapoi la grajduri. 

Edna le convinse cu dificultate pe cele patru femei 
să intre; cele două mai tinere refuzau cu hotărâre. 
Luke, amuzat, o întrebă pe femeia de serviciu: 

— Cine v-a spus că sunt şobolani în casă? 

Femeia îl privi încurcată: 

— Asta arată ca o casă în care trebuie să fie 
şobolani, domnule, zise ea. 

— Cine v-a spus că aici e plin de şobolani şi că aţi 
face mai bine să rămâneţi afară? 

— Nimeni. 

— Cum te numeşti? întrebă Luke. 

— Linton, domnule. 

— Linton? Nu cumva te cheamă Carr? Dar 
dumneata? adăugă el, adresându-se bucătăresei. 

— Doamna Kohler. 

î — Cred că adevăratul dumitale nume este Klein. 
In ceea ce te priveşte pe dumneata — şi el se întoarse 
către una din tinere care roşi, apoi deveni palidă — ai 
fost urmărită pentru furt din magazine, iar dumneata 
— adresându-se celeilalte tinere — ai fost amestecată 
în afacerea din Hallam Street, nu-i aşa? 

Foarte palidă, incapabilă să rostească vreun 
cuvânt, fata încuviinţă. 

Edna era zăpăcită total. 

— Puteţi pleca acum toate patru. Evident, 
cheltuielile de transport vă privesc şi să n-o mai 
plictisiţi pe miss Gray. Puteţi spune celui care v-a 
trimis — cred că este vorba de domnul Rustem — să 
nu-şi dea osteneala de a mai face rost de altele. La 
revedere. 

Cele patru plecară imediat, fără să obiecteze. 


— Dar de ce le-ai gonit? Cine sunt ele? întrebă 
fata. 

— Erau alese special pentru dumneata de idiotul 
acela de Rustem. 

— Cum ai obţinut aceste informaţii despre ele? 

— Le ştiu de când îl supraveghez pe Rustem. Ce 
vei face acum, miss Gray? Tot te mai încăpăţânezi să 
te stabileşti aici, sau vei cumpăra, ca orice persoană 
chibzuită, o casă în Mayfair sau un apartament în 
Piccadilly? 

— Mă voi stabili aici; cu cât privesc mai mult 
această casă, cu atât sunt mai hotărâtă. Este un loc 
fermecător. 

Cei doi merseră apoi de jur-împrejurul conacului; 
în spate era o curte, iar zidul care separa Longhall de 
Gillywood se întindea pe vreo cincizeci de metri. 
Longhall era aşezat într-un colţ al proprietăţii, în partea 
îngustă a terenului ce avea o formă de pară. 

Luke mergea pe lângă zid, cercetându-l cu grijă; o 
uşă solidă de lemn, aflată exact în dreptul centrului 
casei, îi atrase privirile; sub ea, terenul era zgâriat şi 
pe broască se vedeau urme de ulei. Evident, această 
poartă prin care se putea trece din Longhall în 
Gillywood fusese de curând folosită. 

— Uşa asta se deschide cu vreuna din cheile 
dumitale? întrebă el, apoi le încercă pe toate; nici una 
nu se potrivea. Luke îşi notă în carnet: De schimbat 
broasca. 

Puțin mai departe, în locul cel mai apropiat de 
Gillywood, peste zid se ridica un grilaj de patru picioare 
înălţime. Luke se sui pe o scară ca să cerceteze locul în 
partea cealaltă a terenului. În dreapta se aflau 
grajdurile părăsite; către stânga se întindea o 
împletitură metalică ce împrejmuia Gillywood-ul pe 


vreo trei sute de metri. Cincizeci de metri mai departe, 
o movilă mare de ciment, aparent fără nici o utilizare, 
împiedica vizibilitatea. La o sută cincizeci de metri 
depărtare, văzu peretele carierei de piatră cu cele 
două intrări întunecate; Luke ştia că este vorba de 
peşterile de la Perrywig, faimoase prin faptul că îi 
adăpostiseră pe contrabandişti şi, mai ales, pentru că 
acolo fusese comisă o crimă, între grote şi vilă 
crescuseră câţiva copaci, iar în dreapta casei era 
clădirea de un roşu viu în care se găseau grajdurile 
domnului Goodie. 

Luke explorase locul, dar mai avea de vizitat 
grotele din spatele grilelor metalice; anumite părţi din 
trecutul lui Goodie rămăseseră totuşi neclare. Nici 
Scotland Yard-ul, cu toate anchetele sale, nu reuşise să 
facă lumină în această privinţă. Goodie era bănuit a fi 
criminal, dar totul rămăsese la acest stadiu. 

— Ei, bine, ce vezi? întrebă fata care devenise 
nerăbdătoare. 

— Pământuri după pământuri; grajduri şi iar 
grajduri; noile grajduri şi o movilă ciudată. Vei rămâne 
aici? 

— Nu în seara asta, spuse Edna zâmbind, dar voi 
veni, cu siguranţă, să locuiesc aici. 

— Atunci voi căuta un administrator; îţi va fi de 
folos în momentul în care te vei instala în casă. 

Luke se ţinu de cuvânt. Într-una din zilele 
următoare, cameristele, un majordom şi un om de 
serviciu se prezentară — venind din partea lui — la 
hotelul Ednei Gray, în plus i-l recomandă — la telefon 
— pe Lane. 

— Are multă experienţă ca administrator; a făcut 
parte din poliţie, a lucrat în Berkshire şi este un 
adversar de temut într-o încăierare. 


— Dar cu cine se va bate? întrebă Edna. 

— Cu oricine, nu se ştie niciodată. Ţi-l recomand 
cu căldură, în ceea ce priveşte majordomul, el este un 
fost ofiţer de poliţie... 

— Vei transforma casa mea într-un post de 
poliţie? 

— Sunt puţine la număr locurile atât de plăcute, 
răspunse Luke. 

Personalul de serviciu ales de Luke era pe placul 
Ednei. Detectivul îşi dăduse multă osteneală şi fata îi 
era recunoscătoare, în cele două săptămâni care au 
urmat, ea a mers zilnic să-şi viziteze casa; mobilele 
fuseseră aduse în camioane mari şi Longhall răsunase 
de zgomotul ciocanelor  tapiţerilor;  geamgiii şi 
instalatorii lucraseră şi ei din greu. Sub supravegherea 
lui Lane, peluzele şi răzoarele se transformaseră într-o 
frumoasă grădină. Din ce în ce mai fascinată de 
Longhall, Edna îşi aduse într-o bună zi cuferele şi 
camerista cea nouă. La ceremonia de inaugurare nu a 
luat parte decât un invitat. 

— Ar fi trebuit să chemi un preot; aşa se face de 
obicei în astfel de situaţii. Apropo, eşti protestantă sau 
catolică? 

Fata refuză să răspundă. 

Nu îl zărise încă pe Goodie dar, de la fereastra 
camerei ei, pe care o deschidea în jurul prânzului, 
putea vedea caii trecând pe câmpie. Timpul trecea, 
dar misterul vilei în alb şi verde, abia vizibilă printre 


copacii falnici, întârzia să se lămurească, devenind 
chiar mai de nepătruns. 

Edna era cam plictisită din cauza autorităţii pe 
care şi-o impusese detectivul; el îi domina de-acum 
existenţa; nu putea scăpa de acest tânăr şi, în 
realitate, nici nu avea chef s-o facă. Felul lui de a se 
purta nu se schimbase de loc: era tot atât de apropiat 
cât fusese şi pe vapor sau la Doncaster. Nu depăşea 
niciodată limitele unei anumite intimităţi; îi spusese 
chiar, într-o zi, că o privea ca pe un frate mai mic. 

Tânăra petrecea la Londra trei sau patru zile pe 
săptămână; se întâlniseră de câteva ori şi luaseră 
masa impreună; fata era bucuroasă să-l vadă, pentru 
că el avea întotdeauna ceva de povestit, mai ales 
despre organizaţia “Panglica Verde”. 

Lui Trigger îi reuşise o lovitură în împrejurări 
foarte speciale. La prima întâlnire de toamnă, la 
Newmarket, se desfăşoară o cursă a mânjilor de un an; 
erau doar trei concurenţi, din care doi, cunoscuţi de 
public; cel de-al treilea se prezentase mediocru în 
primăvară. Primul favorit, care avusese un rezultat bun 
la Saint-Leger, avea o cotă la egalitate; cel de-al doilea 
cal era cotat cu 8 la 1, iar cel de-al treilea cu 100 la 6; 
şi acesta din urmă câştigă cu uşurinţă. După cursă, cei 
doi favoriţi fuseseră cuprinşi de o febră puternică şi 
exista supoziţia că acea indispoziţie nu fusese 
normală. Dar nici o bănuială nu-l putea atinge pe 
câştigătorul care aparţinea fiului unui lord irlandez. 

— Proprietarul nominal, spunea Luke. Sir Henry nu 
are un ban. Calul aparţine cu certitudine bandei. 
Ceilalţi doi cai erau într-o formă perfectă la venirea pe 
hipodrom; doar în momentul cursei au fost de o 
nervozitate deosebită. Câştigătorul ar fi obţinut, poate, 
locul întâi prin meritul său propriu, dar Trigger şi-a 


pregătit lovitura. N-a ieşit din biroul lui timp de trei zile 
nici măcar pentru a lua masa, prânzul aducându-i-se în 
cameră. Aştept cu nerăbdare după-amiaza de azi; am 
întâlnire cu el. 

Cei doi tineri au mâncat la Ritz, fapt destul de 
jenant pentru Edna, care ştia că ofiţerii de poliţie nu 
sunt chiar aşa de bine plătiţi, iar Luke nu contenea cu 
invitaţiile. O ducea la restaurantele cele mai scumpe şi 
nu-i permitea să-şi plătească partea ei; o singură dată 
schiţase gestul, dar detectivul o oprise, într-un fel 
destul de aspru. 

li spusese că are unele venituri personale în afara 
salariului; că moştenise de la tatăl lui un număr 
important de acţiuni ale unei afaceri cu ape minerale 
în care acesta se lansase, astfel că până în momentul 
morţii lui se puteau vedea pe autobuze reclamele 
pentru limonada “Luke”. 

Detectivul o conduse pe Edna la hotelul unde fata 
urma să-şi petreacă noaptea şi cobori apoi pe Regent 
Street, îndreptându-se spre întâlnirea cu Trigger. 

Un groom” elegant îl introduse într-un birou vast, 
bogat mobilat, cu vedere la stradă. 

Trigger, în cămaşă, era aşezat la un birou de lemn 
de trandafir pe care se vedeau aparatele telefonice. 
Luke se amuză văzând statueta de bronz a lui 
Napoleon aşezată exact în faţa patronului. 

—  Staţi jos, domnule Luke, spuse Trigger, 
ridicându-se şi revenind apoi la locul său pe scaun. Am 
atât de mult de lucru, că nu-mi mai văd capul de 
treabă. 

Avea o faţă veselă, cu înfăţişare cinstită şi 
surâdea. 

— Ştiu de ce aţi venit: pentru afacerea aceea cu 
Kalamor. Acesta era numele calului câştigător la 
Newmarket. Ei, bine, o să vă spun adevărul, domnule 
Luke. Nu mă pricep deloc la cai; nici măcar nu-i pot 
deosebi unul de altul; pentru mine nu sunt decât nişte 
animale şi, dacă ar avea coarne, aş spune că sunt vaci! 

Surâzând, întinse vizitatorului său o cutie cu 
trabucuri. 

— Tot ce ştiu este că aici e biroul tranzacţiilor 
Trigger. Din surse precise, primesc numele unui cal şi îl 
transmit clienţilor mei. Nu ştiu dacă acel cal e bun sau 
rău; pentru mine este doar un nume. Am oroare de 
curse şi nu mă duc acolo decât la mare nevoie. Golful, 
da! Asta joc! 

Trigger îi arătă detectivului o cupă minunată de 
argint, aşezată la loc de cinste, pe cămin. Luke credea 
tot ce auzise; nu Trigger era cel ce pregătea loviturile. 

— Am să vă mai spun ceva, domnule Luke; eu nu 
am habar dacă un cal are sau nu şanse. Nu fac ceva 
care să încalce regulamentul curselor; ştiu asta pentru 
că l-am studiat. Nu am nici o legătură nici cu băieţii de 
la grajduri, nici cu jocheii sau cu antrenorii lor. Sunt 
doar un automat uman — dacă pot spune astfel. 

— Cineva cunoaşte totuşi caii, vreau să spun, unul 
dintre prietenii dumneavoastră. 

— Bineînţeles, domnule Luke! Ştiţi la fel de bine 
ca şi mine că doctorul şi Goodie se află în această 
afacere şi că Rustem are şi el partea lui. Aceşti 
gentlemani sunt dăruiţi cu trup şi suflet nobilului sport 
al curselor. Eu, eu primesc banii şi-i depun la bancă. 

— Toţi? întrebă Luke. 

— Ei, ei, inspectore! E asta o întrebare pentru un 
om de afaceri? li depun la bancă după ce am oprit o 


parte din ei pentru cheltuieli. lată tot rolul meu în 
această afacere. 

— Nu v-aţi întâlnit niciodată cu proprietarul lui 
Kalamor? 

— Nu mă văd niciodată cu nici un proprietar. Îi am 
drept clienţi, dar nu-i întâlnesc vreodată. Treaba mea 
este să veghez ca personalul — care este cel mai bine 
plătit din Londra — să-şi facă treaba lui. Nici una din 
tinerele astea, domnule Luke, nu primeşte mai puţin 
de cinci lire pe săptămână, iar multe dintre ele au 
chiar zece lire. 

— Bărbaţi nu folosiţi? 

— Doar nu sunt nebun. Bărbaţii vorbesc. Aceste 
tinere nu se pricep deloc la curse şi deci nu discută. 
Comisionarii mei sunt foşti militari, dar nu angajez pe 
nici unul care să nu fi avut măcar gradul de sergent 
major. O să râdeţi: angajez şi membri ai Asociaţiei 
Regale de Temperanţă. li prefer pe cei însuraţi; 
lucrează cât pot de bine pentru a nu-şi pierde locul; îi 
primesc şi pe cei mai vârstnici. Se ştiu supravegheați, 
sau presupun că sunt, atunci când deschid plicurile şi 
trimit telegramele prin poştă. Organizarea, iată munca 
mea. 

— Şi o faceţi în mod remarcabil, domnule Trigger. 

Acesta mulţumi cu politeţe. Luke arătă apoi 
peretele din spatele omuleţului. 

— N-aţi vrea să-mi deschideţi acest seif şi să-mi 
arătaţi toate lucrurile drăguţe pe care le conţine? 

Trigger fu scuturat de un hohot mare de râs: 

— Aţi fi, cu siguranţă, dezamăgit. Nu e absolut 
nimic acolo. O să vă conduc prin birouri. 

Trigger se ridică, îşi puse haina şi intră în camera 
mare unde mai multe secretare stăţeau aşezate 
rânduri, rânduri, la pupitrele lor. 


— Biroul general de corespondenţă este sus. 
Avem mii şi mii de persoane care doresc să ia parte la 
tranzacţiile noastre. Primim cam patru dintr-o mie şi 
asta doar la recomandarea celor mai siguri clienţi ai 
noştri. 

Toate secretarele aveau câte o listă, pe care nu 
era trecut nici un nume, ci doar numărul fiecărui client; 
în faţa lor se aflau pachete de formulare telegrafice 
timbrate. 

— Au sosit în dimineaţa asta şi mi se vor aduce 
diseară. Treaba secretarelor este să noteze totalul 
sumei jucate de client. După cursă, se notează suma 
câştigată şi partea care ne revine nouă. Acesta este 
procedeul! 

Luke trecea pe lângă pupitre; secretarele, ocupate 
până peste cap, nu-i dădeau niţn o atenţie. Erau cu o 
clasă peste cele care lucrau în birourile din oraş. larna, 
când la “Panglica Verde” nu se făceau afaceri, aveau 
două luni de vacanţă plătite. 

Luke cunoştea organizaţia, dar nu o văzuse 
niciodată de aproape. Era plin de admiraţie faţă de 
Trigger; nu ştia nimic despre treburile obscure şi 
sinistre din spatele tranzacţiilor, dar ar fi fost nebun să 
nu-i bănuiască pe asociaţii lui că ajutau norocul. 

Trigger îl conduse apoi pe Luke în apartamentul 
său particular care, spre marea mirare a detectivului, 
era foarte simplu aranjat. 

— Nu am oaspeţi. Mă culc aici, atunci când am de 
lucru. Mi-aţi admirat secretarele, nu-i aşa? dar să ştiţi 
că pe nici una n-o invit la masă; nu trebuie să amesteci 
afacerile cu amorul. 

Luke plecă fără să fi aflat mai mult decât ştia la 
venire. Nu se aşteptase să culeagă informaţii, dar 
acum avea certitudinea că micuțul Trigger era singurul 


din bandă care nu putea fi condamnat. Rezultatul era 
totuşi important, pentru că de-aici înainte urma să-i 
supravegheze doar pe ceilalţi doi. Rustem era exclus 
din combinaţie; era un simplu agent, un instrument 
doar. 

Doctorul Blanter era un beţiv notoriu şi un obişnuit 
al cabaretelor. Chiar în seara aceea se afla la unul 
dintre cele mai rău famate; puţin după miezul nopţii, 
poliţia pătrunse acolo în trombă şi-i luă pe clienţi la 
secţie. Cu toate protestele lui vehemente, Blanter a 
fost percheziţionat cu amănunţime; i s-au luat cheile şi 
obiectele de valoare; a fost închis şi eliberat doar după 
trei ore. Se calmase între timp şi încetase să mai 
protesteze, dar aceste trei ceasuri au fost cele mai 
nefericite din viaţa lui; crezuse că i-o făcuseră în mod 
special. 

Spre patru dimineața ajunse acasă, în 
apartamentul său atât de ordonat; absolut nimic nu-l 
făcu să bănuiască trecerea pe acolo a doi oameni 
îndemânatici şi expeditivi, care timp de două ore 
scotociseră în fiecare sertar, în fiecare dulap, citiseră 
toate scrisorile sau bucăţile de hârtie pe care era scris 
ceva; dar, pentru Luke, a fost o seară fără rezultate. 


Capitolul 9 


Şirul lung de cai mergea încet, la pas, urcând 
panta colinei, apoi dispăru după culme. Edna îl vedea 
pe Goodie urmându-i la o mică distanţă. Călărea un cal 
negru; ţinea, ca de obicei, ochii pe jumătate închişi şi 
bărbia în piept. Părea adormit, aşa se vedea prin 
binoclul puternic al fetei, dar, cu toate acestea, în 


întreg Berksire nu era nimeni în ziua aceea mai treaz 
ca Elijah Goodie. 

Omul ajunse pe pistă şi privi către şeful 
îngrijitorilor care dădea ordine băieţilor de la grajduri. 
Era, probabil, singurul grajd din Anglia în care se 
vorbea arareori englezeşte. Majoritatea acelor lads!? 
erau metişi. Goodie îi schimba la fiecare doi ani, fapt 
care-i crea unele dificultăţi la Ministerul Muncii, din 
cauza permiselor de lucru necesare străinilor. 

Ei încălecau cu agilitate de maimuțe, dar nu 
aveau dreptul să deţină o licenţă de jocheu şi nici să 
călărească în public. 

In cursele aranjate, caii erau conduşi de cei mai 
buni jochei englezi; aceştia nu-şi cunoşteau calul până 
în momentul în care se urcau în şa. 

Fraza-cheie era inevitabil aceeaşi. 

— Veţi avea cinci sute de lire, dacă veţi câştiga 
această cursă. 

Goodie privea încruntat la caii ce galopau prin faţa 
lui, doi câte doi. Trecuseră toţi, cu excepţia ultimului 
care mergea singur, fără pereche. Era Field of Glory, 
învingătorul de la Stockton, o adevărată maşină 
galopând fără efort, parcurgând o distanţă enormă la 
fiecare fuleu. Zbura, pur şi simplu. Goodie luă frâul şi 
plecă spre mânzul său favorit. 

— Ei? întrebă el. 

Lad-ul bronzat care-l călărea îi răspunse arătându- 
i dinţii albi: 

— E un bolid, señor. În fiecare zi merge mai bine. 

Goodie mormăi ceva, cobori de pe cal şi veni să 
mângâie grumazul favoritului său; îl înconjură apoi, 
trecându-şi mâna pe fiecare din picioarele animalului. 

— Acoperă-l şi du-l la pas înapoi la grajduri, Jose, 
spuse el în spaniolă. Am făcut o afacere bună pentru 
opt sute de pesos, nu? 

— Dios! 

Lad-ul îşi holbă ochii. 

— Opt sute de pesos, şaizeci şi cinci de lire 
sterline! 

Aceasta era slăbiciunea lui Goodie: să se laude cu 
afacerile lui şi atunci când nu erau prea grozave. El 
privi multă vreme calul în tăcere, apoi, urcând în şa, se 
reîntoarse la vilă; Edna îl văzu revenind; duse binoclul 
la ochi şi, depărtându-se de fereastră, se îndreptă 
către un colţ al camerei de unde putea să observe fără 
a fi văzută. 

Goodie aruncă o privire în direcţia casei ei, apoi îşi 
cobori din nou bărbia în piept; omul nu se gândea nici 
la cai, nici la femei, ci la manuscrisul care era aproape 
gata şi care totuşi nu va fi, probabil, niciodată tipărit; 
era vorba de incredibila îndrăzneală de a-şi fi scris 
biografia, aşa cum a fost ea în realitate; acesta era 
motivul pentru care Goodie trăia într-un soi de cuşcă 
apărată de gratii. Omul urcă în biroul lui, deschise 
seiful şi scoase ultimele pagini ale manuscrisului. Le 
citi cu atenţie şi, cu toate că nu avea obiceiul să 
surâdă, o făcu gândindu-se la Luke, pentru că în 
paginile acelea prezentase o serie de fapte care-l vor 
face, după moarte, celebru pentru eternitate. Era o 
nebunie să pui pe hârtie astfel de amintiri, o aberaţie 
în care orgoliul şi gustul riscului îşi disputau 
întâietatea; pretextul îl constituia, de fapt, 
singurătatea: cartea aceea îi ţinea de urât în orele 
întunecoase ale nopţii. 

Aşa cum Edna o auzise spunând pe una din 
cameristele ei, viaţa în văgăuna aceea întunecată nu 


era prea veselă. Fata se lupta cu ideea că se 
plictiseşte; îşi recunoscuse, de fapt, sieşi că tinereţea 
ei avea nevoie de o existenţă mai veselă, cu toate că 
în fiecare zi , se plimba călare şi că mergea la Londra 
de două ori pe săptămână. 

Îi era greu să recunoască cât de mult îi lipsea 
Luke. Avusese ocazia să-i scrie, dar îşi dădu seama că 
nu cunoştea inițialele numelui de botez. Şi i le ceru 
prin telefon. 

— Iniţialele mele sunt M.M., dar nu folosesc decât 
una, zise Luke. 

— Ce înseamnă M.M.? 

— Refuz să dezvălui un secret pe care-l păstrez de 
ani de zile. Încearcă să ghiceşti. 

Edna avu o inspiraţie. 

— Nu este Matthew Mark? 

— Mark, da. Am uitat că am fost numit Matthew şi 
nu mi-am iertat părinţii pentru Mark. 

Edna reveni într-o seară de la Londra, obosită şi 
uşor iritată; încerca să se convingă că nu faptul de a 
nu-l fi găsit pe Luke acasă, când i-a telefonat, era 
motivul. Îşi adusese, în maşină, un pachet mare de 
cărţi şi îşi petrecuse după-amiaza cumpărând o groază 
de lucruri pentru decorarea Longhall-ului. 

Pe la nouă, simțindu-se obosită, se decise să 
meargă la culcare, dar, pe la nouă şi un sfert, odată 
ajunsă în pat, descoperi că cel din urmă lucru pe care-l 
dorea era să doarmă. Se ridică deci, îmbrăcă un capot 
şi, după ce încercă, zadarnic, să citească cea mai 
interesantă dintre cărţile aduse, se îndreptă către 
fereastră şi privi afară. Luminate de o lună splendidă, 
colinele păreau albe; putea să distingă deschizăturile 
negre ale intrărilor în cavernele Perrywig. Fata stinse 
lumina şi îşi aşeză scaunul lângă fereastra deschisă: 


era o noapte caldă, aproape înăbuşitoare, de început 
de octombrie; o noapte de vis, dacă s-ar fi găsit ceva 
mai interesant la care să te gândeşti decât persoana 
lui Matthew Mark Luke. Absurditatea numelui o izbi din 
nou şi fata râse încetişor. 

Mark trebuie pus, irevocabil, la punct; din păcate, 
îşi dobândise o poziţie inatacabilă; nu era un tip de 
care să scapi uşor. Tot gândindu-se, tânăra auzi 
dinspre vilă o uşă trântindu-se şi un om se ivi lângă 
zidul luminat. Fata îl recunoscu pe Goodie; omul se 
furişa înspre movila care îl intrigase atât de mult pe 
Luke. Auzi apoi scârţâitul din țâțâni al uşii metalice şi 
un fluierat uşor. Goodie dispăru după tufişuri, 
reapărând apoi; se îndreptă către colţul cel mai 
îndepărtat al grilajului, ducând ceva în mână şi urmat 
de doi câini mari cu cozi lungi. Poate că era efectul 
razelor de lună, dar Ednei i se păru că cei doi câini 
erau uriaşi, depăşind chiar şi cele mai mari exemplare 
de terra-nova pe care le văzuse vreodată. Mergeau cu 
paşi uşori pe urmele lui Goodie, când în umbră, când 
prin lumină; unul din ei se năpusti într-o parte, probabil 
după vreun iepure, dar o lovitură de bici îl aduse la 
locul lui. 

Se îndreptau către peşterile Perrywig şi, cum erau 
tot mai greu de văzut, Edna îşi luă binoclul. Afară era 
un pic de ceaţă şi nu se zărea nimic clar. După o oră îi 
văzu din nou; de data asta, câinii o luaseră înainte şi-l 
aşteptau pe Goodie la barieră. Un nor acoperi o clipă 
luna, chiar în momentul în care cei trei ajunseră la 
grilaj, şi tânăra nu mai văzu nimic; doar zgomotul unei 
uşi închise îi dădu fetei de veste că Goodie se întorsese 
în vilă. Văzu puţin mai târziu unul din animale alergând 
cu botul în vânt, gâfâind, către movilă. 


Edna închise fereastra, se vâri în pat şi căzu pradă 
unui somn agitat. Se trezi de două ori, din oră în oră; 
privi la ceas, adormi din nou. A treia oară o trezi un 
strigăt; fata se aşeză pe pat, tremurând din tot corpul; 
un nou strigăt se auzi în noapte; era aidoma unui urlet 
de groază pornit dintr-o cameră de tortură. Stăpâna 
locului simţi cum îi îngheaţă sângele în vine, nu era în 
stare să facă vreo mişcare. Se mai auzi un strigăt, de 
data aceasta un fel de geamăt dureros, plângător. Fata 
îşi impuse să se ridice şi trase perdelele, îngrozită. Se 
pare că zgomotul venise dinspre grote. Aşa cum sta 
acolo, privind fix, ea auzi: 

— Sper că nu vă este teamă, miss? 

Vocea venea de sub fereastră şi Edna tresări: 
omul care se găsea acolo, înfăşurat până la gât într-o 
manta, era Lane; fata îi recunoscu vocea înainte ca el 
să-şi fi rostit numele. Avea sub braţ o puşcă a cărei 
țeavă strălucea în lumină. 

— Ce-a fost asta? şopti ea. 

— Nu ştiu, miss. Sunt treaz de vreo patru ore şi n- 
am auzit nimic până acum. 

— De ce ai luat puşca? 

— M-am gândit că s-ar putea să fie braconieri pe 
aici. Am pus o broască nouă la poarta aceea din zid, un 
Yale. Cheia se află în bibliotecă. Vă sfătuiesc, miss, să 
nu deschideţi uşa aceea nici ziua, nici noaptea. 

— Ce este cu câinii aceia? 

— Ah, câinii! l-aţi văzut? Goodie era afară, nu? Şi 
avea câinii cu el... 

— S-a dus către cavernele Perrywig, spuse Edna 
şi, spre marea ei surprindere, omul răspunse cu 
răceală: 

— Ciudată oră pentru a antrena câinii, nu-i aşa? 

— Ce fel de câini sunt ăia? întrebă ea din nou. 


— Să fiu al naibii dacă ştiu! zise omul. Am auzit 
vorbindu-se de ei, dar nu i-am văzut niciodată; îi ţine 
într-un fel de tunel subteran. De asta nu trebuie să 
treceţi dincolo de poarta aceea; sunt periculoși. El îi 
poate stăpâni, pentru că este îmblânzitor de animale. 

Deşi discuţia se purta în şoaptă, ea fusese totuşi 
auzită de o persoană atentă, pentru că o uşă se 
deschise şi vocea lui Panton, majordomul, întrebă: 

— Jimmy, tu eşti? 

— Da, eu, răspunse Lane. 

Panton se apropie; Edna îl văzu băgând ceva în 
buzunar şi se întrebă ce-o fi fost. 

— lertaţi-mă, miss. Credeam că a strigat cineva. 

— Se pare că ai un somn uşor, Panton, spuse fata. 

Era oarecum amuzantă această discuţie în trei; 
ea, aplecată peste fereastră, dârdâind (abia când 
ajunse în pat descoperi cât îi era de frig) şi cei doi 
bărbaţi — jos, în curte. 

Aceştia plecară şi dispărură după colţul casei, 
vorbind încet. 

Edna se culcă, încercând un sentiment neobişnuit 
de voluptate şi fericire. În timp ce încerca să şi-l 
explice, vocea şi imaginea lui Luke i se strecurară în 
gând; Luke, cel care-i găsise paznici atât de buni. 
Adormi apoi, trezindu-se abia către ora zece; soarele îi 
inundase camera, strecurându-se prin perdelele trase 
pe jumătate. 


Capitolul 10 


Doctorul  Blanter era autorul unui demers 
neobişnuit; el se dusese la Scotland Yard pentru a 
depune o plângere. 

Aşteptându-se să fie primit de înalţi funcţionari, a 
fost extrem de supărat văzându-se trimis de la un 
subaltern la altul şi ajungând în cele din urmă în faţa 
imperturbabilului domn Luke. 

— Totul a fost neplăcut, sunt de acord, doctore, 
spuse Luke, încruntându-şi sprâncenele. Nu cred să fi 
auzit vorbindu-se de ceva mai dezagreabil. Să vă 
aresteze într-un local de noapte! Pe dumneavoastră! 
Să vă ducă la secţie şi să vă percheziţioneze!?! Cred că 
singura scuză a inspectorului de serviciu este teama 
de a nu vă fi sinucis, disperat că vă găseaţi într-o 
asemenea situaţie. 

— Nu încerca să-ţi baţi joc de mine, inspectore. 
Ştii bine că nu de asta mă plâng, ci de faptul că, în 
timp ce mă aflam în detenţie, trei sau patru dintre 
oamenii dumneavoastră au pătruns în apartamenul 
meu şi l-au percheziţionat. Nu poţi nega; i-a văzut un 
vecin; crezând că sunt hoţi, a sunat la poliţie. 

— Vreţi să spuneţi că nici măcar n-au închis 
obloanele? Ce zăpăciţi! spuse Luke pe acelaşi ton 
ironic. 

— Voi supune acest caz Camerei Comunelor. 

— Aveţi dreptate, încercaţi şi la Camera Lorzilor; 
este o casă şi mai respectabilă. 

— Dacă poliţia poate intra în apartamentul meu 
fără mandat... 


— E posibil să fi fost şi hoţi, sugeră Luke; vecinul 
dumneavoastră avea, fără îndoială,dreptate. Dar unde 
se afla oare, admirabilul Stoofer? 

ÎI ştia pe colosul care-i servea doctorului drept 
gardă de corp. Cei doi se îmbătau împreună; doctorul 
fusese chiar dat afară dintr-un club respectabil pentru 
că-şi adusese acolo servitorul în chip de invitat. 

— Era beat, nu-i aşa? sugeră Luke. 

Doctorul nu răspunse. 

— Poliția a venit la apelul vecinului 
dumneavoastră? 

— Nu, n-a venit, spuse Blanter. Şi ştiu de ce. Dacă 
ai ceva cu mine, spune-mi-o deschis şi acuză-mă. 

— Pentru ce? întrebă Luke cu un aer blajin. Dă-mi 
o idee, spune-mi pentru ce să te acuz şi-ţi voi fi sincer 
recunoscător. Nu am nimic împotriva dumitale, 
doctore. 

Detectivul se aplecă spre el; îşi ţinea coatele pe 
masă şi-l privea direct în ochi. 

— Ştiu, evident, că eşti o canalie, o brută, cea mai 
mare lichea a Londrei, că ai comis crime; dacă 
Facultatea de medicină le-ar fi putut dovedi şi dacă 
Poliţia ar fi descoperit martori necumpăraţi, ele ţi-ar fi 
adus şapte ani de Dartmoor”. Dar nu ştiu nimic precis 
despre toate astea. 

Doctorul îşi schimbă culoarea de la roşu la 
purpuriu, apoi la un verde pal. 

— Te voi distruge pentru ce ai spus! 

— Nu prea cred, zise Luke cu o voce dulce; 
suntem singuri şi ţi-am făcut exact portretul. Ştiu că 
eşti amestecat în toate escrocheriile de la “Panglica 
Verde”, ştiu că nu există în inima de brută pe care o ai 


13 Vestită închisoare engleză (n.trad.). 


nici un dram de milă sau de bunătate omenească. 
Dacă le-ai fi avut, n-ai fi aruncat-o niciodată pe fata 
aceea între roţile morii. 

Luke făcea aluzie la unul dintre cele mai 
întunecate episoade din viaţa doctorului Blanter, crimă 
care — dovedită — l-ar fi trimis la muncă silnică pe 
viaţă. 

— Ştiu că mi-ai tăia gâtul ca unui porc, dar n-am 
cum să o dovedesc; şi de aceea eşti un om liber. E 
clar? 

Blanter era nebun de furie; mâinile sale mari, 
apăsate pe masă, tremurau, dar nu de frică, ci de 
turbare. Luke o ştia; omul acela nu cunoştea frica. 

— În străfundul gândurilor mele, continuă 
detectivul, am certitudinea că eşti amestecat într-o 
crimă urâtă, dar nu ştiu exact despre ce este vorba. 

Luke îşi aminti apoi de un “cadou” îngrozitor pe 
care i-l adusese un detectiv, chiar în dimineaţa aceea; 
băgă mâna în buzunarul vestei şi scoase de acolo o 
bucăţică de cretă pe care i-o întinse lui Blanter. 

— lată o mică amintire, o mascotă; este o bucată 
de cretă folosită azi-dimineaţă la execuţia asasinului 
lui Highbury, pentru a se marca pe trapă locul unde 
condamnatul trebuia să-şi pună picioarele. Păstreaz-o 
ca talisman, vom găsi o altă cretă atunci când îţi va 
veni rândul. 

De data asta uriaşul primi lovitura în plin. Falca lui 
masivă începu să tremure şi o sclipire de teamă îi luci 
în ochi. Fixând bucăţica de cretă, pe faţă i se aşternu o 
expresie de groază; se ridică împingându-şi scaunul. 

— Păstreaz-o şi arată-i-o lui Goodie; nici el nu e 
prea “curat”... 

Luke se duse la uşă şi o deschise larg: 

— leşi, zise el. 


lar doctorul Blanter trecu prin faţa lui fără a-i 
spune un cuvânt, fără a-i arunca vreo privire. 

Detectivul deschise fereastra ca să împrospăteze 
aerul din cameră; se afla în biroul unuia dintre 
inspectorii lui, care intră chiar în acel moment, 
plângându-se de prea mult curent. 

In timp ce mergea înspre biroul lui, Luke se 
întreba dacă nu cumva vorbise prea mult. Nu-şi făcea 
iluzii în ceea ce-l privea pe doctorul Blanter, era un gen 
de om pe care nimic nu-l putea opri; şi ceea ce-l 
preocupa acum pe detectiv nu era avansarea în 
funcţie, ci propria lui viaţă. 

Luke sună secretara. 

— Intr-o zi, două, o să fie adusă aici o cutie de 
bomboane de ciocolată, otrăvite, le vei trimite 
intendentului Kersin. 

Nu-l îndrăgise niciodată pe Kersin. 

Chiar în acest timp, Blanter pregătea ceva cu totul 
special pentru omul care — pentru prima oară în viaţa 
lui — îl făcuse să se teamă. 

Blanter avea o casă superbă lângă Maidenhead, 
pe malul apei, cu peluze de iarbă bine tunse şi straturi 
acoperite de flori; acolo se dusese direct după ce 
părăsise Scotland Yard-ul. 

Ah, bucăţica aceea de cretă! Doctorul se 
cutremură, închizând ochii. Tremura din tot trupul, el, 
care se mândrea că nu ştiuse niciodată ce este frica. 
Atunci când nu mai avea cum să-şi stăpânească nervii 
— şi asta nu se întâmpla niciodată din pricina groazei, 
avea un leac: o barcă cu motor adăpostită într-un 
hambar alb, la capătul peluzei. Blanter sări direct în 
şalupă, îndreptându-se apoi către mijlocul râului. 


— Luke trebuie să aibă un punct vulnerabil. Dar 
care o fi el? Cunoştea prietenia detectivului cu Edna, 
dar i se raportase că nu era nimic serios la mijloc. 

Luke nu era genul de om care să se 
îndrăgostească. Şi apoi, cine ar fi luat în căsătorie un 
copoi? un blestemat, un laş de poliţist! 

Doctorul se calmase la întoarcerea din plimbarea 
cu barca. Avea o poftă de mâncare grozavă şi se 
înfruptă ca un căpcăun, oprindu-se doar ca să 
glumească cu cele trei tinere pe care le invitase. După 
cafea şi trabucuri, atinsese starea aceea de 
beatitudine pe care o masă bună, într-o companie 
agreabilă, o aduce de obicei. Nu se mai gândi la Luke 
până-n zori, când îi veniră în minte lungile şiruri de 
eprubete din laboratorul său. 

— Prea periculos, zise el cu voce tare şi adormi. 

Se trezi devreme; câteva minute mai târziu se afla 
în laborator. Dar eprubetele nu-i aduseră nici o 
inspiraţie, ca de altfel nici prafurile fine sau fiolele mici. 
Doctorul se aşeză gânditor, pe un scaun... Dacă totuşi 
tipul o fi îndrăgostit de fata aceea!... Merită o nouă 
investigaţie, decise Blanter. 


Capitolul 11 


Publicul se înşală de multe ori, crezând că jocheii 
câştigă sume enorme de bani pe care le cheltuiesc 
apoi în cartierele elegante ale Londrei. Tommy Dix, 
poreclit veteranul, ducea o viaţă tipică de jocheu. Avea 
un automobil Bentley, un pat bun şi se afla 
întotdeauna ori într-unui, ori într-altul, bineînţeles, 
atunci când nu călărea, sau le explica proprietarilor cât 


valorează caii pe care îi are şi antrenorilor că animalele 
nu pot alerga pe tare sau pe umed, în funcţie de 
calitatea terenului din ziua respectivă. Se culca în 
fiecare seară la ora zece, urca în şa la şase dimineaţa, 
călărea vreo jumătate de duzină de cai, galopând prin 
Salsbury Downs, mergea apoi la curse, participa la 
vreo două sau trei şi revenea la Newmarket, seara. 
Câteodată se ducea la cinema, din timp în timp 
petrecea sfârşitul de săptămână la Londra; îşi cumpăra 
un bilet de teatru; trăia într-o casă unde ferestrele nu 
se închideau nici iarna, nici vara, dormea ca un 
îngeraş, gusta carne la o singură masă, o bucăţică de 
carne slabă de vacă, şi datorită acestui mod de viaţă 
avea o sănătate înfloritoare. 

Îl ştia pe Goodie, concurase chiar pentru el. Într-o 
duminică dimineaţa îl încălecase pe Field of Glory şi îl 
făcuse să galopeze extrem de rapid. Field of Glory 
câştigă cu un cap avans într-o cursă de vânzări! 
alături de cai mediocri. Când Tommy puse piciorul pe 
pământ, Goodie îl întrebă: 

— Calul acesta e oare suficient de bun pentru a 
câştiga cursa “Cambridgeshire”? 

— Ce greutate duce? 

— Patruzeci şi opt de kilograme, zise Goodie. 

— Nici cea mai mică şansă, spuse Tommy, care 
era puţin intrigat; observă, mergând către start, că nu 
avea în căptuşeala şeii plăcile de plumb. 

Antrenorii nu-i făceau părtaşi pe jochei la 
secretele lor, dar Tommy, cunoscându-l pe Goodie, se 


14 Întreceri destinate cailor mai puţin dotați. În cazul în care 
se doreşte vânzarea unora dintre ei, posesorii acestora le 
stabilesc preţul înainte de concurs şi sunt obligaţi să-l menţină 
indiferent de rezultatele obţinute tn cursă; se mai numesc şi curse 
cu revendicări (n.trad.). 


aştepta să găsească buzunarele căptuşelei pline de 
plumb. El avea patruzeci şi şase de kilograme, cu şaua 
ceva mai grea putea ajunge la cincizeci de kilograme; 
calul n-avea nici o şansă. 

Goodie aşteptă ca maşina jocheului să se 
îndepărteze; abia după ce automobilul nu se mai văzu, 
el îi ordonă lui Jose să scoată şaua. Omul, care era un 
tip voinic, o luă fără greutate; era o şa special făcută şi 
garnisită pe dedesubt cu lame de plumb; greutatea 
adevărată pe care Tommy Dix o avusese la galop era 
de şaizeci şi trei de kilograme. 

Tommy se îndreptă către Londra; trecând pe la 
periferie, se opri la un bookmaker cunoscut. 

— Cum a mers Field of Glory? îl întrebă acesta. 

— Poate câştiga numai la cursele cu vânzări. 

Imediat s-a ştiut şi la Newmarket, şi la Londra că 
Field of Glory, chiar dacă învinsese la handicapul: de 
la Stockton — nu avea nici o şansă la 
“Cambridgeshire”. 

Goodie îi scrise lui Tommy în ziua următoare: 

“Calul va progresa, cred, după acest galop; starea 
i se îmbunătăţeşte şi sper că la anul va fi, poate, un 
favorit.” 

Goodie nu fusese unica persoană care asistase la 
galopul de duminică dimineaţă. Edna Gray, călărind pe 
un hack: făcuse un ocol mare, ajungând pe pistă la 
timp pentru a vedea startul. 


15 Handicap — întrecere sportivă în care unii concurenţi (mai 
slabi) sunt avantajaţi pentru a se pleca de la şanse egale pentru 
toţi; în cazul curselor de cai, greutatea diferită a jocheilor este 
egalizată prin adăugarea de plumb la şei, iar caii mai puţin 
performanti pleacă în avans faţă de ceilalţi (n.trad.). 

Ştia destul de puţine despre curse, dar îşi dădu 
seama că umil dintre jochei călărea cu adevărat foarte 
bine. Era, fără ca ea să ştie, un compliment pentru 
Tommy Dix. 

Edna văzu de departe animalele oprindu-se după 
goana lor şi, întorcându-şi calul în partea opusă, cobori 
pe o cărăruie care o duse în faţa peşterilor Perrywig; se 
opri încercând să distingă ceva prin deschizături, dar 
nu văzu nimic în întuneric, cu excepţia unui perete 
care părea a fi capătul grotei; cu toate acestea, ştia 
bine că se putea circula cale de kilometri întregi prin 
labirintul subteran care se întindea sub platou. 

Câţiva vizitatori fuseseră de curând pe acolo, 
pentru că fata zări resturi de mâncare: oase de pui, 
coji de cartofi şi de portocale. Ea îşi continuă 
plimbarea; panta era destul de abruptă în locul acela şi 
terenul alunecos, dar calul ajunse pe drumul drept, 
fără vreun accident. 

Luke îi promisese că va veni în duminica aceea, 
urmând să rămână şi la dejun; Edna rămase plăcut 
surprinsă, găsindu-l deja aşezat în faţa casei, la soare, 
într-un fotoliu adânc de răchită. 

— Deci ai auzit stafia? întrebă el fără a se ridica. 

Dădea dovadă, într-adevăr, că are cele mai urâte 
apucături pe care le putea avea un bărbat. 

— Ei, bine, reluă el, eşti acum de acord să vii în 
oraş şi să locuieşti acolo aşa cum se cuvine unei femei 
rezonabile? 

Luke se ridică în sfârşit, alene, în momentul când 
fata se apropiase de el. 

— De ce m-aş întoarce în oraş? 

— Pentru că duci aici o viaţă prea retrasă pentru o 
tânără şi fermecătoare doamnă şi pentru că am făcut 
ceva stupid. 


Detectivul o urmă pe Edna în salon şi avu 
amabilitatea de a-i aranja câteva perne pe un fotoliu. 

— Este uimitor să te aud făcând o astfel de 
mărturisire; ce-ai făcut? 

— Un necunoscut m-a sunat ieri la telefon şi m-a 
întrebat dacă te cunosc, la răspunsul meu afirmativ a 
spus ceva extrem de vulgar despre dumneata. 
Evident, totul era făcut cu intenţie. Ca un idiot, m-am 
înfuriat: era exact ceea ce dorea, pentru că a închis 
telefonul mai înainte să-mi pot da seama ce greşeală 
am făcut. 

— Nu înţeleg, zise ea. 

— Să mă las agăţat printr-un asemenea truc! Mi-e 
ruşine de mine însumi! spuse el. 

— Dar ce înseamnă asta? Tot nu înţeleg. Ce 
grosolănie a zis? 

— Nu pot spune. Omul de la telefon dorea să afle 
dacă sunt suficient de interesat de persoana dumitale 
ca să mă înfurii la auzul acelei insulte; acum ştie. 

Fără a o lăsa să vorbească, detectivul continuă: 

— Când spun: suficient de interesat de persoana 
dumitale, nu înţeleg că sunt mort de dragoste! Ceea ce 
am zis înseamnă doar că sunt nebun după dumneata. 
Este o subtilă diferenţă între cele două sentimente. 

— Sper că există una, zise Edna cu răceală. Rămâi 
la masă? 

— Refuz să fiu mustrat, răspunse Luke. Aşa cum 
am spus, te consider, miss Gray, ca pe fratele meu mai 
mic; poţi să-ţi iubeşti fraţii mai tineri, mă rog, pe unii 
dintre ei, nu? 

— Cred că nu e necesar să mai continuăm acest 
subiect delicat, spuse fata supărată pe el şi mai 
supărată pe ea însăşi, pentru felul în care îşi trădase 
stânjeneala. 


— Ba este necesar, până la un anume punct. De 
exemplu, dacă acel gentleman crede că mă poate 
vătăma făcându-ţi dumitale un rău, e important să te 
afli în afara pericolului. Doctorul Blanter este singurul 
bărbat cu care nu pot permite să te întâlneşti. 

Edna se întoarse către el cu bruscheţe, fără a-şi 
mai ascunde iritarea. 

— Ar fi fost de preferat să spui toate astea cu mai 
mult tact, domnule Luke. E posibil ca tipul acela să fie 
indezirabil, însă, dacă ţi-am dat dreptul de a decide pe 
cine pot sau nu să văd, cred că asta s-a întâmplat fără 
să-mi dau seama, punându-te astfel într-o falsă poziţie. 
Eşti foarte bun cu mine, recunosc, dar nu-mi place felul 
dumitale de a pretinde că eşti răspunzător de viaţa 
mea; asta este absolut sâcâitor! 

Luke o privea cu mare seriozitate. Apoi, după o 
lungă tăcere, adăugă: 

— Aşa este. Manierele mele sunt departe de a fi 
perfecte, sunt dezolat. 

Edna se simţi vinovată, dar îşi reprimă gestul de 
regret. În timpul dejunului, încercă să-l readucă la 
vechiul lui fel de comportare faţă de ea, oricum 
preferabil atitudinii corecte şi respectuoase adoptate 
acum de Luke. La sfârşit, îl acuză că face pe 
îmbufnatul şi el râse. 

— Sper că nu e aşa, dar cu bărbaţii nu se ştie 
niciodată; suntem nişte creaturi extrem de orgolioase 
şi ne sare ţandăra foarte uşor. Ai mai văzut câinii? 

Ea făcu semn că nu. 

— Priveşte-i mai atent când o să-i vezi şi nu fi 
speriată. 

— Nu mi-e frică de câini. 

Luke mai rămase o oră după terminarea dejunului; 
niciodată Edna n-ar fi crezut că o discuţie cu el poate fi 


atât de plăcută. Atunci când detectivul plecă, fata 
încercă un sentiment de nemulţumire împotriva ei 
înseşi, împotriva lui, a Longhall-ului şi a felului ei de 
viaţă. Sunându-şi camerista, îi spuse: 

— Pregăteşte-mi bagajul; telefonează la Carlton 
să-mi reţină o cameră şi spune-i şoferului că plec la 
Londra. 

Era pentru prima oară că nu-l avertizase pe Luke 
de o plecare a ei şi realiză cu spaimă cât de obişnuită 
era să o facă. 

Duminică seara, pe ploaie, Londra este un loc 
lugubru, chiar dacă tragi la un hotel strălucind de 
lumină. Edna Gray se duse la culcare, simțindu-se 
profund nefericită; ar fi plâns, dacă ar fi îndrăznit să-şi 
găsească o scuză pentru lacrimile ei. 


Capitolul 12 


În dimineaţa următoare, în timp ce detectivul 
lucra în biroul său, secretara îl anunţă că un bărbat 
dorea să-l vadă. 

— Are aerul cuiva care intenţionează să vă 
trezească mila. 

— Adu-l aici pe individ. 

Luke îşi întoarse fotoliul mobil pentru a-l putea 
examina mai bine pe sărmanul om tare stătea umil 
lângă uşă, ţinându-şi în mâini cascheta veche şi 
unsuroasă. 

— Hello, Punch, intră! zise detectivul, apoi îi făcu 
semn secretarei să se retragă. 

Punch decăzuse cu câteva clase faţă de momentul 
ultimei întâlniri cu Luke, la Doncaster. Marginile 


ciorapilor lui erau lăbărţate; nu se bărbierise şi dormise 
probabil îmbrăcat noaptea trecută, poate chiar şi în 
nopţile precedente. 

— Vin pe jos de la Newbury, domnule Luke. Dacă 
aş fi găsit pe cineva care să-mi împrumute doi şilingi, 
aş fi reuşit să pariez chiar pe câştigătorul cupei; 
bătrânul Goodie era acolo, dar când am încercat să-l 
tapez m-a trimis la dracu'. Dacă l-aş fi văzut pe 
Trigger, el mi-ar fi dat; el nu e chiar aşa rău. Am lucrat 
de două sau de trei ori pentru el când era un om fără 
mofturi şi m-a plătit bine întotdeauna... 

— Sper că nu-mi vei povesti istoria vieţii tale, 
Punch, îi spuse Luke; ce doreşti de fapt? 

Omul îşi trecu limba peste buzele uscate: 

— N-am mâncat nimic, de ieri. 

— Şi nici n-ai băut nimic, de azi-dimineaţă. 

— Nu beau decât apă, vă asigur, domnule Luke. 
Am cheltuit mai mult de o sută de mii de lire cu 
chefurile. Am făcut socoteala acum vreo lună. Acum 
însă s-a terminat; iată de ce doream să vă văd. Eu nu 
mai beau şi ştiu că sunteţi un gentleman care n-o să 
ezite să ajute un amărât ca mine care vrea să se lase, 
de data asta. 

— Ai avut mai multe ocazii să te laşi. 

— E adevărat, dar acum nu mai am de ales; nu 
pot găsi nici măcar ceva de mâncare. Nu mă 
învinovăţesc decât pe mine. Absolut nimeni nu mă 
crede când spun că nu mă mai îmbăt. 

Luke îl măsura în timp ce se gândea. Ș 

— Mă întreb dacă pot avea încredere în tine. In 
orice caz, o să-ţi dau o şansă. Punch, dacă o vei lăsa 
să-ţi scape, ea va fi ultima! 

Detectivul scoase două hârtii de cinci lire din 
portofel şi i le întinse. 


— Du-te, fă-ţi o baie, arde-ţi zdrenţele astea, 
cumpără-ţi un costum prezentabil şi închiriază-ţi o 
cameră. Revino aici, după-amiază, fără să spui cuiva 
un cuvânt. 

Omul voia să plece, dar se opri să mai sporovăie 
puţin: 

— Field of Glory nu are nici o şansă la 
Cambridgeshire şi nu înţeleg nici acum cum a câştigat 
handicapul de la Stockton. I l-am vândut pentru şaizeci 
şi cinci de lire... 

— Ştiu, ştiu, asta e o poveste veche. Ne întâlnim 
la ora patru. 

Punch ieşi, vorbind singur. Luke luă dintr-un sertar 
închis cu cheia trei dosare groase pe care scria 
“Panglica verde”. Mai puse înăuntru câteva notițe 
despre Trigger şi, recitind pentru a douăzecea oară 
cele câteva informaţii pe care le avea despre acest 
gentleman, nu găsi nimic condamnabil în viaţa lui. 

Dosarul doctorului Blanter era însă cu totul altfel. 
Conţinea tăieturi din ziare pe tema a două anchete, 
informaţii despre o înfăţişare a doctorului în faţa 
Facultăţii de medicină şi o groază de scrisori, din care 
jumătate anonime. Se credea, la Scotland Yard, că 
doctorul e asociat cu o bandă organizată de criminali 
care operau, cea mai mare parte din ei, separat, având 
însă scopuri şi interese comune; omul avea la 
dispoziţia lui o armată de bărbaţi şi femei pe care-i 
folosise într-o ocazie sau alta, de preferinţă ca picoli în 
restaurantele de noapte sau în locuri mai rău famate. 

În orice caz, Luke nu subestima deloc puterea 
acestui individ şi îşi luă măsurile de precauţie 
necesare. 

Doctorul Blanter bănuia însă că e supravegheat. 
Avea instinctul omului care trăieşte tot timpul la limita 


legii; în plus, avea un anume respect pentru inteligenţa 
şi perseverenţa Scotland Yard-ului. 

În dimineaţa aceea de luni, omul ajunsese acasă 
devreme, găsind în Half Moon Street o telegramă 
lungă, trimisă de unul din agenţii săi din America de 
Sud. O citi o singură dată, memorând fiecare rând, (era 
un exerciţiu cu care se mândrea), apoi o distruse. 
Câteva minute mai târziu, telefonă unei tinere 
persoane care-i răspunse acru, pentru că o trezise din 
somn. 

— Doctorul îţi vorbeşte, spuse el; am nevoie de 
tine, Maggie. Vino la mine la unsprezece şi jumătate. 

— lertaţi-mă, domnule Blanter, nu ştiam că sunteţi 
dumneavoastră; voi fi punctuală. 

Această femeie purta în teatru numele bombastic 
de Ruby de Vinne; adora să-şi povestească succesele 
de actriţă şi chiar avusese câte un rol, uneori. Nu 
spusese ea, oare, într-o piesă: 

“Ce va gândi acum prinţul despre dumneavoastră, 
doamnă?” 

Într-alta rostise cu accent de cartier: “Vorbiţi-ne 
despre aventurile dumneavoastră din China!”, fapt 
care-i oferise junelui prim ocazia dea fredona un 
cântec... 

Femeia sosi exact la unsprezece şi jumătate; era o 
brunetă frumoasă, căreia i se explicase o singură dată 
cuvântul “trează” şi care n-avea deloc intenţia de a-i 
uita sensul. 

— Oh! doctore, mi-aţi dat o emoție! Credeam că s- 
a întors prietenul meu din Germania; joacă la “Admiral 
Palast”, dar spectacolele de revistă s-au terminat şi... 

— Dacă şi la prietenul tău strigi la telefon aşa cum 
ai făcut-o cu mine, nu m-ar mira ca el să rămână în 


Germania; iar accentul tău este tot dezagreabil, draga 
mea Maggie. Am o afacere pentru tine. 

Femeia mai lucrase cu doctorul, păstrând o 
amintire frumoasă recompensei primite. 

— Vorbeşti spaniola, nu-i aşa? 

— Ca o spanioloaică adevărată. 

— Bun, înseamnă că ştii un cuvânt sau două; dar 
de asta am nevoie; ai fost în America de Sud, în 
turneu; e important; local de noapte, nu-i aşa? 

— Am avut un succes uriaş, de fapt toată trupa 
avea, iar eu eram steaua. 

— Acum, ascultă-mă, zise doctorul, scuturându-şi 
trabucul într-o cupă de argint. Uită măcar o dată că ai 
făcut parte dintr-o trupă, că ai fost pe scenă şi ţine 
minte ce-ţi voi spune: ai fost la Buenos Aires cu tatăl 
tău, care este un colonel în retragere, şi acolo ai fost 
prezentată domnişoarei Edna Gray. Îţi voi da toate 
amănuntele necesare: unde locuia, cu ce se ocupa, la 
ce hotel trăgea, numele croitoresei; la ea v-aţi şi 
cunoscut. Miss Gray venea în oraş cam la trei luni o 
dată şi e foarte plauzibil să vă fi întâlnit acolo. Această 
persoană locuieşte la Carlton. Vreau să intri în legătură 
cu ea... O întâlnire întâmplătoare. Tot la Carlton ia 
dejunul atunci când se află în oraş şi acum se află aici. 
Incearcă să te împrieteneşti cu ea, dar nu exagera. Du- 
o la teatru, pot avea o lojă la revista de la Pavilion 
oricând doreşti. Cum eşti îmbrăcată? 

Miss de Vinne era foarte bine pusă la punct. 

— N-o duce în locuri oarecare; luaţi masa la Ritz 
sau Berkeley şi supraveghează-ţi vocabularul. Vino să 
mă vezi după-masă, după ce vei fi studiat toate 
amănuntele. 

Doctorul luă o foaie de hârtie şi scrise pe ea 
câteva informaţii pentru ca fata să nu le uite. 


— lată rolul tău. O să mai vorbim după-masă, la 
ceai. Îţi voi da cincizeci de lire pentru cheltuieli şi, când 
le vei termina, vei mai primi incă pe atât. 

Miss de Vinne se mânadrea cu faptul că era foarte 
expeditivă şi aceasta nu era de mirare, dată fiind 
scurtimea rolurilor pe care le jucase. Femeia reveni la 
ora fixată şi se supuse examenului patronului ei, care 
recunoscu, amabil, că totul era perfect. 

— Mai este ceva de explicat, foarte important. 
Această domnişoară îl are mereu pe Luke prin 
preajmă; au venit în Anglia pe acelaşi vapor; aşa s-au 
cunoscut. 

— Luke? spuse Maggie speriată. Vreţi să spuneţi 
copoiul acela? Mă ştie. M-a convocat la Scotland Yard 
pentru afacerea Pyrock şi eram nevinovată ca un 
prunc, doctore. M-a ţinut acolo, punându-mi o groază 
de întrebări, de nu mai ştiam la sfârşit unde-mi este 
capul şi unde-mi sunt picioarele. 

— O să faci în aşa fel, încât să nu-l întâlneşti. În 
orice caz, treaba ta este să obţii o invitaţie la Longhall. 

— Ar fi bine, oare, să-i trimit cartea mea de vizită? 

— Atenţie, nu te cheamă Ruby de Vinne, ci Maggie 
Higgs, ăsta fiind, de fapt, numele tău, aşa-i? 

Femeia nu era prea încântată de această 
decădere. 

— Credeţi că numele ăsta este destul de distins? 
Doar am fost şi în străinătate! 

— Nici chiar o călătorie în străinătate nu-ţi poate 
schimba numele în de Vinne, zise Blanter sec. 

Întâlnirea nu a fost greu de aranjat. Edna se 
dusese în seara aceea la teatru; în pauză, ieşind în 
foaier, văzu oprindu-se în faţa ei o persoană 
strălucitoare, cu braţele pline de brățări. 


— Nu sunteţi Edna Gray?, întrebă tânăra apariţie 
cu emoție; ba da, sunt sigură că aşa este! 

Edna era amuzată şi totodată intrigată: 

— Într-adevăr, acesta este numele meu. 

— Nu mă recunoaşteţi? E adevărat, nu ne-am 
întâlnit decât o dată. Vă aduceţi aminte? La doamna 
Rugatti, la Buenos Aires. Tocmai veniserăţi de la 
unchiul dumneavoastră şi eraţi foarte obosită. 

Tânăra îşi clătină capul, surâzând în continuare: 

— Nu-mi aduc aminte, dar veneam adesea la 
Buenos Aires foarte obosită. 

— Ce plăcere să vă revăd! strigă Maggie. Mă aflu 
la Londra pentru o lună sau două şi chiar îmi doream 
să întâlnesc pe cineva cunoscut. Sunt singură aici: 
tatăl meu a plecat în armata din Indii. 

Edna era foarte fericită întâlnind pe cineva care să 
dorească a reînnoda cunoştinţa cu ea. Cele două femei 
mai vorbiră câteva minute apoi — la apelul soneriei — 
îşi reluară locurile în sală. După reprezentaţie, Edna o 
găsi pe fată aşteptând-o în hol. 

— Unde locuiţi? Vă pot conduce; maşina mea este 
aici. 

După ce au luat masa la restaurant, au convenit o 
întâlnire pentru a doua zi dimineaţă. Maggie se duse la 
Blanter triumfătoare, să-i raporteze. Doctorul o ascultă 
cu buzele strânse şi sprâncenele încruntate. 

— Nu-mi convine că aţi luat masa în public; vei 
face mai bine spunându-i mâine că o să te instalezi la 
Carlton. la un apartament; astfel, veţi putea mânca în 
cameră. 

Aproape în acelaşi moment, un tânăr în ţinută de 
seară îi telefona lui Luke. 

— Alo, domnule, vă mai amintiţi de Ruby de 
Vinne?... da, Maggie... mi se pare Higgs, da, aşa e. A 


făcut cunoştinţă cu miss Gray; erau amândouă la 
teatru în seara asta şi au luat masa împreună după 
spectacol. De Vinne s-a dus apoi, imediat, la Blanter; 
acuma se află la el. Ce ordine îmi daţi? 

— Urmăreşte-o mâine dimineaţă, spuse Luke fără 
emoție. Dacă se mută la Carlton, ia o cameră în contul 
meu. Acum, mergi după ea până ajunge acasă. 

Pe la două noaptea, miss Higgs se întoarse cu 
taxiul în frumosul ei apartament din Bayswater, fără a 
fi urmărită; mă rog, asta era plăcuta ei impresie. 

A doua zi dimineaţă, în timp ce doctorul Blanter îşi 
lua micul dejun, camerista îl anunţă că este chemat de 
urgenţă la telefon. 

— Spune-le să se ducă la dracu', mormăi doctorul, 
care dormise prost în noaptea aceea. Cine e? 

— Domnul Luke. 

Blanter scăpă din mână cuțitul şi furculiţa, apoi 
trecu în biroul lui. 

— Blanter, dumneata eşti acolo? Aici Luke. 

— Îndepărteaz-o pe miss Higgs de miss Gray; asta 
dacă nu vreţi amândoi să aveţi decepţii. 

Doctorul Blanter respiră cu greutate. 

— Nu ştiu ce vrei să spui. Cine e Higgs? 

— Să nu mai vorbim; eu vă avertizez... 

Auzind răspunsul rece în acelaşi timp cu zgomotul 
pe care-l făcea receptorul pus de Luke în furcă, 
doctorul se întoarse la masă, extrem de preocupat. 
Edna îşi aşteptă în zadar vizitatoarea care trebuia să 
sosească la ora unsprezece. Plănuiseră să facă mici 
cumpărături şi să ia masa împreună; se făcu 
unsprezece jumătate, apoi douăsprezece, dar nu veni 
nimeni. Tânăra era mai mult nedumerită decât 
plictisită; fără să fi fost prea încântată de noua ei 
prietenă, care-i apăruse atât de brusc în cale, se 


bucurase la ideea că va petrece toată ziua în compania 
unei femei. 

Exact înainte de dejun, Edna primi o telegramă 
din Germania. Domnul Garcia se hotărâse să facă o 
călătorie de agrement prin estul Europei şi o ruga să-i 
scrie la Consulatul argentinian din Constantinopole. 
Dacă i-ar fi comunicat itinerariul sau adresa unde i se 
putea telegrafia, ea şi-ar fi luat valizele şi ar fi plecat 
să-l întâlnească. În loc de asta, se întoarse către seară 
la Longhall, constatând că unei tinere fără ocupaţie i 
se ofereau la ţară cu mult mai puţine distracţii decât la 
oraş. Edna se gândea foarte serios să se întoarcă în 
Argentina, terminând astfel definitiv cu Anglia. 


Capitolul 13 


O femeie tânără şi fermecătoare fără prieteni este 
un fel de anomalie. Edna Gray începu să înţeleagă că 
hotărârea ei de a se stabili în partea cea mai puţin 
locuibilă a comitatului Berkshire era o greşeală. 
Frumuseţea ținutului, aspectul gazonului bine îngrijit, 
varietatea culorilor florilor care apăruseră ca printr-o 
minune sub mâinile pricepute ale grădinarului, liniştea 
fermecătoare a unei case bătrâneşti, în fine, 
sentimentul agreabil de responsabilitate pe care-l 
încerca administrând acel loc, toate acestea nu-i 
puteau compensa izolarea. 

Trăise, e adevărat, în locuri singuratice, dar acolo 
recluziunea era suportabilă pentru că era obligatorie. 
Aici, în Anglia, date fiind plăcerile pe care i le puteau 
oferi tinereţea şi situaţia ei, era o nebunie să te 
autoexcluzi din societate. Nu mai puţin adevărat era şi 
faptul că Londra se găsea la doar două ore distanţă cu 


maşina, dar nu avea vreo dorinţă anume să vadă pe 
cineva. Mergea călare în fiecare dimineaţă; după- 
amiaza se plimba prin împrejurimi cu una dintre 
maşinile acelea micuţe pe care le găsise la început 
ridicole, dar pe care acum le aprecia. Un drum prost, în 
serpentine, dar scurt, pe care mergea adesea, ducea la 
platou; găsise chiar şi o scurtătură prin landă, pe unde 
putea trece. Echitaţia rămânea însă plăcerea ei cea 
mai mare; întâlnise de două ori grupuri de cai care 
alergau pe piste diferite. 

Într-o dimineaţă, revenind călare din plimbarea ei 
obişnuită, Edna cobori de pe platou pe o pantă dulce şi 
înverzită pentru a evita drumul rău pe care o luase 
într-o zi şi întâlni doi oameni care săpau; doi muncitori 
cu aerul cam îmbufnat; făcuseră deja un şanţ adânc şi 
aruncau într-o parte şi în alta pământul cretos. Edna se 
apropie, dorind să afle la ce servea acea groapă; cei 
doi o priviră, răspunzând printr-un mormăit salutului ei 
cordial. Fata ajunse apoi acasă şi nu se mai gândi la ei. 

În după-amiaza aceea, Lane veni în vizită ca să-i 
prezinte conturile. 

— V-a anunţat domnul Goodie că va construi ceva 
pe terenurile dumneavoastră, miss Gray?, întrebă el. 
Am văzut doi oameni foarte ocupați cu săparea unei 
fundaţii; nu cunosc condiţiile contractului de închiriere, 
dar mă îndoiesc că ar putea întreprinde ceva fără 
aprobare. 

Edna surâse; situaţia de proprietară continua să o 
amuze. 

— Voi vedea despre ce este vorba, domnule Lane, 
zise ea fără să aibă intenţia de a o face. 

Seara avea însă să-i aducă explicaţia. Plecase să 
se plimbe şi o luase, din imprudenţă, pe o scurtătură. 
Era din ce în ce mai întuneric şi, spre surprinderea ei, 


motorul automobilului se opri; fata cobori şi constată 
că i se terminase benzina. Având simţul orientării, îşi 
dădu seama că se afla la vreo trei mile de casă. Işi 
părăsi deci maşina şi plecă pe jos. Era deja noapte 
când începu să coboare de pe platou, dar zări totuşi pe 
marginea drumului o maşină cu farurile aprinse; era un 
camion. De abia înţelesese despre ce este vorba, când 
văzu un grup venind către ea şi auzi zgomotul 
copitelor unui cal. Edna se retrase la umbra arborilor şi 
se gândi că nu avea de ce să se teamă; era probabil 
unul dintre oamenii lui Goodie care conducea un cal de 
povară. Cu toate că nu era nervoasă, îşi simţi inima 
bătându-i în piept ceva mai repede şi un fior o străbătu 
prin tot corpul. Acum putea vedea mai clar: omul, care 
ţinea calul, era Goodie; el trecu prin faţa ei, foarte 
aproape, îndreptându-se către locul unde cei doi 
oameni săpaseră şanţul acela; în lumina palidă se 
distingea acum şi grămada de pământ cretos. Şi omul, 
şi calul se opriră. Întinzându-şi capul printre crengi, 
tânără văzu că animalul fusese dus la marginea gropii. 

În acel moment, Goodie scoase ceva din buzunar; 
fata îşi imagină că individul avea intenţia de a pune 
calului un frâu; era atât de intrigată că uitase de 
emoţii. Bang! 

Edna auzi un zgomot sec, asemeni celui făcut de o 
uşă  trântită, văzu calul prăbuşindu-se greoi şi 
dispărând în pământ; inima începu să-i bată cu putere, 
realizând ceea ce se petrecuse: calul fusese ucis. 
Şanţul acela era pregătit anume pentru a-i servi 
bietului animal de mormânt. Fata începu să tremure; 
încă o clipă şi i s-ar fi făcut rău; se îndepărtă tiptil în 
vârful picioarelor, apoi începu să meargă din ce în ce 
mai repede, stăpânindu-şi pornirea irezistibilă de a o 
lua la fugă. Evită să treacă pe lângă maşină, dar avu 


posibilitatea să vadă că era camionul de transportat 
cai. Ajunse apoi la drum. 

Intoarsă la Longhall, Edna se simţi cuprinsă de o 
nelinişte vecină cu panica; intră repede în camera ei; 
nu i-ar fi plăcut să fie văzută într-o asemenea stare. 
Redobândindu-şi apoi calmul, fata se ruşină de spaima 
ei; cu excepţia întunericului, nu fusese nimic misterios 
în acel incident. Proprietarii îşi ucid câteodată caii; 
poate că cel pe care-l văzuse era un vechi prieten al lui 
Goodie şi acesta nu suportase ca o mână străină să-l 
doboare. 

A doua zi, Edna urcă în şa dis-de-dimineaţă, după 
ce-şi trimise şoferul să recupereze maşina abandonată; 
îi văzu pe cei doi oameni acoperind groapa, dar îşi 
urmă drumul către culmea dealului; ajungând pe 
platou, se întâlni faţă în faţă cu Goodie călare pe un 
hack. Individul îşi întoarse faţa gălbejită şi ochii 
enigmatici către ea; pentru întâia oară de când se 
întâlniseră la Doncaster, îi vorbi: 

— Bună ziua, miss Gray. 

Fata îi răspunse cu politeţe. 

— Sper că nu v-am speriat aseară... 

Edna tresări atât de puternic, încât era să alunece 
din şa. 

— Eu nu v-am văzut, dar unul din oamenii mei, da. 
Trebuia să omor o mârţoagă bătrână; aş fi preferat să 
se întâmple fără ca cineva să se fi aflat prin preajmă; 
dar mai sunt câteodată plimbările pe dealuri. 

Ochii lui nu-i scăpau din priviri pe ai Ednei. 

— Sper că într-una din zilele astea ne veţi vinde 
proprietatea, miss Gray, spuse el cu vocea lui 
monotonă. Sunt atât de obişnuit cu locul, încât n-aş 
vrea să-l părăsesc. Veniţi într-o dimineaţă să-mi vedeţi 
caii galopând. Nu-i mare lucru, vreau să spun că nu 


sunt cai buni de curse, dar am totuşi unul sau doi care 
nu merg chiar rău. Mi s-a spus că vă gândiţi să 
cumpăraţi cai de curse... nu fug după clienţi, dar dacă 
vreţi să-mi trimiteţi la antrenament vreo doi sau trei 
din cei pe care-i veţi achiziţiona, puteţi fi sigură că voi 
avea o grijă deosebită de ei şi că voi face chiar să 
câştigaţi un premiu. 

Tânăra era stupefiată auzindu-l vorbind de un 
proiect pe care nu i-l încredinţase decât lui Luke. 

— Mi-e teamă că ideea mea de a deveni 
proprietară de cai de curse e încă destul de vagă. Nu 
ştiu, efectiv, nici cum să încep. 

Omul îşi trecu limba peste buzele palide şi o privi 
din nou: 

— Am un cal pe care vi l-aş da pe o mie de lire; 
face mult mai mult, dar cred că proprietarul vrea să-l 
vândă; este Field of Glory. Aveam intenţia să vă caut, 
în acest sens, dar, după cum v-am spus, nu alerg după 
clienţi. E un cal bun după Blanford: mama lui a câştigat 
curse în Irlanda. N-ar fi deloc rău să alerge sub culorile 
dumneavoastră. 

— Eu ştiu atât de puţine lucruri despre curse..., 
începu Edna. 

— Dacă antrenorii ar trebui să-i aştepte pe 
proprietarii care cunosc câte ceva despre alergări, ar 
muri de foame... Calul de care v-am vorbit urmează să 
concureze la “Cambridgeshire” şi ar putea câştiga... 
Nu spun că va câştiga, ci că ar fi capabil... L-am 
încercat în dimineaţa trecută; aţi văzut, cred, galopul. 
În fine, va trebui să reflectaţi la toate acestea, miss 
Gray. 

O salută dând din cap, se întoarse şi plecă în 
galop către caii care mergeau la pas, în cerc, la celălalt 
capăt al pistei. 


Edna Gray era foarte intrigată, deşi gândea — 
întorcându-se la Longhall — că nu era nimic uimitor în 
propunerea antrenorului — care era şi chiriaşul ei — de 
a-i da ocazia să participe la curse. 

Telefonându-i lui Luke în ziua aceea, îi povesti 
discuţia cu Goodie. Detectivul se arătă extrem de 
interesat. 

— Dacă ţi l-a oferit pe Field of Glory pentru o mie 
de lire, ai avea ocazia să închei o afacere bună, dare 
de preferat să n-o faci. Calul aparţine unui proprietar 
din Midlands sau, mă rog, aşa se spune. Cred că 
ghicesc de ce Goodie vrea să paseze calul. 

— Ei bine, aş vrea s-o ştiu şi eu... 

Dar detectivul nu-i răspunse. 

După convorbire, fata îşi dădu seama că uitase să- 
i vorbească despre calul ucis, dar în scurtă vreme uită 
incidentul. 

În zilele care au urmat n-a mai avut noutăţi de la 
Luke. Pe la sfârşitul săptămânii, exact când se plictisea 
de moarte, detectivul îşi făcu însă apariţia neanunţat. 
Primirea a fost rece, după cum era de aşteptat. Edna 
deveni şi mai băţoasă, aflând că oaspetele nu venise 
pentru ea, ci din dorinţa de a-l întâlni pe administrator. 
Discuţia cu acesta se prelungise atât de mult, încât, la 
un moment dat, ea trimise să-l cheme. 

— Am oroare de misterele astea, domnule Luke; 
dacă nu te zăream venind, nici n-aş fi ştiut că eşti aici. 

— Nu fi susceptibilă, miss Gray, spuse detectivul 
pe un ton familiar, am vrut să-l întâlnesc pe Lane 
pentru un lucru care nu te priveşte. 

Avea replica pe buze, dar, fiind dăruită cu simţul 
umorului, râse. 

— Eşti şi exasperant şi prost crescut. Rămâi peste 
noapte? Voi cere să ţi se pregătească o cameră. 


— Există un han pe drum, Leu/ Roșu; mi-am lăsat 
valiza acolo. 

— Ai fi putut rămâne aici. 

— Prefer Leul Roşu. Gazda mea nu ţipă la mine. 
De altfel, vei fi furioasă pe mine, aflând că ţi-am răpit o 
prietenă. 

— O prietenă? întreba Edna uimită. 

— Maggie Higgs. O actriţă de mâna a treia; asta e 
tot ce pot spune mai bun despre ea. Blanter îi 
ordonase să facă cunoştinţă cu dumneata; apropo, se 
prezentase Maggie Higgs sau drept Ruby de Vinne? 

Tânăra înţelese pe dată: 

— De aceea nu a mai venit? 

Luke făcu semn că da. Edna nu se supără pe el şi 
nici nu se simţi jignită din pricina intenţiei lui; cu atât 
mai puţin pentru descrierea puţin flatantă pe care 
detectivul i-o făcuse lui Maggie. 

— Ce ciudat! De ce dorea Blanter să o cunosc? 

Luke nu răspunse la întrebare. 

— Aş dori să fac turul proprietăţii, dacă îmi dai 
voie. 

Detectivul voia să meargă pe jos, dar ea ceru săli 
se înşeueze caii; ieşiră astfel impreună pe uşa grajdului 
aflat în spatele casei. O luară pe un drum rău care urca 
spre dealuri; vila lui Goodie rămase ascunsă privirii; în 
schimb, se puteau vedea noile grajduri, construite pe o 
pantă. N-au întâlnit nici un suflet de om, pentru că 
vremea se răcise şi începuse chiar să şi plouă. De 
obicei, mai ales în duminicile de vară, văile erau bătute 
de plimbăreţi. Edna îi povesti lui Luke că trecuse pe 
lângă peşterile Perrywig şi faptul păru să-l intereseze 
pe detectiv. 


— Spuneai că ai fost pe acolo? Ele se află pe 
terenurile lui Goodie, nu-i aşa? Cred că partea aceea a 
dealurilor îi este închiriată. 

— De ce sunt închise subteranele? întrebă Edna. 

— Vrei să spui că este un grilaj... pare sinistru, nu? 
Cred că grota cea mare a fost utilizată mult timp ca 
depozit; există o scurtătură care duce acolo şi Goodie 
îşi înmagazinează furajele. 

Tot privind către grajduri, văzură personalul de 
serviciu agitându-se prin curtea cea mare. 

— De ce nu sunt decât lads spanioli? întrebă fata. 

— Nu e nimic suspect în asta. Noi, englezii, 
suntem înclinați să credem că orice străin e un 
criminal; există multă lume care crede că Goodie îi 
foloseşte pe aceşti băieţi pentru că sunt nişte sceleraţi 
— şi asta pentru că sunt străini. Omul îi utilizează, de 
fapt, pentru că ei nu vorbesc englezeşte; pacostea 
grajdurilor de curse englezeşti o constituie acel lad 
care transmite în secret jucătorilor profesionişti 
informaţii la zi despre galopurile de antrenament. 
Evident, faptul încalcă regulile Jockey-Club-ului; dacă 
ar fi descoperiţi, acei lads ar putea fi concediaţi. Din 
fericire, oamenii de la grajduri nu au — de obicei — 
capacitatea de a aprecia cu competenţă rezultatele, 
aşa că informaţia oferită de ei nu e atât de profitabilă 
pe cât s-ar crede. 

Luke cunoştea terenul mai bine decât insoţitoarea 
lui; o conduse astfel pe o cărare care ducea drept la 
intrarea în subterane. O alta, aflată la vreo doi 
kilometri mai departe, comunica, se pare, cu cea 
principală. Cei doi coborâră de pe cai şi legară frâiele 
de un copac, plecând mai departe pe jos. 

Ajuns la intrarea în caverne, Luke examină cu 
atenţie grilajul; gratiile aveau cinci centimetri grosime, 


iar întreg barajul se sprijinea pe balamale încastrate în 
rocă. Detectivul pipăi şi lacătele de oţel; totul era de 
neclintit. Terenul era marcat de alte câteva cărărui. 

— Curios, aici s-a greblat. 

Luke aruncă o privire şi către interiorul întunecat 
al pivniţei. 

— Şi iată grebla; exact după acest vârf de stâncă 
se pot vedea câţiva dinţi. 

Detectivul se întoarse şi privi panta care ducea la 
drumul pe care fata îl parcursese odată, călare. 

— Unde ai găsit resturile picnic-ului? 

Edna căută în zadar; nu plouase prea tare şi totuşi 
nu se mai vedea nimic. Fata ştia însă că nu se înşelase 
asupra locului unde văzuse oasele şi cojile de 
portocală. 

— Cineva a curăţat totul, spuse Luke. 

Urcând din nou în şa, cei doi reveniră pe platou; 
se făcuse noapte şi nori groşi veneau dinspre sud-vest. 
Abia ajunseră la Longhall că ploaia începu să se 
reverse potop. 


Capitolul 14 


În timpul cinei, Luke îi povesti Ednei ultimele 
noutăţi de la hipodrom. Goodie câştigase un mic 
premiu la o cursă cu vânzări; se pariase mult pe cal, 
dar nu fusese o tranzacţie. Doctorul profitase din plin. 

Era un jucător înrăit, despre care se spunea că 
pierduse o sută de mii de lire într-o săptămână, la 
Monte-Carlo, pentru a câştiga tot atât mai târziu. 

— Ar paria pe orice; iată de ce tipul nu este aşa 
bogat ca Trigger sau ca Goodie... 


— Goodie, bogat? 

— AŞ spune că are mai mult de două milioane. 
Toţi banii lui sunt plasați în valori sud-americane şi 
astfel e simplu să ghiceşti unde se va stabili atunci 
când ţara asta îi va deveni de nesuportat. 

Bărbatul de lângă ea nu era acel Luke pe care-l 
cunoştea; avea o anumită rezervă ale cărei cauze fata 
nu 16 putea ghici, o politeţe pe care o găsea forţată şi 
mai greu de suportat decât manierele lui obişnuite. 

Puțin dupa ora zece, Edna primi un mesaj de la 
Londra: o telegramă de la domnul Garcia, expediată 
din Constantinopole, informând-o că bătrânul urma să 
plece cu automobilul într-o călătorie prin Palestina. 

Afară continua să plouă foarte tare; fata insistă 
să-l conducă pe Luke cu automobilul la Leul Roşu. 

Pe la miezul nopţii, cineva sună la intrare, dar 
Edna nu auzi nimic; se trezi doar atunci când Panton, 
majordomul, îi bătu la uşă. 

— Ce este?, întrebă ea. 

— E domnul Luke, miss. Doreşte să vă vadă 
imediat. 

Fata se îmbrăcă repede şi cobori. Luke se afla în 
sufragerie. Avea o manta de cauciuc, iar pălăria era 
udă leoarcă, pentru că străbătuse doi kilometri prin 
furtună. 

— Ce se întâmplă?, întrebă ea îngrijorată. 

Luke închise uşa încăperii. 

— Recunoşti asta?, spuse el scoțând din buzunar o 
carte mică, legată în piele moale şi aurită pe margini. 

Cartea i se părea cunoscută fetei; o deschise şi 
citi pe prima pagină dedicaţia scrisă în spaniolă: 


lubitului meu prieten, Alberto Garcia, la cea de a 
şaizeci şi treia aniversare. 


Era un volum de poezie spaniolă pe care i-l 
cumpărase la Buenos Aires şi scrisul era al ei. Edna îl 
privi stupefiată pe Luke. 

— Da, eu i-am dat-o domnului Garcia. 

— Atunci, cum de se găsea pe etajera din camera 
mea? Garcia a stat vreodată la Leu/ Roşu ? 

— Fără ca eu să o ştiu... 

— Am devenit foarte nepopular în hanul acela! l- 
am trezit pe toţi în speranţa unei informaţii; din 
nefericire, proprietarul şi soţia lui sunt în vacanţă şi tot 
personalul e nou. 

Luke îi povesti că se culcase, dar, neputând dormi, 
luase cartea aceea de pe etajeră; cu totul întâmplător 
găsise dedicaţia. 

— Garcia nu a venit aici de când locuieşti la 
Longhall pentru că se află în călătorie! 

— Dar crezi că era atât de urgent să trezeşti patru 
persoane în mijlocul nopţii pentru a-mi împărtăşi 
descoperirea dumitale? Fără ca acest lucru să mă 
deranjeze, de altfel, câtuşi de puţin, adăugă Edna 
surâzând, apoi sună. Cred că puţină cafea ar prinde 
bine. Scoate-ţi pelerina asta udă. Nu numai pentru că 
îmi strici covorul cel nou, dar şi pentru că, după cât se 
pare, nu te simţi bine deloc. 

Panton, pe jumătate îmbrăcat, luă mantaua şi 
pălăria lui Luke. 

— Da, este urgent. Ai adresa lui Garcia de la 
Constantinopole? 

— Doar a Consulatului argentinian — asta e tot. 

— E posibil ca ei să mă poată ajuta să intru în 
legătură cu el. Îmi dai voie să telefonez ca să transmit 
o telegramă? 


Luke mâzgăli adresa pe spatele unui plic şi ieşi pe 
hol, reuşind apoi să obţină linia telegrafică. Edna urcă 
pentru a-şi pune la punct ţinuta. Era acum trează pe 
deplin şi începuse să se simtă uşor îngrijorată. Când 
termină cu îmbrăcatul, stinse lampa şi deschise larg 
ferestrele pentru a-şi aerisi camera. Zări atunci în 
depărtare, înspre dealuri, o luminiţă mică, purtată de 
cineva care o luase la fugă. 

Fără îndoială, era strict supravegheată şi dintr-o 
parte şi din alta. E întotdeauna înfricoşător să vezi pe 
cineva care aleargă în noapte fără vreo explicaţie 
anume şi fata se simţi străbătută de un fior. Tânăra 
ieşi din cameră şi îl chemă pe Luke. Detectivul tocmai 
terminase de vorbit la telefon şi se repezi către ea, 
urcând câte patru trepte o dată. 

— Ce s-a întâmplat? 

Fata îi spuse ce descoperise şi Luke intră în 
cameră; luminiţa se apropiase acum şi nu se mai agita; 
la un moment dat, păru că se opreşte lângă 
împrejmuirea de fire metalice. Se auzi apoi zgomotul 
grilei şi păcănitul zăvorului. Era prea întuneric pentru a 
vedea despre cine este vorba; ploaia care cădea în 
continuare forma un ecran ceţos în faţa lor. Dar, 
pentru că omul se apropia, Luke spuse: 

— Este Goodie şi nu are câinii cu el; cred că nici ei 
n-au vrut să iasă pe un asemenea timp. 

Luminiţa trecu pe lângă vilă şi cei doi auziră uşa 
închizându-se. 

— Mă întreb ce face oare înălţimea sa?, spuse 
Luke intrigat. 

Aruncând o privire către cadranul luminos al 
ceasului constată că era trei fără un sfert. 

— Unde stă Lane? 

— Locuieşte într-o casă la drum, răspunse fata. 


Avea legătură telefonică cu el printr-un fir special. 

— Am să-l sun, dacă îmi dai voie, zise Luke. 

Detectivul trecu pe lângă oficiu şi, după un 
moment, Edna îl auzi vorbind cu Lane. Când se 
întoarse în sufragerie, fata îi oferi din cafeaua 
preparată de Panton. După ce majordomul se retrase, 
fata întrebă: 

— Ce s-a întâmplat? 

— Exact ceea ce doream să aflu. 

Luke luă cărticica, privi din nou dedicaţia şi o 
aşeză apoi pe masă. O întrebă la ce distanţă se afla 
casa lui Lane de intrarea în Gillywood şi se arătă 
mulţumit când fata îi spuse că erau pe puţin o sută de 
metri. 

— Ce i-ai spus lui Lane? 

Răspunsul veni, dar destul de evaziv. 

— Sunt dezolat că v-am trezit pe toţi atât de 
dimineaţă şi poate că fără motiv. Sunt cam agitat, 
câteodată. Apoi, zâmbind: Vorbeşte-mi despre caii pe 
care vrei să-i cumperi. 

Edna auzi sunetul insistent al telefonului, dar, 
înainte ca ea să fi apucat să se ridice, Luke şi ieşi din 
cameră. Părea preocupat când se întoarse. Lane îi 
spusese că, în timp ce se îmbrăca, văzuse doi oameni 
trecând călare prin faţa casei lui. Il recunoscuse pe 
Goodie: celălalt era, probabil, spaniolul. Veneau de la 
Gillywood şi păreau grăbiţi, pentru că o luaseră în 
galop. Goodie avea o lampă electrică pe care o 
îndrepta către partea opusă casei lui Lane. Se oprise o 
clipă; chinga calului lui Manuel se desfăcuse probabil, 
pentru că omul Se dăduse jos s-o strângă. Apoi, cei doi 
se îndepărtaseră tot în galop pe drumul către 
Gareham. 


Lane sosi zece minute mai târziu şi se înfiinţă în 
sufragerie. 

— L-am văzut foarte clar pe Goodie. Nu sunt însă 
atât de sigur în privinţa celuilalt; era un tip mai 
degrabă solid. Goodie călărea pe un ponei argentinian 
gri. i 

— Intoarce-te în locul de unde îl poţi supraveghea 
pe Goodie şi anunţă-mă când se întoarce. Atenţie! să 
nu fii văzut, îi mai spuse Luke. 

Lane ieşi, oprindu-se doar cât să soarbă cafeaua 
oferită de miss Gray. 

— E cu adevărat pasionant şi misterios, dar totuşi 
ce înseamnă toate astea? întrebă fata. 

— Aş vrea să ştiu şi eu, răspunse Luke tulburat. 
Ora asta este cel mai nepotrivit timp al zilei ca să 
ghicesc. 

La ultimul etaj, într-unul din colţurile casei, era o 
cameră din care se puteau vedea şi drumul pe care o 
apucase Goodie, şi câmpia. Luke rămase de gardă în 
acel loc de observaţie. Luase şi binoclul de la Edna, dar 
acesta era inutilizabil pentru că noaptea era prea 
întunecoasă. Iscodea de vreo trei sferturi de oră, când 
stăpâna casei urcă la el, aducându-i nişte cafea. 

— Ai văzut ceva? întrebă ea din nou. 

— Nimic. 

De-abia îşi încheiase vorba când, în depărtare, pe 
panta dealului, Luke zări sclipirea tremurată a unei 
lumini. Totul a durat vreun minut, apoi licărul dispăru. 

— Ce să fie oare? Maşină nu, pentru că acolo nu e 
drum, zise Edna. 

— Cunoşti bine împrejurimile; unde e drumul? 

Fata încercă să-şi închipuie în minte topografia 
locului. 


— Cred că pe lângă peştera de la răsărit. Potrivit 
unei legende, care circulă prin ţinut, şi subteranele 
astea au legătură cu peşterile din Perrywig, dar nimeni 
n-a reuşit să le exploreze. Intrarea a fost închisă cu 
zăbrele din ordinul municipalităţii. Mieii care au 
pătruns înăuntru s-au pierdut. Şi... uită-te! 

Lumina apăruse din nou. Luke îşi aţinti privirea 
prin binoclul fetei; lumina era acum nemişcată; poate 
că fusese aşezată pe pământ, dar era imposibil să 
distingi silueta omenească chiar şi prin acel binoclu 
puternic. 

Lumina apăru iarăşi la o anumită distanţă de 
primul loc. 

— Tipul se îndreaptă către drum; cred că se va 
întoarce, spuse Luke. 

Era trecut de patru când detectivul percepu 
zgomotul copitelor cailor; el se aşeză astfel, încât să 
vadă fără a-şi trăda prezenţa. Zgomotul era din ce în 
ce mai distinct de şuieratul vântului; în fine, doi 
călăreţi trecură la pas. Luke îl recunoscu pe Goodie, 
care mergea puţin înaintea însoţitorului său, cu bărbia 
în piept, în atitudinea caracteristică pe care o avea 
atunci când se afla în şa. 

Detectivul cobori în sufragerie. 

— Aştept să se facă ziuă şi am să te rog să-mi dai 
unul dintre caii dumitale, pentru că vreau să fac eu 
însumi o cercetare. Cred că s-a întâmplat ceva 
important; mă întreb dacă nu cumva o fi scăpat vreun 
cal... 

Luke îi sugeră Ednei să meargă la culcare, dar fata 
nu luă în seamă ideea. După un sfert de oră, Lane se 
prezentă să dea raportul: maşina cea mare a lui 
Goodie plecase în direcţia Londrei. Goodie însuşi se 
afla la volan; iar Manuel închisese grilajul în urma lui. 


— Deci nu era vorba de un cal care a fugit; este 
ceva mult mai important, afirmă Luke. 

— Te întorci la Londra? întrebă Edna. 

— Nu, stăm bine aici şi vom aştepta să vedem ce 
se întâmplă; asta măcar o oră sau două. 

Putin înainte de şase dimineaţa, caii au fost aduşi 
de la grajduri; pentru că ploaia se oprise, fata vru să 
meargă şi ea. Nori negri întunecau cerul; lumina zilei 
era încă slabă în momentul plecării celor doi. Au urmat 
drumul până ce tânăra arătă o trecere în gard. Prin 
breşa aceea trecuseră cai; li se vedeau urmele 
copitelor, îndreptate în direcţia luată de Goodie; 
mergeau până — la câmpie, apoi dispăreau. 

Goodie şi însoţitorul său o luaseră către grota cea 
mică. O altă dovadă că se aflau pe o pistă bună a fost 
şi reîntâlnirea urmelor, imprimate clar pe marginea 
unui teren cultivat. 

Abia după ce se mai lumină, intrarea în peşteră 
deveni mai vizibilă. Ea se afla după o movilă, într-o 
adâncitură şi era atât de mică, încât lui Luke îi trebui 
ceva timp ca s-o descopere: avea doar cinci picioare! 
înălţime şi în jur de un metru lărgime. Îngrădirea era 
făcută din fire metalice prinse unele de altele cu 
cârlige fixate pe stâncă în patru locuri. Unul dintre 
cârlige era însă rupt şi Luke îl privi cu interes. Reuşind 
apoi să desfacă împrejmuirea, detectivul se lansă într- 
o cercetare atentă a solului peşterei, examinând 
fiecare piatră. Incercă, ajutându-se de lanternă, să 
înainteze, dar, pe măsură ce mergea, bolta cobora. La 
un moment dat, detectivul se lăsă pe genunchi şi 
merse de-a buşilea până ce dificultatea deplasării îl 
obligă să se întoarcă. 

O găsi pe Edna temătoare, cu ochii fixaţi pe 
intrarea cavernei şi îşi dădu seama că investigația sa 
durase mai mult timp decât crezuse. 

După ce împletitura de metal a fost pusă la locul 
ei, cei doi se întoarseră la Longhall; Luke era atât de 
preocupat, încât nu rosti tot drumul nici măcar o 
vorbă. După ce îl trimise pe şoferul Ednei să-i aducă 
maşina de la han, el i se adresă, în sfârşit, fetei: 

— Ai un telefon personal în cameră sau acesta din 
vestibul e singurul din casă? 

Exista un aparat şi în camera Ednei; Luke urcă la 
etaj, închise uşa şi nu se mişcă din cameră vreo 
jumătate de oră. Coborând, o găsi pe fată privind afară 
cu melancolie; ploaia începuse din nou. 

— Simt că ceva merge rău, spuse ea; îmi poţi da 
vreo idee? 

— Am nişte bănuieli — dar poate sunt nedrept Voi 
aduce aici un bărbat; el va rămâne cu Lane. Te previn 
pentru cazul în care vei întâlni un străin cu o figură nu 
prea plăcută. Îţi aduci aminte de omul acela care mi-a 
vorbit la Doncaster? Un tip prost îmbrăcat, pe care-l 
chema Punch Markham... 

Tânăra încuviinţă. 

— Vreau să rămână prin împrejurimi şi să stea cu 
ochii pe caii lui Goodie. Este un tip vorbăreţ; dar i-am 
dat ordine precise să nu vină aici să te plictisească 
povestindu-ţi despre vechile victorii şi averea lui 
pierdută. Ceea ce-ţi cer este, bineînţeles dacă vei vrea, 
să-i permiţi să folosească telefonul dumitale. Este 
nevoie ca omul să poată lua legătura cu mine. 

Luke îşi îmbrăcă mantaua, uscată de majordom în 
bucătărie, şi puse mâna pe micul volum de poezii. 


— O să-l iau, dacă nu te superi. Apropo, atunci 
când Garcia a venit aici la dumneata, prima oară când 
aţi vizitat casa, avea cu el cartea asta? 

— E aproape sigur; ţinea mult la ea. Ştiu asta, 
pentru că domnul Garcia era destul de dezordonat şi 
într-o zi a pierdut-o; a anunţat imediat o recompensă 
nemaipomenită pentru cel care o va aduce. Iți 
aminteşti? Asta se petrecea pe vapor. 

Luke nu-şi aducea aminte; de altfel, în momentul 
acela era foarte preocupat. 

— Te rog să nu te laşi plictisită de Punch; i-am 
cerut lui Lane să-l ţină departe de dumneata. ŞI, 
pentru că veni vorba, îi poţi da un cal? 

Nu era nici o problemă, pentru că în grajdurile 
casei se aflau patru. 

— Este un călăreț de excepţie; va lucra cu caii cei 
noi. Rezolvă treaba asta cu groom-ul. 

Luke sosi la Londra înainte de amiază şi se duse 
dired la birou, unde-i găsi pe cei doi detedivi cărora le 
dăduse întâlnire pentru a le comunica ordinele sale. 
Către ora trei sosi un raport de la Gillywopd; maşina lui 
Goodie se întorsese, iar după o oră, un automobil 
închis se oprise în faţa vilei de la Gillywood; Lane îl 
recunoscuse pe doctorul Blanter. Acesta zăbovise pe 
acolo vreo două ore, apoi plecase. La 12, o altă maşină 
adusese un nou oaspete, a cărui descriere îi permise 
lui Luke să-l identifice: de data aceasta, era Rustem. 
După cele comunicate de Lane, individul părea — la 
plecare — foarte tulburat. 

Ceva alertase banda, cu toate că nu se întâmplase 
încă nimic care să-l impresioneze şi pe imperturbabilul 
Trigger. Luke era convins mai mult ca niciodată că 
Trigger era doar executantul şi atât. Dar şi agenţia 
“Panglica verde” era în acel moment în fierbere; un 


apel urgent fusese trimis fiecărui subscripţionar, iar 
una dintre aceste hârtii căzu în mâinile lui Luke: 

«Există obiceiul la agenţia “Panglica verde”, ca 
tranzacţiile Trigger să fie puţine la număr şi 
îndepărtate în timp, una de alta. Sunt însă şi 
împrejurări în care, pentru interesul clienţilor noştri, 
numărul acestora este mărit. Avem informaţii despre 
mai mulţi cai, câştigători siguri, aşa că recomandăm 
clienţilor noştri să apeleze la mai mulţi bookmaker-i în 
scopul unui pariu special la “Cambridgeshire”. Clienţii 
care nu ne-au trimis formularele telegrafice sunt rugaţi 
să le expedieze fără întârziere.» 

De ce se repezeau astfel cei de la “Panglica 
verde”? Luke nu vedea decât o explicaţie: Blanter şi 
prietenii lui proiectau lansarea în aceste luni a cât mai 
multe tranzacții puteau; ceva îi îngrozea; îşi 
presimţeau — se pare — sfârşitul. 

lată, de fapt, ce se întâmplase. Doctorul Blanter îl 
întâlnise pe micul organizator al victoriei — aşa îi 
spunea lui Trigger câteodată — la restaurantul lor 
preferat din Wardour Street. 

— O să strici totul, doctore. Nu putem face câte o 
afacere în fiecare săptămână şi nici la fiecare jumătate 
de lună. O să omori găina cu ouă de aur. 

— Trebuie să o facem, mormăi Blanter. Vreau să 
intre bani şi am cai pentru treaba asta. 


— N-am câştigat bani decât într-un singur fel, şi 
anume, având răbdare. Eu nu ştiu mare lucru despre 
curse, dar, după ce-am auzit, jumătate din participanţi 
se ruinează la jocul acesta tocmai pentru că nu vor să 
aştepte. Ar trebui ca personalul să lucreze zi şi noapte 
dacă mergem cu un cal pe săptămână. 

— Ei, bine, să muncească zi şi noapte! Şi nu-mi 
mai aduce argumente pentru că am şi aşa destule 
necazuri; nu-mi mai trebuie şi altele, îi răspunse 
Blanter, care începea să se înfurie. 

Domnul Trigger spuse: 

— Eu personal nu am necazuri. Am mai mulţi bani 
decât aş putea cheltui vreodată şi nimic din tot ceea 
ce aţi putea face dumneavoastră nu mă înspăimântă. 
l-am spus lui Luke deunăzi... 

— A venit să te vadă? De ce nu mi-ai spus? 
întrebă Blanter precipitat. 

— Pentru că nu merita să discutăm, zise Trigger 
cu răceală, făcându-i apoi un rezumat al vizitei lui 
Luke. 

Ochii bănuitori ai lui Blanter nu-l părăseau nici o 
clipă. 

— Asta e tot ce s-a petrecut? Nu-mi ascunzi 
nimic? Ştii, Trigger, am nişte îndoieli... 

Omuleţul continua să zâmbească. 

— Nu, doctore, nu ţi-am ascuns nimic. Ţi-am spus 
tot ce a spus Luke. Tot ceea ce fac eu este corect şi 
acţionez ca un gentleman. 

Blanter îl privea din ce în ce mai încruntat. 

— Crezi că dacă va fi scandal, vei rămâne pe 
dinafară? Ei, bine, scoate-ţi această idee din capul 
dumitale de lemn. Ai câştigat bani din toate afacerile 
pe care le-am făcut noi; am avut încredere în 
dumneata, lăsându-te să fructifici banii noştri; avem 


cuvântul dumitale despre împărţirea câştigurilor între 
noi. Dacă va fi rău, Trigger, vei fi implicat ca şi ceilalţi. 
Aşa că nu te mai amăgi cu idioţenia că eşti un 
gentleman alb ca neaua. 

Trigger îl privea cu ochii săi rotunzi, dar nu spuse 
nimic. Aparent era la fel de insensibil la insulte, cât şi 
la bănuieli. Aşa că trecură la afaceri. 

— AŞ avea nevoie de treizeci de mii de lire, spuse 
doctorul. Lordul Latfield îşi vinde herghelia şi cred că 
putem cumpăra cai care să ne fie de folos. 

Spre stupoarea lui, Trigger îşi clătină capul. 

— Doctore, şi dumneata, şi ceilalţi puteţi lua sume 
mici la discreţie, dar am stabilit că nu trebuie efectuată 
nici o plată importantă înainte de sfârşitul anului. 

Doctorul se înroşi de furie. 

— Dacă stabilesc o regulă, nu pot să o şi schimb? 

— Nu numai dumneata ai stabilit-o, ci noi toţi. 
Putem convoca consiliul, dacă vrei, dar nu-mi voi lua 
responsabilitatea de a livra treizeci de mii de lire. 

Trigger îşi sorbi paharul cu apă de Vichy şi se 
ridică. 

— Am de lucru, zise el sec şi plecă imediat. 

Era primul semn de nesupunere şi asta-i dădu de 
gândit doctorului. Intorcându-se acasă, îl sună pe 
Rustem, cerându-i să vină la el. Ex-avocatul se supuse 
în silă; chemându-şi secretarul, îi spuse: 

— Merg să-l văd pe doctorul Blanter; dacă mă 
caută cineva, voi fi înapoi la cinci. 

Pilcher era descumpănit. 

— Trebuie să mă văd cu o prietenă, la cinci. 

— Ei, bine, amân-o pe mai târziu, spuse Rustem, 
cu răceală. 


Discuţia cu Blanter n-a fost, probabil deloc 
agreabilă, pentru că fostul avocat se întoarse furios 
acasă. 

Blanter era sufletul organizaţiei, dar Rustem era 
mai subtil; avea instinctul unui animal care simte 
pericolul. Doctorul îi ceruse un lucru imposibil; Rustem 
ripostase, dar nu fusese scutit de misiunea impusă. El 
îi dădu drumul lui Pilcher, apoi telefonă la Berlin. Cel 
pe care îl căuta nu era acasă; aşa că trebui să aştepte, 
spumegând de furie, două ore întregi până să poată 
angaja conversaţia dorită. Vorbi timp de douăzeci de 
minute. Se făcuse nouă seara când termină 
convorbirea. Rustem se duse apoi să mănânce, iar pe 
la unsprezece şi jumătate ceru legătura cu Edna Gray, 
obţinând-o în mai puţin de cinci minute. Răspunse 
chiar ea şi, după vocea îngrijorată, Rustem îşi dădu 
seama că fata primise telegrama. 

— Fraulein Gray la aparat? 

Rustem vorbea pe un ton gutural, imitând 
accentul unui neamţ care se exprimă într-o limbă 
străină. 

— Sunt doctorul Thaler. Sosesc de la Berlin. Aveţi 
cumva noutăţi de la sărmanul meu prieten Garcia? 

— Da, răspunse Edna, tocmai am primit o 
telegramă de la el. E chiar atât de bolnav? 

— Foarte grav am putea spune... 

Rustem pronunţă un cuvânt în nemţeşte pe care 
fata nu-l înţelese. 

— AŞ dori să vă văd dar, din păcate, trebuie să iau 
trenul de noapte spre Irlanda. Garcia nu doreşte ca 
altcineva, în afară de dumneavoastră, să ştie că e 
bolnav. 

— Nu este nici o speranţă? întrebă ea cu voce 
tremurătoare. 


— Cred că nu. O săptămână, poate două... Nu mai 
e tânăr. Fratele meu o să vă aştepte la gara din 
Friedrichstrasse. 

— Voi pleca cu primul tren, mâine dimineaţă. 

Punând receptorul în furcă, Rustem părea mai 
puţin supărat. Plecă apoi să-i dea personal raportul 
doctorului Blanter, dar descoperi că acesta plecase pe 
neaşteptate din Londra. 

Edna citi încă o dată telegrama primită de la 
Berlin. 


Sunt foarte bolnav. Doctorul Thaler va telefona la 
sosire la Londra. Vino să mă vezi fără a anunța pe 
nimeni. Grav secret de încredințat. Alberto. 


Garcia îi indicase adresa celui mai mare hotel din 
Berlin. Edna era mâhnită şi încruntată. După ultimele 
noutăţi primite de la bătrân, acesta trebuia să plece în 
călătorie prin Asia mică, dar poate că renunţase şi, de 
la Constantinopole, revenise la Berlin pentru a consulta 
un doctor. Fata se pregăti să plece a doua zi foarte de 
dimineaţă; în momentul în care-şi chemă şoferul să-i 
dea ordinele necesare, îşi schimbă însă planul. Se 
gândi să meargă mai întâi, la Londra şi să doarmă 
acolo noaptea, înainte de a se aventura în lunga ei 
călătorie. 

Camerista îi pregăti repede valizele în timp ce 
majordomul telefona la Carlton. Plecă spre miezul 
nopţii. După nici zece kilometri, Edna simţi că şoferul 
frânează, oprind apoi maşina. Era foarte întuneric şi 
ploua uşor. Nu se putea vedea nimic afară, chiar 
scoțând capul în afara portierei. 

— Ce este? întrebă ea. 


— Două maşini blochează drumul, răspunse 
şoferul. 

Se puteau vedea farurile unuia dintre automobile; 
ale celuilalt clipiră câteva secunde, apoi se stinseră. 
Tânăra auzi motorul celei de a doua maşini pornind şi 
zări pe povârniş doi bărbaţi care stăteau întorşi cu 
spatele; nu le putu distinge feţele pentru că erau 
îngenuncheaţi la pământ. 

— S-ar spune că a fost un’ accident, spuse şoferul. 

Îşi continuară apoi drumul şi ea uită repede 
incidentul.. Oprindu-se la o staţie-service, şoferul îi 
povesti ce văzuse: 

— Mi s-a părut că unul dintre oamenii aceia era 
domnul Goodie. El poartă întotdeauna un impermeabil 
maro cu un soi de pelerină pe spate. Dar nu era nici o 
urmă de accident, nu-i aşa, miss? 

În afară de cei doi oameni, Edna nu văzuse mare 
lucru. 

Ajunseră la Londra în zori; miss Gray de-abia 
aştepta să se culce. Portarul hotelului îi cumpărase 
biletul de tren, aşa că,la zece şi jumătate fata se afla la 
gara Victoria. 

— Pleci în călătorie? 

Edna recunoscu vocea şi se întoarse. Luke o 
privea obosit. Era normal, pentru că nu dormise nici 
trei ore în noaptea abia încheiată. 

— Plec la Berlin. 

— E cam neaşteptat, nu? 

— Da, eu fac adeseori lucruri neaşteptate; 
credeam că te-ai obişnuit deja. 

— Domnul Garcia te-a chemat? 

— Da. 

— E bolnav? Mă rog, e foarte urgent? 

— Mă faci să-mi încalc o promisiune... 


— i s-a cerut să nu spui nimănui că pleci, aşa-i? 
Nu fi ofensată, miss Gray. [in foarte mult să aflu 
amănunte despre călătoria dumitale în Germania. 

— Mă aflu sub supravegherea poliţiei? 

— Pentru moment, da. 

Manierele lui erau aproape aspre, dar fata nu se 
simţea jignită, dintr-un motiv pe care îi era greu să şi-l 
explice şi ei înseşi. 

— Am primit aseară o telegramă de la domnul 
Garcia; e foarte bolnav şi mă chemă să-l văd. 
Locuieşte la hotelul Adlon. Doctorul neamţ care a venit 
ieri la Londra mi-a telefonat... 

— La ce oră? 

— Pe la unsprezece şi jumătate. 

— Nu vine nici un tren din Germania la ora aceea. 
Îţi poţi aminti ce scria în telegramă? 

Edna i-o reproduse cuvânt cu cuvânt. Un hamal 
veni să ia bagajele fetei, dar Luke îl opri. 

— Aşteaptă un moment, spuse detectivul şi-şi 
trase  interlocutoarea deoparte din mulţimea de 
călători şi funcţionari. Îţi cer o mare favoare, şi anume 
să nu pleci în Germania. 

— De ce? 

— Nu am timp să vin cu dumneata şi nici nu am 
pe cineva la îndemână. Cer cu insistenţă această 
favoare. 

— Dar domnul Garcia... 

— Promit că va fi îngrijit şi, dacă este nevoie, vei 
pleca diseară; este vorba deci de numai câteva ore de 
întârziere. 

Luke era atât de serios şi vorbea cu atâta 
insistenţă, încât nu putea fi refuzat. Cei doi se 
întoarseră împreună la hotel şi detectivul îi împărtăşi 
fetei bănuielile sale. Dar, după ce îi sugeră să vină cu 


el, chiar în ziua aceea, la Kempton Park, Edna îl întrebă 
dacă nu îşi pierduse cumva minţile. 

— Vreau să mergi la cursele de la Kempton din 
mai multe motive. Mai întâi, trebuie să fii văzută 
împreună cu mine, azi mai mult ca oricând; apoi vreau 
să aflu dacă cei doi prieteni ai noştri vor fi acolo. În 
plus, este absolut necesar să te am astăzi cu mine, 
miss Gray. 

Fata surâse. 

— Nu o voi lua ca pe un compliment. 

— Nu, zise Luke. 

Când reveni la hotel, detectivul era extrem de 
bine dispus. Ploaia încetase; era o superbă zi de 
toamnă. Edna aproape că uitase necazurile şi 
surprizele dimineţii, şi chiar îngrijorarea pentru starea 
lui Garcia. Era foarte ataşată de bătrân, dar totuşi nu 
putea exista între ei, din pricina diferenţei de vârstă, 
acea prietenie care colorează atât de mult existenţa, 
completând-o. 

Cei doi garară maşina la intrarea în hipodrom. Era 
încă devreme; publicul nu era numeros. Câteva minute 
mai târziu, Luke îi zări pe cei căutaţi; Goodie şi 
doctorul, unul lângă altul, Rustem ceva mai departe. Îi 
urmări prin binoclu; antrenorul şi doctorul discutau cu 
seriozitate, fără să gesticuleze. Rustem, însă, mergea 
în lung şi în lat, ţinând mâinile în buzunare. Luke îi 
putea vedea faţa doar din când în când, dar binoclul îl 
ajuta să-şi dea seama cât de agitat era omul. 

Detectivul îi spuse Ednei: 

— Ai venit la Londra în timpul nopţii, nu-i aşa? Am 
aflat telefonând astăzi de dimineaţă la dumneata. 

— Eram îngrijorată pentru Garcia şi, cum el îmi 
ceruse... 


— El n-a cerut nimic şi nici nu se află la Berlin; ştiu 
de la şeful poliţiei de acolo. Valizele pe care i le-ai 
trimis se mai află şi acum la agenţia din 
Friedrichswilhelm strasse. 

— Dar doctorul Thaler... 

— Nu cred în acest doctor Thaler. Ei voiau, din 
anumite motive, să pleci la Berlin şi am impresia că am 
ghicit de ce. Nu ştiu dacă domnul Garcia e bine sau nu, 
nu ştiu dacă e la Constantinopole sau la Viena, dar la 
Berlin nu este în nici un caz. 

— Dar a fost, insistă Edna. 

— Nu ştiu. Oricum, sunt în afacerea asta nişte 
lucruri care nu-mi plac deloc. lată un cal care pleacă în 
prima cursă; ar trebui să pariezi. 

Luke îi arătă cu degetul un roib mare, care 
mergea liniştit pe ring alături de lad-ul său. Detectivul 
se uită apoi în program. 

— Ginny? cine o fi acest Ginny? lată un antrenor 
pe care-l cunosc. 

Un prieten, care tocmai trecea, îi explică. Erau doi 
Ginny: fraţi şi irlandezi; unul avea grajdurile sale în 
ţara lui, celălalt în nordul Angliei. Luke examină cu 
atenţie calul: avea trei ani; detectivul ştia că aproape 
toţi caii de vârsta aceea formau obiectul tranzacţiilor 
Trigger. 

Lăsându-şi interlocutoarea lângă bariera ringului, 
el plecă după informaţii, revenind exact în momentul 
în care jocheii urcau în şa. 

— Vrei să joci? Dacă nu cunoşti un bookmaker, îţi 
pot prezenta unul sau doi şi vei câştiga bani. 

O conduse, determinând-o să parieze cincizeci de 
lire cu 10 la 1 pe Red Dahlia. 

— Care e Red Dahlia? întrebă fata dezorientată. 


Luke îi spuse că era chiar roibul pe care-l 
priviseră. 

— Sunt sigur că avem de-a face cu o tranzacţie; 
atât de sigur, încât pot să-mi dau şi cuvântul; sunt 
curios să văd ce se va petrece. Calul n-a concurat 
niciodată; nu se ştie dacă este antrenat de Ginny 
irlandezul sau de Ginny englezul, dar eu m-am întâlnit 
cu un tip care s-a jurat că a văzut calul la Newmarket. 

Luke plecă să le transmită informaţia bookmaker- 
ilor. În două minute, de la 10 la 1 cotele scăzură la 6 la 
4. Detectivul îşi văzu recompensată strădania, 
observându-l pe doctorul Blanter îndreptându-se către 
primul bookmaker şi întrebând: 

— Care e calul cu 6 la 4? 

— Red Dahlia. 

Blanter rămase cu gura căscată. Apoi, întorcându- 
se, dădu cu ochii de Luke. 

— Dumneata ai făcut gluma asta proastă, Luke? 

— Glumă proastă! Dar, doctore, ţi-ai pierdut 
capul! lată, este pentru prima oară când dezvălui o 
tranzacţie. Red Dahlia este una dintre tranzacţiile tale, 
nu? 

Omul tremura de furie, neputând să mai rostească 
vreo vorbă; se clătină pe picioare, murmurând o 
înjurătură şi îşi făcu drum prin mulţimea care se 
adunase în lungul pistei. 

— Ai noroc, spuse Luke ajungând în tribună la 
Edna. Ai 10 la 1 pe un cala cărui cotă se află acum la 
egalitate. 

Red Dahlia nu luă un start bun, dar jocheul nu-l 
bruscă; îl forţă puţin abia înainte de turnantă şi apoi la 
intrarea în linia dreaptă; calul ajunsese pe locul trei. 
Jocheul nu întinse coarda, cunoscând trucul colegilor 
de breaslă de a-l lăsa să treacă pe cel imprudent 


pentru a-i bara apoi drumul. Omul rămase în exteriorul 
plutonului, iar la patru sute de metri de sosire, chiar 
dacă se menținea încă pe poziţia a treia, avea premiul 
în buzunar. In următoarele minute, calul îi depăşi pe 
cei din faţa lui şi câştigă cursa cu trei lungimi. 

Potrivit condiţiilor cursei, câştigătorul urma să fie 
vândut la licitaţie. Luke se amestecă în mulţimea din 
ring; se aşteptase ca mânzul să obţină un preţ mare, 
dar pronosticurile lui fuseseră foarte departe de 
rezultatul final. Ciocanul ce marca încheierea licitaţiei 
n-a căzut până când Goodie nu i-a făcut semn 
directorului vânzărilor; calul fusese adjudecat pentru 
suma de 2.800 guinee. 

— Regret pentru jucători cele întâmplate, dar am 
dorit să pun banda în mişcare exact în momentul 
acesta. Calul valorează, probabil, cinci mii de guinee. 
Nu se întâmplă prea des ca Goodie să cumpere un cal; 
presupun că-l va duce în grajdurile sale de la 
Gillywood. 

Plecând de la hipodrom, cei doi văzură şi maşina 
cea mare a doctorului îndepărtându-se. Goodie 
plecase, probabil, înaintea lui; nu rămânea niciodată 
după ce alerga în concurs calul de care era interesat. 

— Miss Edna, nu ştiu ce să fac acum cu 
dumneata... 

— Cred că mă voi întoarce la Longhall, spuse fata. 

Luke încuviinţă. 

— Imi este mai uşor să veghez asupra dumitale la 
Longhall decât la Londra. 


— De ce este necesar să o faci? Crezi că mi se va 
întâmpla ceva rău? 

— Să fiu al naibii dacă ştiu! Măcar de-aş fi sigur de 
ceva! In orice caz, motivul pentru care ei nu doresc să 
rămâi la Longhall nu este o taină. Goodie nu vrea să fie 
supravegheat; gândeşte-te cum s-a izolat pentru a 
lucra cu caii săi; nimeni alcineva în afară de mine şi de 
dumneata nu se mai plimbă călare pe platou. Altceva 
mă nedumereşte însă: cartea lui Garcia şi telegramele 
de la Berlin. 

— Eşti bănuitor. 

— Vrei să spui că mă gândesc mai întâi la rău? E 
adevărat. 

— Despre mine, ce gândeşti rău? întrebă Edna cu 
îndrăzneală şi bărbatul o fixă îndelung. 

— Că-ţi trece uneori prin minte că depăşesc mica 
barieră, ce ne separă, pentru a-ţi face curte. Încă şi 
mai rea este întrebarea pe care ţi-o pui adeseori, şi 
anume, dacă faptul că eşti o femeie de lume, cu o 
avere de două sute de mii de lire, nu are o influenţă 
asupra mea. 

Luke o văzu roşind. 

— Regret că m-am întors cu dumneata; eşti 
nesuferit. 

— Mă poţi lăsa pe drum dacă vrei, spuse 
detectivul glumind, apoi schimbă subiectul. Veghez 
asupra dumitale pentru că eşti considerată o persoană 
importantă, dacă ceea ce cred eu despre Blanter este 
dovedit. Această tentativă de a te face să pleci în 
Germania... ei, bine, este un dedesubt aici. Lovitura a 
fost, evident, organizată. Doctorul Thaler care a 
telefonat şi care era, probabil, în realitate, dragul 
nostru prieten Rustem, (el vorbeşte nemţeşte ca un 
neamt) amestecă telegramele. Voi cere la biroul de 


poştă din Berlin confirmarea locului de expediere 
acelei pe care ai primit- o. 

Detectivul nu rămase surprins că fata acceptă 
ancheta poliţienească propusă, fără proteste. Era clar 
ca lumina zilei că banda dorea să o îndepărteze din 
drumul său. 

Înainte de a părăsi hotelul, ea îşi dădu întâlnire cu 
Luke, convenind să mergă miercurea următoare la 
“Cezarevici”15. De data aceasta, automobilul număra 
un pasager în plus: un agent al Scotland Yard-ului, cu o 
privire deosebit de isteaţă. 

Luke avea mult de lucru în seara aceea. Ipoteza 
lui, potrivit căreia Red Dahlia era o “tranzacţie”, se 
confirma; trecând prin Regent Street, el văzu că 
storurile verzi erau trase şi că în spatele lor luminile 
străluceau. Pe de altă parte, înainte de ora nouă îi 
parveni informaţia că telegramele obişnuite fuseseră 
expediate şi că, bineînţeles, calul câştigase. 

Agenţia “Panglica verde” avea o clientelă 
remarcabilă: ofiţeri în rezervă, persoane cu o înaltă 
situaţie în ministere, medici, avocaţi; aproape toate 
profesiunile erau reprezentate, în spatele tranzacţiilor 
Trigger exista o concentrare de respectabilitate şi 
integritate care-i dădeau omuleţului marea lui putere. 
Această agenţie, aşa de ciudată la prima vedere, era o 
adevărată pomană pentru miile de persoane cu 
venituri mici care aveau încredere în cea mai 
bănuitoare categorie umană din lume: bookmaker-ii. 
Nici unul dintre aceştia nu poate suporta pierderi mari 
din cauza unui client; într-un asemenea caz, 
respectivului i se închide contul, omul fiind invitat să 
facă afaceri în altă parte. Dar, cum există vreo zece 


18 Numele unei curse de cai (n.trad.). 


mii de bookmaker-i, un nou cont este uşor de deschis 
oricărui client care oferă garanţia situaţiei şi 
respectabilităţii sale. 

Detectivul îşi continuă rondul prin restaurante de 
noapte de tot felul, culegând de ici, de colo, câte un 
cuvânt, câte o frântură de informaţie. Ultimul vizitat 
era un club mic în Wardour Street, accesibil unui foarte 
restrâns număr de persoane şi în care obişnuiţii locului 
nu simțeau nevoia unei orchestre de jazz. Acolo îl găsi 
pe Rustem. Fostul avocat stătea singur la o masă mică, 
fapt neobişnuit pentru felul de a fi al acestui 
gentleman, cunoscut pentru deosebita preţuire 
acordată societăţii feminine. Rustem avea în faţă un 
pahar de absint; în momentul în care Luke intra, el 
turna apă, picătură cu picătură pe două bucăţi de 
zahăr aşezate pe o lingură cu găuri, pusă pe pahar. 
Văzându-l pe detectiv, sări în picioare; era mult mai 
palid ca de obicei. 

— Ce mai e? 

Avea vocea răguşită, iar mâna pe care o ducea la 
buze tremura. 


Agitaţia lui Rustem se datora poate, absintului; 
oricum, era pentru prima oară când Luke îl vedea într- 
o asemenea stare. Inspectorul îşi trase un scaun la 
masa lui şi se aşeză. Erau priviţi cu o anume 
curiozitate, pentru că Luke era cunoscut la Starlight 
Club. 

— Ce ţi se întâmplă? Ai un aer răvăşit. Te-a lăsat 
baltă doctorul? 

Rustem surâse forţat. 

— Blanter! Dumnezeule! Nu există nimeni în lume 
care să-mi facă una ca asta. Voi, ăştia de la Scotland 
Yard, credeţi că le ştiţi pe toate, dar şi avocaţii mai ştiu 


câte ceva, bătrâne. Mie oamenii nu-mi întorc spatele; 
se târăsc în genunchi în biroul meu, implorându-mă să- 
i scap de necazuri. 

Luke intui că ceva îl răvăşise pe Rustem; omul 
avea nervii încordaţi la maximum şi ţinea cu greutate 
paharul pe care-l ducea la buze; era atât de agitat, 
încât vărsă o parte din lichidul opalin. 

— la un pahar, Luke. Te-am văzut la Kempton, 
astăzi. Ai câştigat? Ah! uitasem, dumneata nu joci 
niciodată. Eh! frumoasă fată. Argentinianca, vreau să 
spun domnişoara Nu-ştiu-cum! 

— Ce mai face doctorul? îl întrerupse Luke. 

— Doctorul! Uuuh! Fanfaron şi mincinos! 

Rustem se plecă spre Luke.şi-i spuse cu un ton 
confidential: 

— Tocmai am terminat cu banda asta. M-am 
săturat, bătrâne, înţelegi ce vreau să spun? Eu sunt, 
prin însăşi meseria mea, de partea legii. Dar, atenţie, 
Luke: nu spun că ei încalcă legea. E posibil să o şi facă, 
dar eu, eu n-aş suporta asta. 

— Ti-ar sfărâma inima, nu? Apropo, ai fost 
anchetat pentru proprietatea bătrânei aceleia? 

Rustem se îmbăţoşă cu demnitatea unui beţiv. 

— Să fiu anchetat, dragul meu? Nu spune prostii. 
Afacerea a fost lămurită pe deplin. De ce să-i fi furat 
acelei doamne câteva amărâte de mii de lire? am cinci 
sute patru mii de lire, ale mele. De ce-aş fura de la 
altul? E ridicol. 

Luke era necruţător de felul lui, dar era momentul 
potrivit să-l descoase pe Rustem. Inspectorul chemă 
chelnerul şi-i comandă ceva de băut. 

— Tranzacţia a fost fierbinte astăzi! 

Rustem ridică din umeri. 


— Ce ocupaţie vulgară, jocul la curse! ca şi aceea 
de bookmaker, de altfel. Nu, afacerea n-a fost chiar 
cum Spui. Cotele au fost rele, e adevărat, şi asta din 
cauza dumitale, diavol ce eşti. 

Omul începuse să o ia razna. Luke privi la sticla de 
absint; era aproape goală. 

— Ascultă! Dumneata nu pariezi? Eh, eşti un 
imbecil. Field of Glory va câştiga la “Cambridgeshire”. 
Iti spun că ai putea câştiga o avere. Dar, pentru 
Dumnezeu, nu-i spune lui Blanter că eu ţi-am zis! 

— Este vorba de viitoarea tranzacţie? 

— Intr-un sens, da. Nu cu telegramele obişnuite, ci 
cu oameni anunţaţi dinainte. Ei îşi pot permite asta, 
obţinând chiar o cotă bună, pentru că e nevoie deo 
sumă zdravănă pentru a face un cal să cadă de la 33 la 
1, la 10 la 1. Nuuita ce ţi-am spus, Luke. 

Rustem se lăsă pe spate, privindu-l pe detectiv cu 
ochi buimaci, şi îşi scoase ceasul cu o mişcare 
neîndemânatică. 

— Unsprezece şi trei sferturi. Ştii unde merg 
acum? La baia turcească, unde voi rămâne până mâine 
dimineaţă la şapte. Detest locul acela murdar, dar 
trebuie să mă duc. lar mâine, bătrâne, plec la 
Edinburgh, să mă întâlnesc cu o clientă, o 
fermecătoare micuță doamnă care joacă în “Rosy, 
Rosy”. Fă-mi plăcerea şi vino cu mine la băi. 

Luke surâse şi făcu semn că nu, dar Rustem 
insistă. 

— Te rog să vii măcar până acolo, nu-ţi cer să 
intri. 

Omul se sculă clătinându-se, puse o hârtie de 
cinci lire pe masă şi nu aşteptă restul. Rustem avea 
popularitate printre chelnerii restaurantelor! Luke îl 
însoţi până la băile turceşti. Rustem cobori din maşină; 


se ţinea cu greu pe picioare, dar, aşa beat cum era, 
reuşi totuşi să-şi scoată ceasul: 

— Douăsprezece şi douăsprezece minute, nu uita! 

Luke îl lăsă să intre la băi. Ce se întâmpla oare? 
De ce insistase omul acela asupra orei când se 
despărţiseră? De ce se dusese tipul la băile turceşti, de 
vreme ce le detesta? Fără îndoială, pentru că dorea să 
aibă un alibi perfect; la Edinburgh se ducea din acelaşi 
motiv. 

Trezit din beţie, Rustem urmă întocmai planurile 
pe care şi le expusese în timp ce era ameţit de alcool. 
El părăsi băile la ora şapte dimineaţa şi luă primul tren 
spre Edinburgh. Dar Luke descoperi că revista “Rosy, 
Rosy” se juca la Blackpool, nu la Edinburgh. 

În ziua aceea, Luke se gândi mult la subiectul 
Garcia şi iubitul său cal Vendina. Într-o agenţie hipică 
din Pall Mall el descoperi lista tuturor crescătoriilor 
importante de cai din Germania. 

Inspectorul se felicită pentru precauţiile luate în 
ceea ce o privea pe Edna; detectivul trimis la Longhall 
îi telefonase, anunţându-i sosirea în vecinătate a mai 
multor străini. II recunoscuse pe unul dintre ei: un fost 
ocnaş; pe ceilalţi nu-i ştia. Doi dintre noii veniţi îşi 
luaseră camere la Leul roşu; patronul hanului urma să 
se întoarcă seara dintr-un mic voiaj pe continent. 

Luke era îngrijorat. Cum să fii sigur că străinii 
aceia nu aveau intenţii criminale? Totuşi scopul şederii 
lor acolo putea fi tot atât de bine acela de a spiona caii 
la antrenament. Se vorbea mult de Field of Glory, cota 
lui căzuse de la 33 la 1 la 25 la 1. În astfel de cazuri, 
jucătorii profesionişti şi cei care trăiesc din pariuri îşi 
trimit observatori sau vin ei înşişi să observe caii 
lucrând. Faptul acesta nu era însă uşor de realizat cu 
Goodie, care ştia cum să scape de curioşi. 

Intrând la unul dintre cele mai mari cluburi, Luke 
se întâlni cu un bookmaker important cu care luă 
ceaiul, obţinând de la el următoarele informaţii: 

— In general, nu prea e piaţă la Cambridgeshire 
înainte de desfăşurarea cursei “Cezarevici”, dar anul 
acesta se joacă mult. Există cam o jumătate de duzină 
de cai care sunt aduşi în mod regulat şi pe care 
pariază cunoscătorii. Totuşi, n-am auzit să se fi pus 
mulţi bani pe Field of Glory. Nu ştiu nimic despre el în 
afara faptului că a câştigat o cursă în nord; în orice 


caz, după cum spun jocheii, e un cal de clasă medie. 
Ştiţi că Goodie l-a luat la el pe Red Dahlia, calul pe 
care l-a cumpărat zilele trecute la Kempton. Se pare că 
duminică dimineaţa va avea loc un galop important, cu 
jochei. 

Lumea  bookmaker-ilor jubila pentru eşecul 
tranzacţiei de sâmbătă; unii dintre ei fuseseră prăjiți 
zdravăn în cursul anului; unul acceptase un pariu de 
trei sute de mii de lire la cota de 33 la 1; chiar şi celor 
mai importanți bookmaker-i nu le plăcea deloc să 
plătească zece mii de lire la o singură cursă. Ei erau 
însă optimişti şi sperau că se va termina într-o zi cu 
şansa lui Trigger. 

— Nu e prea mare speranță, zise Luke. Adeseori, 
el are doi cai în aceeaşi cursă pentru a-şi asigura totuşi 
câştigul, în caz de accident. Sigur, unul dintre ei 
pierde, dar clientul poate suporta, pentru că celălalt 
cal câştigă şi, de obicei, la o cotă foarte bună. 

Apoi emise o părere asupra profiturilor probabile 
ale agenţiei “Panglica verde”. 

— Doctorul Blanter pierde sume enorme; când 
merge pe propria mână, e cel mai mare imbecil din 
lume. 

Luke avea în Knightsbridge o casă mică unde 
locuia singur. Ca s-o mobileze cochet şi să instaleze 
sisteme electrice, cheltuise mai mult decât dacă ar fi 
cumpărat-o. Două femei veneau zilnic pentru 
curăţenie, cu toate că nici pentru una nu era destul de 
lucru; exista totuşi o motivaţie pentru această 
excentricitate a lui Luke: cele două erau soţii de 
poliţişti; şi cum ele nu stăteau mai mult de o oră şi 
jumătate în fiecare zi, avea astfel liniştea pe care şi-o 
dorea. 


Luke nu făcuse nici măcar un pas pe culoar când 
constată că primise vizitatori. Întoarse comutatorul, 
dar lumina nu se aprinse. Folosind lanterna, el văzu că 
uşile erau larg deschise; toate sertarele biroului erau 
trase, iar conţinutul scos afară; fiecare foaie de hârtie, 
fiecare carnet sau document fuseseră cercetate. O 
cuvertură groasă pe care o avea pe pat astupa acum 
geamul; vizitatorii, foarte informaţi asupra modului său 
de existenţă, lucraseră în tihnă. Să fi fost oare vreo 
legătură între această spargere şi insistența cu care 
Rustem îi atrăsese inspectorului atenţia asupra orei la 
care se despărţiseră? Era puţin probabil; Rustem putea 
fi orice, dar hoţ, nu. Cei care operaseră erau 
profesionişti, nu lăsaseră nici urme, nici amprente. 

Luke trecu din cameră în cameră: două, în special, 
fuseseră scotocite: dormitorul şi cabinetul de lucru. 
Dispăruseră câteva obiecte de valoare, câteva piese 
de argint, vreo zece lire şi un ceas vechi, tot de argint. 

Aşezându-se la masă, Luke răsfoi hârtiile una câte 
una, încercând să-şi amintească ce era în sertare. În 
mod automat, el formă apoi numărul postului de poliţie 
şi, după ce un detectiv împreună cu asistentul său îşi 
făcură apariția, cei trei începură o minuțioasă 
cercetare a locurilor vizitate de spărgători. 

— N-au venit aici să fure cincizeci de lire, dar pun 
pariu că n-au găsit nici un indiciu, îşi zise Luke. 

Puse apoi camera într-o oarecare ordine, fără a-şi 
da însă osteneala să închidă măcar fereastra prin care 
hoţii intraseră şi se urcă în pat. 

“Cezarevici”-ul este pentru handicapuri ceea ce 
“Derby”-ul înseamnă pentru alergările clasice; este 
cursa anului, cursă care atrage cel mai puternic atenţia 
publicului. Edna Gray plecă cu maşina la Newmarket 
dimineaţa, devreme. Era frumos, aerul proaspăt, doar 
bruma mai ştergea pe ici, pe colo contururile 
peisajului. Puternica maşină rula pe şoseaua pustie. 
Luke îi reţinuse o cameră la hotelul Rutland Arms şi 
aranjase să li se pună la dispoziţie doi cai cu care să 
meargă să se plimbe pe piste pentru a încerca să 
anticipeze ce se va petrece în dimineaţa următoare. Pe 
la opt, automobilul întoarse în curtea de la Rutland şi, 
o jumătate de oră mai târziu, Edna se îndrepta în galop 
către hipodrom. Fata era încântată: Newmarket-ul atât 
de drag Stuart-ilor era în fierbere. High Street era plină 
de lume, iar pe parcursul drumului grupuri-grupuri de 
cai focoşi mergeau la antrenament. 

— Uite-l pe Goodie! Luke arătă cu degetul un 
călăreț care galopa singur prin landă. A sosit cu o 
jumătate de oră înaintea dumitale. 

Edna privea acum cursele într-o nouă lumină, nu 
ca pe un joc, ci ca pe o mare industrie. Întregul 
Newmarket nu se gândea decât la cai, nu discuta 
decât despre cai şi dacă vreodată visase, erau tot vise 
despre cai. Generaţii de antrenori şi de jochei trăiseră 
şi muriseră în acest oraş; regi şi lorzi iluştri îşi 
dăduseră numele unor anumite curse; chiar şi pălăria 
aşezată deasupra tribunei judecătorului avea istoria ei. 
Un rege, al cărui jocheu fusese admonestat, plecase 
furios şi nu se mai întorsese niciodată. Harvey se 
plimbase prin  splendidele câmpuri înflorite şi 
descoperise teoria sa despre circulația sângelui. Milton 
trăise acolo. Cromwell avusese grajduri în oraş şi 


călătorea prin landă, în fine, din Newmarket plecase 
Buckingham, pe furiş, în misiunea lui secretă în Spania. 

Detectivul era o autoritate în subiectul 
Newmarket: îi ştia istoria şi nenumăratele poveşti 
despre protectorii oraşului. După ce fata îşi schimbă 
toaleta, cei doi îşi luară micul dejun împreună. El îi 
vorbi de marea cursă a zilei, dar numele cailor sunau 
pentru ea ca un fel de limbă păsărească. 

Aflând însă că Trigger nu acţiona, interesul ei faţă 
de curse se diminuă, dar renăscu la vederea celor 
treizeci de participanţi la marea cursă luând startul în 
faţa tribunelor, traversând câmpia şi dispărând apoi în 
depărtare. 

Ednei îi era greu să înţeleagă că jumătate din 
cursă se aleargă în afara câmpului vizual al miilor de 
spectatori îngrămădiţi în tribune. Şi totuşi aşa era; 
cursa nu devenea o realitate decât în momentul în 
care, la vreo mie şi cinci sute de metri, se zărea un 
grup de forme minuscule cu culorile lor greu de 
deosebit. 

După  turnantă, masa de cai creştea cu 
repeziciune, desfăşurându-se între frânghia laterală şi 
mijlocul pistei. Atunci când ajunseră la tufişuri, 
strigătele mulţimii se înteţiră. Se ivi un cal, apoi un 
altul; şi-atunci, din exteriorul plutonului, o caschetă 
roşu cu alb începu să se apropie. Urletele deveniseră 
asurzitoare; roş-albul, mereu în frunte, deşi ameninţat 
de alţi doi concurenţi, unul în dreapta, celălalt în 
stânga sa, ajunse la potou depăşindu-şi cu un cap cel 
mai apropiat adversar. 

— lată “Cezarevici”-ul! Câştigătorul are probabil 
40 la 1, pentru că nimeni nu zâmbeşte, zise Luke. 

Se întoarseră împreună şi Edna îl lăsă pe 
însoţitorul ei la Londra unde, de altfel, îşi petrecu şi ea 


noaptea. Era moartă de oboseală când ajunse să se 
culce şi visă jochei, linii de sosire, bariere albe. 

În săptămâna care urmă cursei “Cezarevici”, Luke 
avu mult de furcă. incerca să descopere pas cu pas 
urmele lui Garcia, dar guvernele străine răspund greu 
cererilor — chiar şi exprese, chiar şi ale Scotland Yard- 
ului. Germania transmisese copiile tuturor 
telegramelor expediate Ednei din Berlin şi Munchen; 
toate erau scrise la maşină şi semnate cu numele 
Aţberto Garcia. 

Fata nu avea însă cum să-l ajute pe Luke, pentru 
că nu poseda nici un specimen din scrisul bătrânului ei 
prieten; un alt fapt sporea misterul afacerii: 
telegramele nu încetau să sosească. Tânăra mai găsi 
una, întorcându-se de la “Cezarevici”; era adresată la 
Berkeley, unde fata îşi petrecuse noaptea, iar acest 
lucru îl intrigă puternic pe Luke. Până acum Edna nu 
locuise niciodată la Berkeley; cum de a ştiut deci omul 
care telegrafia din Lausanne, că fata nu se găsea nici 
la Longhall, nici la Carlton? 

Luke obţinu uşor legătura telefonică la Lausanne 
şi după numai o jumătate de oră stătea de vorbă cu 
şeful poliţiei din acest oraş. După o cercetare a 
registrelor hotelurilor, i se comunică inspectorului că 
singurul Garcia existent în oraş era un tânăr student 
portughez, cazat într-o pensiune de familie. 

Şi de la Punch Markham, instalat la Berkshire, 
Luke mai primi informaţii, cea mai mare parte 
neinteresante, câteva demne de luat în consideraţie. 
Punch se dedicase activităţii sale cu mare entuziasm; 
nu numai că supraveghea caii lui Goodie, dar îl iscodea 
şi pe acesta. | se întâmplă însă un mic necaz şi omul 
veni la Londra pentru a i-l împărtăşi lui Luke. 


— Vedeţi, domnule Luke?, izbucni el plin de furie, 
arătându-i detectivului ochiul învineţit. 

— Asta nu e o manieră de a te purta cu un om. 
Lad-ul lui Goodie m-a aranjat aşa. Sunt de acord că un 
antrenor trebuie să împiedice spionarea cailor lui, dar 
există feluri şi feluri de a te debarasa de cineva. 

Auzind vorbindu-se că Field of Glory urma să fie 
testat, Punch se ascunsese în mijlocul landei, într-un 
fel de scobitură pe care o lărgise puţin; de acolo, caii 
se vedeau perfect. Inaintea sosirii lor, îşi făcuseră însă 
apariţia doi oameni şi Punch înţelesese că ei controlau 
terenul pentru a scăpa de curioşi. Când tipii ajunseseră 
lângă el, omul încercase să fugă, dar fusese prins. Unul 
dintre călăreţi, din descrierea căruia Luke deduse că 
era vorba de Manuel, îl urmărise pe Punch în galop, îl 
prinsese “din zbor” şi, ridicându-l cu o mână, îi 
administrase cu cealaltă un pumn zdravăn. 

— Goodie are el o idee în cap, sunt sigur, zise 
Punch, iar părerea mea este că tipul l-a mai testat pe 
Field of Glory şi în alte părţi decât la Longhall. Dacă 
acest cal câştigă la Cambridgeshire, prefer să fiu 
spânzutat. E un mânz bun, dar a eşuat ca yearling. 
Puteţi să mă credeţi, domnule Luke, calul nu poate 
câştiga la Cambridgeshire. De ce şi-o fi dând Goodie 
atâta osteneală? Asta nu ştiu. Măcar de-aş fi reuşit să 
pătrund la grajduri! 

— N-ai fi aflat nimic; nici un lad nu vorbeşte 
englezeşte. Punch nu se lăsă convins de acest 
argument, iar ardoarea lui de a descoperi ceva nu 
scăzu deloc. Luke îşi dădu osteneala să-i calmeze 
entuziasmul, pentru că nimic nu este mai periculos 
decât un detectiv prea zelos. 

In ziua aceea, inspectorul urma să plece de la 
birou pe la ora şase; tocmai închisese sertarele şi-şi 


îmbrăcase pardesiul, când cineva bătu la uşă. Luke era 
singur în birou. Ciocăniturile se auziră din nou; 
necunoscutul era, după cum se pare, nervos. 

— Intraţi! 

Uşa se deschise, iar bărbatul care-şi făcu apariţia 
nu era altul decât Rustem. Faţa lui avea culoarea 
cretei murdare, iar mâna pe care i-o întinse lui Luke 
tremura. Pentru prima oară de când se cunoşteau, 
Arthur Rustem avea un aspect neîngrijit; părea că 
dormise îmbrăcat. 

— Ce naiba s-a întâmplat? întrebă Luke mirat. 

Fostul avocat se sforţă să surâdă. 

— Nu ştiu exact... nervii, bătrâne. 

— la loc. Eşti otrăvit? 

— Ha! Ha! Ce glumă! Nu, nervii; nimic altceva 
decât nervii. Sunt urmărit pas cu pas. 

— Asta seamănă cu un început de nebunie, spuse 
Luke surâzând. 

— Ce faci în seara asta, Luke? N-am putea aveao 
discuţie împreună? O să-ţi spun adevărul; sunt 
terminat. 

— Te droghezi? plusă detectivul. 

— Nu, nu. Droguri? Dumnezeule! Nu! Doar nervii, 
asta e tot. Mă întrebam dacă n-am putea ieşi 
împreună, să luăm masa şi să discutăm. Este ceva 
despre care vreau să-ţi vorbesc. Am auzit spunându-se 
că Orfelinatul Poliţiei are nevoie de fonduri; oare s-ar 
accepta o mie de lire? 

— Trece-le în testamentul dumitale, sugeră Luke. 
E mai bine şi mai puţin jenant. Nu, nu avem nevoie de 
bani în momentul acesta; sau, cel puţin, eu prefer să 
nu le dai. Deci despre ce este vorba, Rustem? 
Remuşcări? 

Fostul avocat sări în picioare. 


—  Remuşcări? Ce aş avea să-mi reproşez? 
Evident, am făcut multe lucruri pe care acum nu le-aş 
mai repeta. Bine, hai să mâncăm. Îţi permit, ca o mare 
favoare, să plăteşti cina. 

Ceva mergea rău, ba chiar foarte rău. Omul se 
crampona literalmente de el, dar, în timp ce coborau 
pe chei către Soho, tipul nu încetă să vorbească 
despre lucruri absolut fără importanţă; câteodată, 
bârfele lui deveneau absolut de neînțeles. 

Luke era în gardă. Se întâmplase ceva, ceva 
foarte important; dar înţelese repede că Rustem nu 
avea nimic interesant să-i spună. O dată mai mult, îşi 
fabrica un alibi; de aceea îşi prelungi cina cât îi fu cu 
putinţă, până ce Luke, din pură compătimire, îi 
propuse să-l însoţească prin câteva cluburi. Intr-unul 
din ele se întâlniră cu importantul domn Trigger. 
Stătea jos, cu un pahar în faţă; el îi surâse amical lui 
Luke, fără a-i acorda însă atenţie însoţitorului acestuia. 

— Vreţi să staţi jos şi să comandaţi ceva? Eu beau 
limonadă; cred că asta vă amuză, dar nu consum 
niciodată alcool. Trigger îl privi cu coada ochiului pe 
Rustem. Ar fi de dorit ca şi unii dintre prietenii mei să- 
mi urmeze exemplul. 

Rustem rămase ca lovit în creştet din pricina 
întâlnirii cu partenerul său. 

— Dacă n-aş fi venit aici ca să mă distrez un pic, 
cred că aş fi înnebunit! continuă Trigger. 

— Şi te distrezi bând limonadă? spuse Luke 
surâzând. Îl îndrăgea pe omuleţul acela, găsind un 
contrast amuzant între el şi sinistra lui organizaţie. 

— Să-mi beau limonada şi să privesc lumea. Sunt 
aici mai mulţi bandiți ca-n Old Bailey:?, domnule Luke. 
Urmă o nouă ocheadă către Rustem. Sunteţi membru 

al clubului, domnule Luke? În cazul acesta nu există 
decât doi membri cinstiţi: dumneavoastră şi cu mine. 
Să nu credeţi că am venit aici pentru a întâlni bandiții, 
îi văd pe câte unul, doi în consiliul de administraţie din 
când în când. 

De data aceasta provocarea nu putu trece 
neobservată. 

— Dacă vrei să te referi la mine... mormăi Rustem. 

— Dar de cine crezi că vorbesc? spuse omuleţul 
cu calm. In acelaşi timp se răsuci pe scaun pentru a-şi 
privi direct în faţă asociatul. Te avertizez şi o spun în 
faţa domnului Luke, că nu doresc să se discute altceva 
în consiliile mele de administraţie decât despre afaceri; 
iar pentru mine afacerile înseamnă bani, telegrame, 
administrare. Dacă primesc dintr-o sursă sigură o 
informaţie bună despre un cal, o transmit clienţilor 
mei. Dar despre cal nu vreau să ştiu nimic în afara 
faptului că are patru picioare şi un cap pe care să-l 
poată întinde în faţă ca să o ia înaintea celorlalţi la 
sosire. Nu mă interesează ce îl determină să facă 
asta şi nu permit nimănui să o discute în consiliile mele 
de administraţie. Nu vreau ca numele meu să fie 
amestecat cu ceva murdar, viclean sau nesportiv. 

Luke intuia într-o oarecare măsură faptul care 
declanşase această izbucnire: era posibil să fi avut loc 
în ziua aceea o întâlnire unde, probabil, Rustem va fi 
început o discuţie pe subiecte străine celor care 
determinaseră adunarea; omuleţul oprise discuţiile şi, 
după cum lesne se putea observa, îl ţinuse pe Rustem 
în şah. 

— Eşti un om al naibii de cinstit!, spuse Rustem în 
bătaie de joc. Trigger surâse. 

— Sunt mai mult decât cinstit, sunt inatacabil. 
Terminându-şi apoi limonada, plăti chelnerului, adăugă 


şi un bacşiş zdravăn şi se ridică în picioare. Vă las, 
domnilor; aveţi probabil ceva de discutat, dar ţin să te 
previn, domnule Luke: dacă acest om — şi arătă cu 
degetul spre Rustem — dacă tipul acesta spune că eu 
ştiu şi altceva în plus, faţă de afacerile propriu-zise, 
minte. Nu pentru că m-aş teme de flecăreala lui; eu 
sunt în afară de orice pericol, în timp ce el nu este şi 
ştie asta foarte bine. 

J.P. Trigger părăsi clubul cu mersul său legănat, cu 
pălăria pusă pieziş pe cap; avea un trabuc mare în 
colţul gurii. 

— Ah! Porcul! mormăi Rustem. Aşa o brută ieşită 
din mocirlă îndrăzneşte să vorbească... 

Omul îşi înghiţi vorba, cum o făcuse de mai multe 
ori în seara aceea; oscila mereu între frica de a 
mărturisi şi teama provocată de consecinţele tăcerii. 
Arthur Rustem, care timp de zece ani domnise ca un 
rege în lumea criminalilor, nu mai era omul pe care-l 
ştia Luke. Doborât, terorizat, el se lăsa înrobit de o 
voinţă mai puternică decât a lui şi acum nu avea 
curajul s-o rupă cu omul care-l ameninţa cu pieirea. 
Încercările lui Luke de a-l determina să vorbească 
despre doctorul Blanter fură însă zadarnice. 

Abia către orele unsprezece, inspectorul reuşi să 
se descotorosească de însoţitorul lui. leşind la aer 
curat, Rustem se clătină un moment, dar, învingându- 
şi zăpăceala, îşi luă rămas-bun de la detectiv, pornind 
pe Wardour Street. Nu se îndepărtase prea mult, când 
un automobil încetini lângă trotuar, continuând să 
ruleze la pas. Rustem auzi o voce strigându-l; întoarse 
capul şi recunoscu la volan faţa roşie a servitorului lui 
Blanter. 

— Urcaţi, stăpânul vă cheamă, îl interpelă el 
brutal. 


Rustem ezită, dar se supuse. Maşina merse încet 
prin Coventry Street şi Haymarket, în altă direcţie 
decât cea spre Half Moon Street. Depăşiseră Admiralty 
Arch, către Mall; deodată, automobilul se opri şi şoferul 
sări pe trotuar. 

— Nu coborâţi, trebuie să vă vorbesc! 

Rustem scoase umerii şi capul peste portieră. 

— Asta poartă noroc, spuse omul şi îl pocni în cap 
cu un baston de cauciuc. 

Rustem nu-şi mai aminti de nimic din ce i se 
întâmplase, atunci când se trezi în peşterile de la 
Perrywig. 


Capitolul 19 


Luke se întorsese la biroul lui de la Scotland Yard 
să citească telegramele ce sosiseră în lipsa lui. Nimic 
nu l-a interesat atât de mult ca mesajul telefonic venit 
de la Punch, în care se spunea: 


Descoperit toată afacerea. Întâlnire mâine, ora 11. 


Era posibil ca Punch, în entuziasmul lui, să se fi 
lansat pe o pistă falsă. Luke îl sună pe Lane, dar 
aceasta nu-i dădu nici o lămurire. 

— Punch a plecat de la nouă. Cred că se află pe 
drumul cel bun, dar n-a vrut să-mi spună nimic. Se 
pare că e ceva cu Goodie. 

Big-Ben%-ul sună miezul nopţii. 

Părăsind Scotland Yard-ul, Luke se îndreptă spre 
casă. Mergea încet, pentru că ceața se lăsase 

deasupra Londrei şi, fără să fie chiar deasă, era 
destulă ca să facă dificilă găsirea unui taxi. În Trafalgar 
Square, detectivul întâlni totuşi unul care se târa pe 
lângă trotuar. Traversă Piccadilly Circus şi merse de-a 
lungul străzii. La Hyde Park Corner ceața era, după 
cum se şi gândise, ceva mai subţire; Luke plăti taxiul şi 
o luă pe lângă gardul parcului. La Knightsbridge ceața 
era din nou atât de deasă, încât şi lămpile felinarelor 
se zăreau cu greu. Intră pe strada lui şi ajunse în 
sfârşit acasă. Scoţându-şi cheia din buzunar, Luke 
căută gaura broaştei, dar uşa era larg deschisă! O 
închise în urma lui şi aprinse lumina; totul părea 
învăluit într-o ceaţă galbenă. 

Uşa camerei din fund era şi ea întredeschisă; Luke 
aprinse şi aici lumina. Nu auzea nici un zgomot, nu 
percepea nici o mişcare şi, pentru că nu zări nici o 
umbră amenințătoare, îşi trecu revolverul în mâna 
cealaltă şi deschise larg uşa, pătrunzând în încăpere. 

Camera era goală, dar... 

Lângă fereastră se afla un divan lung, iar pe el, 
acoperit cu o cuvertură, era întins un om. Luke privi o 
clipă trupul acela înainte de a se apropia, apoi îi 
dezveli uşor capul. Îl ştia încă de pe vapor pe bătrânul 
Garcia şi îl recunoscu imediat; era învelit într-o haină şi 
complet îmbrăcat; doar pantofii îi fuseseră scoşi. 

O singură privire i-a fost suficientă detectivului; 
Garcia era mort. 

Luke se îndreptă către masă şi încercă să 
telefoneze, dar nici un sunet nu se auzi de la soneria 
aşezată într-un colţ al odăii; ieşind pe culoar, văzu că 
firele erau tăiate. 

Luke cercetă rapid camera. Sesizând că pe masă 
era totul neatins, iar sertarele la locul lor, părăsi casa, 
închise uşa în urma lui, şi plecă în căutarea unui 


poliţist şi a unui telefon. Dădu şi peste unul, şi peste 
celălalt în acelaşi timp; sună la comisariatul de poliţie 
şi se întoarse acasă cu agentul de poliţie. 

Doctorul şi inspectorul sosiră amândoi odată; în 
timpul acesta, Luke făcuse câteva descoperiri 
importante: sub masă, pantofii mortului; apoi, 
cercetându-i hainele, găsise mai multe hărtii: un jurnal 
german vechi de două zile şi o notă a unui bijutier din 
Munchen. Pe corp nu se vedeau urme de violenţă, dar 
doctorul le arătă pe braţul stâng câteva semne de 
înţepături. 

— Aţi găsit vreun drog în buzunarele lui? 

— Nu, zise Luke. 

Conţinutul buzunarelor era întins pe masă: un 
ceas cu lanţ, o cutie cu ţigări, o pereche de ochelari şi 
vreo mie de mărci germane. 

— E mort de cel puţin şase ore, spuse doctorul. Nu 
are aspectul cuiva care se droga; urma vreun 
tratament? 

Luke îi povesti tot ce ştia despre mort, iar după 
aceea se gândi să-i telefoneze domnişoarei Gray şi să-i 
spună ce se întâmplase; renunţă apoi să o trezească 
pentru a-i anunţa o veste atât de îngrozitoare şi decise 
să se ducă la ea în dimineaţa următoare. 

Dar, între timp, un alt eveniment îl făcu să uite de 
moartea lui Garcia. 

Ceaţa fusese extrem de deasă în lungul cheiurilor, 
iar gărzile oraşului îşi găsiseră cu greu drumul pe 
malurile Tamisei. La miezul nopţii, cam în momentul în 
care Luke părăsise Scotland Yard-ul, un ofiţer de poliţie 
auzise detunătura unui pistol automat şi plecase 
bâjbâind prin întuneric către locul de unde venise 
zgomotul. Nu întâlnise pe nimeni; îşi continuase însă 


metodic cercetările, găsind în cele din urmă un corp 
întins în rigolă. 

Sosind la Scotland Yard pentru a-şi face raportul, 
Luke se întâlni cu portarul de servidu: 

—  Cunoaşteţi un om cu numele Markham, 
domnule Luke? 

— Punch Markham? Da. 

— Poliţia oraşului l-a găsit pe chei, mort şi ţeapăn. 

Sărmanul Punch Markham fusese ucis de foarte 
aproape, focul  împuşcăturii îi arsese pardesiul. 
Singurul lucru găsit în buzunarele lui era un carnet mic 
de adrese în care era înscris numele lui Luke. 

Pentru a doua oară în noaptea aceea, detectivul 
se duse la o întâlnire cu doctorul legist şi poliţia. 

— E un caz foarte clar; a fost ucis pe loc. 

— Este o sinucidere? 

— După aspectul rănii, nu. Este o crimă, fără 
îndoială. Ceaţa şi pustietatea cheiurilor Tamisei 
ofereau condiţiile cele mai favorabile. 

Luke se întoarse acasă, îşi schimbă hainele şi, 
după ce sorbi o cafea fierbinte, ieşi în bruma dimineţii, 
hotărât să încerce un demers îndrăzneţ. Detectivii îşi 
asumă deseori riscuri; chiar şi pe acela de a-i ofensa 
pe oamenii sus-puşi, atrăgându-şi astfel mustrările 
oficiale. Doctorul Blanter putea fi considerat o 
persoană sus-pusă; avea, în orice, caz prieteni influenţi 
la Scotland Yard. 

Acasă la doctor, servitorii erau deja treji. Unul 
dintre ei scutura ştergătorul de la uşă: 

— Stăpânul doarme, domnule, nu-l pot deranja. 

— Urcă şi spune-i numele meu, zise Luke. 

Fu condus într-un salon mic unde nu aşteptă prea 
mult timp; doctorul apăru după numai cinci minute, 
treaz de-a binelea şi foarte alarmat. 


— Dumneata mă cauţi? întrebă el brusc. 

— Unde-ai fost noaptea trecută? Spune-mi cu 
precizie cum ţi-ai petrecut timpul. 

În mod normal, o astfel de întrebare l-ar fi înfuriat 
pe Blanter; în loc de asta, el răspunse calm: 

— Am fost aici toată seara. Am fost la ţară şi m- 
am întors la Londra mai târziu. 

— La ce oră te-ai culcat? 

Blanter îl privi mai întâi pe Luke, apoi îşi ridică 
privirea spre tavan. 

— Pe la zece sau poate mai târziu. Da, cred că era 
zece şi jumătate; am auzit sunând de jumătate în timp 
ce urcam în camera mea. 

Luke îl fixă cu ochii săi albaştri. 

— Atunci de ce la zece fără zece când am sunat, 
servitorul dumitale mi-a spus că eşti plecat? 

Surâsul blajin de pe faţa doctorului îi dădu de 
veste că făcuse o greşeală. 

— Dragul meu prieten, servitorul meu nu-ţi putea 
spune o asemenea prostie pentru că era liber şi nu s-a 
întors decât azi-dimineaţă. Am fost singur în casă. Nu e 
nimic extraordinar în asta; mi s-a spus că la Londra 
mulţi oameni respectabili trăiesc singuri. 

— Şi eu trăiesc singur, zise Luke. Câteodată am şi 
vizitatori. În noaptea trecută, au fost doi: unul viu, unul 
mort. 

Doctorul îşi ridică sprâncenele: 

— E o minciună de-a dumitale? 

— Absolut deloc. Unul viu şi unul mort: Alberto 
Garcia, cu ziare şi cu bani germani în buzunar, ca să se 
creadă că fusese în Germania de unde a trimis 
telegrame, expediate în realitate de omul dumitale. 
Câteva minute mai târziu, a fost găsit fără viaţă, pe 
malul Tamisei, un om numit Punch Markham. A fost 


ucis de persoana care-i dăduse întâlnire acolo, probabil 
aceeaşi care fusese şi la mine. Sărmanul, trebuia să-mi 
telefoneze la zece şi jumătate, ora la care se intra la 
mine în casă. 

— Şi, de asemenea, ora la care mă culcam eu, 
zise Blanter râzând. 

Apoi, aplecându-se peste masă şi încruntându-se: 

— Vorbeşte deschis, Luke, mă acuzi? 

— Te bănuiesc, spuse Luke cu răceală. 

— De ce l-aş fi ucis pe Garcia? dar pe celălalt? aş 
fi avut o seară destul de plină! 

— Nu cunosc încă motivul acestui dublu omor. 
Dar, dacă-l descopăr, îl voi găsi şi pe ucigaş. Nu uita 
asta, Blanter! 

Luke ieşi, făcu semn omului care-l aştepta pe 
trotuarul din faţă şi se întoarse către doctorul care 
întrebă: 

— Ce vreţi să faceţi? 

— Să percheziţionăm casa. 

— Aveţi mandat? 

Luke i-l arătă. Casa nu era mult mai mare ca 
aceea a detectivului, iar camerele erau, mai mult sau 
mai puţin, curate; servitorul, un colos care putea 
rivaliza, în ceea ce privea forţa, cu stăpânul său, se 
afla în serviciu de vreo cinci-şase ani şi era omul de 
încredere al doctorului. 

După căutări fără rezultat, cei doi detectivi se 
pregăteau de plecare, când Luke, întorcându-se către 
servitor, îl întrebă: 

— E mult timp de când mâncai brânză miercurea? 

Omul clipi des din ochi, se schimbă la faţă şi 
răspunse bâlbâindu-se: 

— Eh, nu, nu ştiu ce vreţi să ziceţi, stăpâne. 


Ajuns în stradă, Luke continuă să râdă; celălalt 
detectiv îi spuse: 

— Nu înţeleg gluma asta cu brânza miercurea. 

— E foarte ciudat cum se trădează oamenii prin 
amănunte. De când am văzut mutra aia, m-am gândit 
că omul trebuie să fi fost ocnaş la Dartmoor. În urmă 
cu câţiva ani, hrana nu era aşa de variată ca azi şi li se 
dădea deţinuţilor brânză numai miercurea, iar ei nu 
uită detaliile vieţii de la ocnă. 

Luke o sună pe Edna, chemând-o la Londra, 
pentru că nu avea timp să meargă el la ţară. După ce 
fata sosi, detectivul plecă să o întâlnească la hotel şi-i 
anunţă vestea cea tristă. 

— Cred că te pot scuti de dureroasa formalitate a 
identificării sărmanului Garcia; îl cunoşteam destul de 
bine din vedere, de pe vapor. 

Emoţia puternică la auzul acestei ştiri o făcu pe 
fată să izbucnească în lacrimi. 

— Nu pot înţelege această moarte; el a fost în 
Germania în tot timpul acesta? i 

— Nu, n-a fost niciodată acolo, spuse Luke. 

Detectivul trimise după Rustem, dar Arthur 
Rustem nu se afla nici la biroul său, nici în luxoasa lui 
reşedinţă; poate că o ştersese în străinătate; oricum, în 
toate porturile au fost trimise instrucţiuni în vederea 
arestării fostului avocat sub pretextul unor nereguli în 
paşaport. 

Edna se întâlnise doar o dată cu Punch de când 
acesta fusese trimis la Longhali; Punch locuia 
împreună cu Lane. Fata îi împrumutase un cal şi îl 
întâlnise mergând călare prin câmpie. 

— L-am văzut şi ieri-dimineaţă; se afla lângă locul 
unde fusese ucis calul. 

— Ce cal a fost ucis? întrebă Luke cu interes. 


Edna îi povesti scena la care asistase şi spusele ei 
treziră în mod deosebit atenţia detectivului; el îi ceru 
fetei să-i deseneze un plan şi să-i indice cu exactitate 
locul unde fusese îngropat calul; apoi, îi ceru data când 
se petrecuse acest incident. Ea îşi chemă şoferul, un 
om foarte ordonat care-şi însemna totul într-un caiet 
gros. 

— Era în ajunul plecării dumneavoastră la Londra, 
miss, atunci când am văzut accidentul acela pe drum. 

Luke nu auzise vorbindu-se de nici un accident. O 
ascultă pe fată fără a o întrerupe. Se plimba în lung şi- 
n lat prin cameră, cu mâinile la spate, părând 
preocupat. 

— Pot fi găzduit în seara asta la Longhall? Prefer 
să nu merg la Leu/ Roşu. Aş vrea să plecăm imediat, 
dar sunt mort de oboseală; dacă aş apuca însă vreo 
două ceasuri de somn la dumneata, pot să mai lucrez 
încă treizeci şi şase de ore în continuare. Trebuie să fiu 
odihnit pentru Cambridgeshire. 

— Chiar te gândeşti să mergi la curse, cu toate 
întâmplările astea teribile?... 

— Cu siguranţă! Field of Glory are cota de 10 la 1 
şi doresc în mod special să-l observ pe Goodie în clipa 
triumfului său. 

— Eu n-o să merg. Sărmanul domn Garcia! Ce 
tragedie oribilă! Incă nu pot crede că e adevărat! Nu 
avea nici rude, nici prieteni. Mi-a spus că dorea să-mi 
lase averea lui. Crezi că a fost asasinat? 

— Nu; doctorii au impresia că a fost o moarte 
naturală, zise Luke. 

O întrebă despre obiceiurile sărmanului om şi 
dacă lua droguri. Bătrânul avea însă oroare de ele şi 
nu lua nici un medicament. Când nu se simţea bine, 


mergea la Buenos Aires pentru a urma un tratament 
homeopatic, pe care-l făcea şi la Londra, de altfel. 

Luke şi Edna se întoarseră împreună la Longhall 
cu maşina; Luke dormi fără să se jeneze tot drumul şi, 
odată ajunşi, căzu pe un pat în camera de oaspeţi. La 
nouă seara era treaz şi sprinten. Vorbi apoi la telefon 
aproape o oră. Lane sosi pe la unsprezece şi cei doi 
ieşiră împreună, cerând majordomului să-i aştepte. 
Luke se întoarse pe la trei noaptea, găsind-o pe Edna 
adormită într-un fotoliu. Tânărul avea pantofii şi 
hainele pline de noroi. Lane era şi el cam în aceeaşi 
stare. 

Dacă fata se aşteptase să i se spună pe unde au 
fost, a rămas probabil dezamăgită; Luke îi declară 
simplu că au reuşit, dar fără alte amănunte. 

Întors la Londra, detectivul află de la şeful său 
ierarhic că cineva depusese o plângere împotriva lui. 

—  Blanter, nu-i aşa? Pentru comportare 
nepotrivită profesiunii mele, pentru sfidare, 
impertinenţă etc... 

— Câte puţin din toate, spuse şeful. O s-o lăsăm 
câteva zile. Te duci la Newmarket? 

Luke făcu semn că da. 

— Nu-l vei prinde niciodată pe Blanter; o ştiu bine; 
e prea puternic şi nu a fost niciodată atins. 

— Îl vom supune unei noi încercări, spuse Luke cu 
încredere. 

Doctorul era un om dotat cu o energie 
inepuizabilă. Se aflase dintr-o anchetă făcută la 
Maidenhead că proprietatea fusese vândută în două 
zile, sub preţ, fapt semnificativ, pentru că Blanter era 
om de afaceri şi nu ar fi dat niciodată un bun al său 
fără beneficiu, dacă nu ar fi fost presat de evenimente; 


doctorul era însă acum mai grăbit ca niciodată în viaţa 
lui. 

Trigger urma să fie informat de această urgenţă. 
Primise vizita lui Blanter, dar acesta îi ceruse ceva 
exorbitant. 

— Fii rezonabil, doctore. Nu-ţi pot procura două 
sute de mii de lire într-un minut. Banii sunt investiţi 
imediat cum sosesc; o ştii bine şi nu putem lichida 
înainte de noiembrie. 

— Îmi vei găsi aceşti bani, Trigger, în bancnote 
americane. Trebuia să fiţi pregătiţi pentru momentul în 
care voi avea nevoie de ei. 

Micuţul Trigger nu era intimidat de ameninţarea 
lui Blanter. 

— Dacă tranzacţia reuşeşte, nu va fi nici o 
problemă; evident, dacă nu, va trebui să vând titluri în 
pierdere. De ce atâta grabă? 

În mod normal, Blanter s-ar fi înfuriat din pricina 
împotrivirii asociatului său, altădată atât de docil; când 
dorea, ştia să-şi stăpânească nervii; aşezându-se într- 
un fotoliu, doctorul îşi aprinse un trabuc. 

— Ei, să nu ne certăm. Vrei să ştii de ce sunt 
grăbit? Din cauza lui Luke; în ceea ce mă priveşte, 
vreau s-o termin cu “Panglica verde”. Asta nu te 
afectează, pentru că ai destui bani; te sfătuiesc să 
lichidezi afacerea, să cedezi birourile şi să te retragi. 

— Uite ce e, doctore! Micul Trigger se aplecă 
peste masă, bătând din timp în timp cu degetele pe 
sugativă, parcă pentru a-şi sublinia cuVintele. Agenţia 
Trigger exista înainte ca dumneata să fi auzit vorbindu- 
se de ea! Cu mult înainte de a se fi auzit vorbindu-se 
de dumneata ca despre o persoană chemată în justiţie 
şi pe punctul de a fi condamnată. Agenţia va continua 
să funcţioneze şi fără voi. Nu V-am întrebat niciodată 


cum îi faceţi pe caii oferiţi clienţilor noştri să câştige. 
Nu e treaba mea. Din câte sunt informat acum, Field of 
Glory va câştiga “Cambridgeshire”-ul miercuri, aşa că 
mi-am prevenit toţi clienţii. De ce trebuie să câştige 
sau nu, nici nu vreau să ştiu. Dacă aţi făcut ceva ilegal, 
asta e treaba dumneavoastră, nu a mea. Cred că 
domnul Luke este un om drept şi nu am nici un motiv 
să-mi fie frică! 

Trigger se ridică şi rămase în picioare în partea 
cealaltă a mesei, privindu-l fix pe Blanter. 

— Un om numit Garcia a fost găsit fără viaţă în 
dimineaţa asta; am citit în ziare. Un jocheu pe nume 
Punch Markham a fost găsit mort în oraş. 

— Şi? zise doctorul. 

— Întreb, pur şi simplu, ca să ştiu: sper că nu erau 
amestecați în afacerea noastră, nu-i aşa? 

— Şi dacă am presupune că erau? spuse Blanter. 

— M-aş duce imediat în stradă să caut un poliţist 
care să te ridice. Dacă aş şti că discuţia asta pe care 
am avut-o cu Rustem avea ca scop un omor, îl iau 
martor pe Dumnezeu că v-aş denunța! 

Doctorul îşi îndreptă uşurel trupul uriaş, arătând 
înspăimântător în furia sa rece, dar Trigger nu se lăsă 
terorizat. 

— Ştii ce ţi s-ar întâmpla? 

— Ar trebui să-i explic judecătorului de ce te-am 
omorât atât de repede, spuse Trigger. 

Avea mâna în buzunarul hainei şi abia atunci 
Blanter zări forma revolverului. 

— Nu vreau să risc nimic cu dumneata, Blanter; 
poţi pleca;- dacă vor fi bani de împărţit în urma acestei 
tranzacţii, vei avea ce ţi se cuvine. 

Doctorul Blanter se dezmetici abia în Regent 
Street; se simţea ca şi cum ar fi primit o lovitură 


puternică în cap; ar fi trebuit să simtă puţin respect 
faţă de Trigger, dacă ar fi fost capabil de un asemenea 
sentiment. 

Când ajunse acasă, îşi găsi servitorul aşezat la 
biroul lui, cu o sticlă de whisky în faţă, fumându-i unul 
din cele mai bune trabucuri. Stoofer nu se ridică decât 
pentru a-i prepara ceva de băut doctorului, apoi se 
aşeză la loc fără ca Blanter să se formalizeze din cauza 
acestei familiarităţi. 

— Avionul e gata. Mi-a fost destul de greu să fixez 
aripile. De unde se pleacă? 

— De la Goodie. Dacă ar fi stat în Sussex era mai 
uşor, dar măcar aici e un loc izolat. Avionul acela poate 
duce două persoane? 

— Patru. E un aparat bun. Dacă atunci când eram 
în aviaţie ni s-ar fi spus că există un aparat cu aripi 
detaşabile, ne-am fi distrat. 

Prietenia dintre doctor şi ciudatul lui servitor era 
lesne de explicat. Stoofer era mult mai implicat în 
unele incidente din trecutul lui Blanter decât bănuia 
Luke. Omul care fusese judecat pentru cel mai 
important delict comis de Blanter şi condamnat la cinci 
ani închisoare, trăia regeşte pe cheltuiala doctorului. 
Când Stoofer era beat, avea obiceiul să-i amintească 
stăpânului său că îl avea la mână. 

— Presupun că lovitura de la “Cambridgeshire” va 
merge, nu? 

Omul îşi mai luă o porţie de whisky. 

— Goodie nu-şi mai face griji acum, când l-am 
închis pe fricosul ăla de Rustem. Era un adevărat 
pericol. Ce veţi face cu el? 

Doctorul nu avea intenţia să-i spună prea multe. 

— Vom vedea. Ai aranjat totul pentru mâine? 


— Am găsit un şofer francez şi am închiriat un 
camion. Poate că nu veţi avea nevoie. 

— E posibil să am. Contez pe tine, Stoofer. Dacă 
se întâmplă ceva... 

— Nu se va întâmpla nimic, mormăi omul. Să mă 
duc în pivniţă după altă sticlă, sau mergeţi 
dumneavoastră? 

— Pentru că eşti servitorul meu, ar fi o ocazie 
bună să-ţi meriţi banii, spuse doctorul. 

În următoarele douăzeci şi patru de ore, avea 
mare nevoie de bruta aceea, aşa că era mai cuminte 
să-l menţină într-o stare bună de dispoziţie. 


Capitolul 20 


Drumurile cu maşina îi păreau întotdeauna lui 
Luke mai scurte, pentru că avea multe lucruri la care 
să se gândească. Ajunse la Newmarket cu impresia că 
părăsise Scotland Yard-ul doar cu o clipă înainte. 

Chiar dacă vremea nu era bună, oraşul era plin iar 
de automobile care mergeau pe drumul principal pe 
trei şiruri. Luke îl opri pe al său la mica barieră şi se 
strecură în paddock-ul deja plin de lume; alergătorii din 
prima cursă nu fuseseră încă afişaţi. 

În lumea curselor, “Cambridgeshire”-ul se află pe 
locul doi, după “Cezarevici”; dar în acest an, 
scontându-se pe şansele a cinci sau şase cai, se jucase 
mult mai mult decât altădată şi interesul publicului era 
deosebit de puternic. 

Luke se întreţinu multă vreme cu comisarii Jockey- 
Club-ului; când ieşi din salon, paddock-ul era ticsit. 


Detectivul nu acordă atenţie primei curse, dar merse 
să-i controleze pe fiecare dintre oamenii pe care-i 
pusese de pază la ieşirile din împrejmuirea unde se 
cântăreau caii. Îl zări pe Goodie, singuratic, ca de 
obicei, în cel mai îndepărtat colţ al paddock-ului. In 
timp ce Luke îşi vizita santinelele, apăru şi marele Rolls 
al lui Blanter. 

— Asta e maşina; supravegheaţi-o; dacă e 
necesar, faceţi-i ceva să nu mai poată porni. 

Doctorul intrase la cântare. Luke nu subestima 
abilitatea lui Blanter; era un om care dispunea de 
mijloace puternice şi ştia cum să le exploateze cu 
geniul său; reuşea întotdeauna să-şi acopere urmele şi 
îşi pregătea retragerea asemeni unui mare general. El 
îi spusese odată lui Luke: 

— Pot să vă prevăd demersurile, în timp ce 
dumneavoastră nu le puteţi intui pe ale mele; cu asta 
vă ţin în şah, domnule Luke. 

Înainte de “Cambridgeshire” paddock-ul era atât 
de plin, încât nu te mai puteai apropia de cai; 
plimbându-se pe ring, Luke auzi că Field of Glory era 
pe departe favoritul; cota lui era de 5 la 2 şi era 
aproape imposibil să mai joci pe el; bookmakeriii 
refuzau deja orice pariu pe acest cal. 

Alergătorii ieşiră pe pistă şi se îndreptară spre 
start. Luke zări un cal minunat, un cal murg, care-i 
atrase imediat atenţia. 

— lată învingătorul; ar putea câştiga trăgând după 
el şi un autobuz! spuse o voce în spatele lul. 

Într-adevăr, nici un alt cal nu respira atâta 
sănătate şi nu se mişca atât de uşor; fuleurile lui lungi 
acopereau o distanţă uriaşă. Luke privi panoul de afişaj 
şi văzu că animalul avea numărul 1 la plecare, deci 
locul cel mai bun. Detectivul se plasă lângă primele 


bănci ale tribunei ca să vadă cursa; plecarea se lăsă 
aşteptată destul de mult; câţiva cai erau nervoşi, doi 
din ei refuzau să se apropie de start, un al treilea vroia 
să plece într-o direcţie opusă. Ceilalţi trebuiră să 
aştepte; dar la un moment dat se aliniară cu toţii. 

— Start! 

Aveai impresia că plutonul execută o şarjă de 
cavalerie; caii păreau că zboară; era absolut imposibil 
să vezi cine-i în frunte. Luke avea în raza binoclului său 
toca verde a jocheului de pe calul care conducea şi 
care galopa cu o incredibilă uşurinţă. Era o certitudine 
pentru toată lumea că Field of Glory nu numai că se 
afla în frunte, dar că nu putea fi întrecut. Calul trecu 
într-adevăr de potou, câştigând cu trei lungimi. 

Luke fugi la paddock şi rămase pe lângă sala 
cântarelor. Goodie venea uşor către locul unde 
câştigătorul urma să fie desemnat; în acelaşi moment, 
peste capetele spectatorilor apăru jocheul lui Field of 
Glory, care-şi aducea calul. Goodie apucă frâul, în timp 
ce jocheul punea piciorul pe pământ. Cei doi plecară 
apoi spre sala cântarelor, cu Luke pe urmele lor. 
Jocheul se mai afla încă pe cântar când detectivul îi 
dădu comisarului o bucată de hârtie: 

— Aveţi vreo reclamaţie împotriva calului, 
domnule Luke? 

— Fac o reclamaţie împotriva acestui cal, care nu 
este Field of Glory, ci un altul, adus din Argentina, şi 
care se numeşte Vendina, el a fost vândut de răposatul 
senator Garcia pentru prăsilă în Germania. 

Figura lui Goodie înţepeni; omul nu dădu nici un 
semn de emoție. 

— Este o acuzaţie stupidă. Bănuiesc că afacerea 
va merge în faţa comisarilor... 


Omul ieşi din sala cântarelor cu un detectiv pe 
urme; un moment mai târziu, poliţiştii îl arestară. 

În ceea ce-l priveşte pe Blanter, santinelele 
plasate de Luke îl văzură ieşind şi mergând pe lângă 
şirul de automobile; paznicii rămaseră însă pe loc, ca 
să supravegheze maşina doctorului. In acest timp, un 
automobil mare, franțuzesc, trecu încet pe lângă 
doctor şi, când maşina se îndepărtă, acesta dispăruse. 
Blanter avea două maşini parcate; omul urcase în cea 
de a doua, lăsând-o pe prima drept momeală. 

Luke, care sosea chiar în acel moment, înţelese 
într-o secundă cele petrecute şi, fără a mai pierde 
timpul ca să-i blesteme pe detectivi, sări în maşina 
poliţiei şi plecă în urmărirea lui Blanter. 

Automobilul francez aproape că nu se mai vedea; 
mergea către Londra la vreo cincizeci de metri înaintea 
lui Luke şi cu aceeaşi viteză ca a maşinii acestuia. Dar, 
în acel moment, intră în acţiune şiretenia lui Blanter. 
Un camion mare care staţiona pe marginea drumului 
porni brusc şi se opri exact în mijlocul şoselei, blocând 
circulaţia. Totul fusese atât de bine executat, încât 
Luke crezu mai întâi că era vorba de un accident. 
Aranjamentul era însă clar, deoarece camionul se 
mişcă abia după ce maşina doctorului trecu. 

Unul dintre detectivi se repezi la şofer: 

— Te arestez. la-ţi camionul de aici! 

Dar, până ce maşina a fost trasă deoparte, 
automobilul urmărit era departe. In plus, apăru un alt 
obstacol: un enorm autovagon pentru cai venea spre 
ei, ducându-se la Newmarket, dar acesta se dădu la o 
parte şi îi lăsă să treacă. Se pare că Blanter uitase însă 
de un alt pericol: trecerea de cale ferată de la Six Mile 
Bottom. Barierele erau într-adevăr lăsate la sosirea lui 
şi nu se ridicară decât în momentul în care maşina 


poliţiei se afla doar la vreo sută de metri în spate. Cele 
două maşini, rivalizând în ceea ce priveşte viteza, se 
angajară într-o cursă nebună. Abia la întretăierea 
drumului către Royston cu cel de Newport, detectivii 
reuşiră să depăşească maşina franceză şi se opriră 
apoi exact în faţa ei, apăsând frânele până la capăt. 

Luke nu-l ştia pe şofer: era un străin. Ocolind 
maşina, inspectorul deschise portiera şi spuse: 

— leşi, doctore! 

Maşina era însă goală!! pe canapea se găsea un 
bilet: 

“Am prevăzut acest lucru. Dezolat că v-am 
dezamăgit!” 

Luke îl arestă pe şofer şi se întoarse cu toată 
graba pentru a face o anchetă la Six Mile Bottom; era 
sigur că în punctul acela îi scăpase prada şi era 
probabil ca doctorul să fi luat trenul datorită căruia se 
închiseseră barierele; spre marea lui uimire, află însă 
că nici o persoană nu coborâse din maşină, iar trenul, 
un expres, nu oprea la Six Mile Bottom. 

— Pot să jur că maşina era goală, spuse un 
feroviar, pentru că m-am uitat înăuntru. 

Când naiba scăpase oare tipul? poate în 
momentul în care Luke era blocat de camionul cel 
mare; dar unde să se fi dus? Nu era nici o casă prin 
preajmă, iar doctorul nu era omul care să se ascundă 
prin păduri. 

Detectivul se întoarse la hipodrom. Calul nu putea 
fi descalificat înaintea unei anchete a comisarilor. 
Goodie fusese dus la postul de poliţie. Nu protestă, dar 
refuză să vorbească atunci când inspectorul încercă 
să-l interogheze. Luke îl luă la Londra, cu cătuşe la 
mâini, şi-l plasă pentru noapte la Cannon Row. 


Situaţia era destul de neclară, dar detectivul avea 
încredere în el însuşi; era convins că va putea oferi 
Jockey-Club-ului dovada justeţei intervenţiei sale. 

Şi-ar fi trimis poliţiştii să ia în primire casa lui 
Goodie, dar acesta se afla sub jurisdicţia autorităţilor 
locale, care luară afacerea în mâini, pe cont propriu. 

Un singur lucru mai era de făcut. A fost chemat şi 
interogat despre el însuşi şi despre tranzacţiile sale 
domnul Trigger. Cum era de aşteptat, el demonstră că 
rolul lui era doar acela de a comunica numele cailor 
clienţilor săi. 

Casa lui Blanter era sub observaţie, deşi Luke 
credea că tipul încerca acum să se îmbarce pe vreun 
vas pentru continent în orice caz, îşi spunea cu uşurare 
că faptul de a-l avea pe Blanter dispărut şi pe Goodie 
la închisoare însemna un pericol mai mic pentru Edna 
Gray. 

Rustem nu mai fusese văzut; poate că-şi alesese 
un loc de retragere care, dintr-un motiv inexplicabil, 
putea fi şi Edinburgh. Pilcher nu ştia nimic de stăpânul 
lui, în afara faptului că trebuia să fi venit — în ziua 
dispariţiei — la birou. Aceasta se confirmase la 
percheziţia efectuată la Rustem; dacă ar fi fugit, omul 
ar fi luat cu el cele două mii de lire găsite într-un 
sertar. 

Era trecut de opt seara când atentul Lane văzu 
marele autovagon de transportat cai trecând pe drum 
prin faţa intrării de la Gillywood Cottage, fără a opri 
însă. Lui Lane nu i se păru neobişnuit faptul că un 
astfel de mijloc de transport mergea către un centru 
de antrenament. El nu văzu însă maşina oprindu-se 
lângă Longhall, cu luminile stinse. Şoferul cobori, 
deschise uşa şi spuse: 

— Aţi ajuns, stăpâne! 


Blanter ieşi cu greutate din compartimentul 
rezervat lad-ului şi îşi dezmorţi picioarele; rămăsese 
mult timp ferecat în celula aceea mică, pentru că 
maşina traversase Newmarket-ul, făcuse un ocol lung 
şi revenise apoi la Cambridge, aceasta după ce şoferul 
aşteptase lângă Six Mile Bottom vreo două ore şi 
jumătate, ca, de altfel, şi camionul care blocase 
drumul. Luke nu avea cum să bănuiască prezenţa 
prăzii sale în maşina aceea cu aspect atât de 
nevinovat care se ducea la Newmarket! 

Blanter se grăbise către Longhall, gândindu-se că 
în agitația acelei zile Luke slăbise paza din jurul Ednei 
Gray. În plus, platoul oferea un teren de plecare foarte 
potrivit decolării micului avion cu care doctorul trebuia 
să plece în dimineaţa următoare. 

În locul unde se oprise, autovagonul putea trece 
neobservat până dimineaţă, iar peste noapte Stoofer 
avea tot timpul să monteze avionul. Omul făcuse doi 
ani de război la aviaţie şi chiar el îi sugerase doctorului 
acest mijloc de fugă. 

Blanter plecă la Longhall în recunoaştere; în timp 
ce ocolea casa, îl auzi pe vizitiu lucrând în curtea 
grajdurilor; ştia că în casă mai sunt două servitoare şi 
trei bărbaţi, între care şi Lane. Căutând cu grijă în 
întuneric, doctorul puse mâna pe o scară, spijinind-o 
apoi de peretele casei sub o fereastră dechisă, care nu 
era alta decât aceea a dormitorului Ednei. Auzind un 
zgomot, Blanter se făcu una cu peretele; era vocea 
fetei, care-i vorbea  groom-ului, cerându-i să 
pregătească şi calul pentru a doua zi dimineaţă. 
Doctorul se retrase până la unghiul peretelui; Edna era 
acolo, gata îmbrăcată; avea o haină lungă pe care 
tocmai şi-o pusese pe umeri, şi capul descoperit. Un 
cal începu să tropăie în grajduri şi vizitiul se grăbi către 


el. Fata se întoarse, zări scara proiectată pe cer şi 
scoase o exclamaţie de uimire. Aceasta îl făcu Blanter 
să se decidă. Se aruncă asupra ei, îi astupă gura cu 
mâna lui enormă şi-şi trecu braţul celălalt în jurul taliei 
ei. 

— Dacă strigi, te sugrum! îi şopti el la ureche. 

Tânăra se zbătea furioasă, încercând să scape din 
strânsoare, dar braţul doctorului era ca de fier. 

Deodată, fata leşină, lăsându-se moale în jos. 
Simţindu-i toată greutatea trupului în mâini, agresorul 
îşi dădu seama că tânăra nu se prefăcea. O duse până 
la colţul peretelui; de acolo auzi paşii vizitiului care se 
întorcea la locul lui, apoi, aruncând o privire în 
împrejurimi, doctorul îşi ridică fără efort prada şi se 
îndreptă cu repeziciune către autovagon. Stoofer, care 
tocmai îşi sorbea ceaiul, sări în picioare. 

— Aţi adus-o? întrebă el triumfător. Dumnezeule, 
ăsta noroc, doctore! Daţi-mi-o, o duc eu. 

— Nu e nevoie, spuse Blanter sec. 

Merseră prin întuneric, către poalele dealurilor 
când, la un moment dat, fata se mişcă uşor. Blanter o 
aşeză pe pământ, îşi scoase din buzunar o mică trusă, 
făcându-i apoi o injecție în braţ. Edna gemu puţin şi 
capul îi căzu moale, într-o parte. 

Doctorul o luă din nou în braţe; nu se opriră decât 
la grila metalică ce închidea peşterile Perrywig, în care 
pătrunseră apoi cu toţii. 

— Caută cu mâna într-una din găurile alea săpate 
în stâncă; vei găsi o lanternă. Nu o aprinde înainte să-ţi 
spun. 

Caverna avea o galerie de vreo cincizeci de metri, 
care cotea apoi în unghi drept. Acolo era un grilaj 
încuiat. 

— Poţi să aprinzi acum! 


Se aflau într-o peşteră mare; Blanter o lăsă pe 
Edna jos, sprijinind-o cu spatele de perete; ducându-se 
apoi către o nişă, îşi îndreptă brusc lanterna către ochii 
unui bărbat adormit. 

— Trezeşte-te, micul meu Arthur, zise el. 

Omul, culcat pe un pat de paie, deschise ochii 
tresărind şi privi aiurit, clipind des, către fiinţa de care 
se temea cel mai mult pe lume. 

— Hello, doctore! E ca în evul mediu aici, nu-i aşa, 
bătrâne? 

Rustem îşi mişcă un picior, făcând să se audă 
zgomotul lanţului cu care era fixat de stâncă. 

— Taci din gură, ţi-am adus noutăţi. L-au prins pe 
Goodie şi acum umblă după mine şi după dumneata. 

Omul cu faţa palidă se sculă cu greu, clătinându- 
se pe picioare. 

— De ce acuzaţie e vorba? 

— O să-ţi spun: omor premeditat; suntem cu toţii 
părtaşi, Rustem, în afară de dumneata. 

— Eu nu, eu nu, spuse prizonierul agitându-se şi 
râzând nervos. Eu nu ştiam nimic, v-am spus... 

— Am zis, în afară de dumneata, dar nefiind 
inculpat, eşti martorul principal şi asta e foarte rău 
pentru dumneata!... Ti-am adus o mică prietenă. Dar 
ea nu se află aici pentru a-ţi ţine de urât. 

În momentul acela, Rustem o zări pe fată: 

— Miss Gray! 

— Poţi să-i spui Edna, ai permisiunea mea. După 
ce nu vei mai fi aici, ea ne va ţine de urât mie şi lui 
Stoofer; avem amândoi un gând comun în ceea ce o 
priveşte. Dacă tot trebuie să fim spânzurați, măcar să 
fi comis toată gama crimelor! 

Rustem îl privea cu o groază pe care nu încerca să 
şi-o ascundă; era hoţ, escroc, scelerat, dar... 


— Nu puteţi face asta, doctore! Doamne, nu puteţi 
face asta! 

Blanter îl privea amuzat. Rustem era laş, dar 
poate că în momentul acela, în care-şi simţea moartea 
aproape, nu-i mai era fiică. Deodată, el avu 
sentimentul că fata îşi recăpătase cunoştinţa şi că 
ascultă, deşi capul îi era încă lăsat pe o parte. 

Doctorul scoase un vraf de chei din buzunar. 

— O să te eliberăm, Rustem. 

— Da, înţeleg ce vrei să spui prin eliberare. 

— Exact, eşti prea periculos şi, pe de altă parte, şi 
imbecil. 

— Mi-ai vorbit odată, Blanter, de kelacină; mi-ai 
spus că este un toxic de care te-ai folosi dacă ai să 
dispari. 

Doctorul surâse. 

— Remarcabil tip! Remarcabilă memorie! 

Apoi, scoase din eleganta sa trusă o fiolă 
minusculă. 

— Sunt foarte fericit să te văd atât de rezonabil. 
Am prevăzut dorinţele dumitale: kelacină, exact acesta 
este leacul pe care ţi l-am pregătit! 

Edna, trează, urmărea drama care se desfăşura în 
faţa ei, paralizată de groază. Il recunoscuse pe 
Rustem. Doctorul, care dispăruse un minut, reveni, 
aducând un pahar plin pe jumătate cu apă. 

— Care este efectul acestui drog? întrebă Rustem. 

Doctorul lăsă să cadă picătură după picătură din 
lichidul acela în apă. 

— O picătură înseamnă paralizie, două sau trei, în 
funcţie de constituţia pacientului — moartea. Am pus 
şase. 

— Pune şaizeci, vreau să se termine repede, 
spuse Rustem cu răceală. 


— lată o vorbă de adevărat gentleman, zise 
doctorul surâzând şi vărsă tot conţinutul fiolei în pahar. 

Stoofer privea fascinat. Edna îl văzu pe Rustem 
luând paharul cu o mână tremurătoare. 

— Vrei să-mi scoţi lanţul? Mă dezgustă să mor 
legat. 

Blanter îl privi, luă apoi o cheie şi descuie lacătul. 

— Mulţumesc. Acum, inainte de a mă duce, o să-ţi 
spun un secret. Rustem îl privi îndeaproape pe Blanter: 
dacă scăpăm din afacerea asta, mă decisesem să intru 
la o mănăstire. 

Blanter îşi ridică sprâncenele şi-şi căscă gura larg; 
era o grimasă care-i însoțea întotdeauna veselia şi era 
urmată de un hohot de râs. Nimeni nu cunoştea mai 
bine acest tic decât Rustem. În momentul în care gura 
cea mare a doctorului se deschise, printr-o mişcare 
rapidă a mâinii, Rustem lansă conţinutul paharului în 
direcţia feţei celui de lângă el. Blanter se dădu înapoi, 
duse mâna la buzunar, apoi, cu un strigăt de agonie, 
căzu în genunchi; faţa i se făcuse albastră. Servitorul 
său se repezi să-l ajute. In aceeaşi secundă, Rustem, 
dintr-un salt, ajunse lângă Edna şi o luă în braţe, 
ridicând-o. 

— Fugi! urlă el. 

Primul grilaj era deschis şi Rustem îl trânti după el 
cu violenţă, sperând că poarta se va închide singură; 
auzea în spatele lui paşi poticniţi, dar nu se opri. 

— Ştii drumul? întrebă el găâfâind. 

Edna care abia se ţinea pe picioare de teamă şi de 
slăbiciune, reuşi cu greu să-i răspundă. 

Cineva fugea după ei, probabil Stoofer. Rustem 
privi peste umăr şi văzu îngrozit faţa hidoasă a 
doctorului! Alergau mereu, Rustem impingând-o pe 
Edna înainte; fata ajunsese la marginea peşterii, fugind 


de zgomotul unei lupte teribile pe care o auzea în 
spatele ei. Reuşise să iasă din grotă când două forme 
vii începură să se mişte în faţa ei; fata se opri în loc, 
ţintuită de oroare: patru ochi arzători o fixau din 
întuneric şi curând se auzi urletul înspăimântător al 
celor două bestii. 

Erau pantere! Două pantere uriaşe! Edna îşi 
pierdu cunoştinţa şi căzu la pământ. 

Atenţia fiarelor se îndrepta însă către strigătele şi 
gâfâielile luptei celor doi bărbaţi; una dintre pantere 
făcu un salt înainte; Blanter se întoarse pentru a-i face 
faţă; el trase un glonţ şi pantera se prăbuşi cu un urlet 
de durere; în acelaşi timp se mai auziră două 
împuşcături şi cea de-a doua panteră căzu cu o 
bufnitură surdă pe cadavrul lui Blanter. 

Edna Gray se trezi ca dintr-un vis urât; capul i se 
învârtea la cea mai mică mişcare, mai ales dacă 
încerca să se ridice de pe divanul pe care era întinsă; 
se simţea foarte slăbită. Cineva îi ştergea fruntea cu 
apă de colonie. 

— Stai liniştită, miss Gray... 

Era vocea lui Luke. Când deschise ochii, fata îl 
văzu lângă pat, aşezat pe un taburet; părea 
îmbătrânit; cine n-ar fi arătat la fel dacă ar fi fost 
nevoit să tragă într-o panteră ascunsă în întuneric, fără 
să ştie dacă glonţul lovise fiara sau femeia pe care o 
iubea. 

Edna îl rugă să-i povestească toată întâmplarea. 

— Am revenit la Longhall datorită flerului meu de 
poliţist, dar nici nu mă gândeam că va trebui să omor o 


panteră. Da, asta avea Goodie, pantere! De aceea le 
închisese într-o cuşcă. Ziua ele stăteau în peşteră, 
noaptea se transformau în paznici pentru hoţi. Omul 
fusese nevoit să construiască grajduri noi pentru cai 
aşa încât nobilele animale să nu simtă duhoarea 
fiarelor. Goodie avea o mulţime de secrete în acest 
conac, inclusiv o biografie pe care o voi citi cu cel mai 
mare interes. 

Edna îi spuse de peşteră, dar Rustem îi povestise 
deja detectivului scena, înainte de a fi fost trimis la 
spital cu o ambulanţă. 

— Da, ştiu; acolo l-au ţinut şi pe sărmanul Garcia 
El îşi recunoscuse în lotul lui Goodie calul despre care 
ştia că se află în Germania. A venit aici pentru a se 
convinge şi a luat o cameră la Leul Roșu. Rustem îl 
supraveghea şi, în momentul în care s-a ajuns la 
concluzia că secretul fusese descoperit, a avut loc o 
întâlnire. Îţi aminteşti de faptul că Rustem s-a întors în 
mare grabă la Doncaster? A venit să avertizeze banda 
că Garcia se afla în sat. Au pus mâna pe bătrân în 
noaptea următoare şi l-au închis în pivniţă. Probabil că 
încercase sărmanul să fugă, pentru că l-au înlănţuit de 
perete. Nu cred c-a fost maltratat. Moartea i s-a tras, 
presupun, de la un drog prea puternic pe care i-l 
administraseră ca să-l transfere la Maidenhead, acasă 
la doctor. Le era foarte frică de el: gândeşte-te, 
bătrânul ştia că Fie/d of Glory nu era altul decât dragul 
lui Vendina. Rustem a organizat trimiterea 
telegramelor. Ei nu doreau să rămâi aici şi să-i 
supraveghezi; lui Goodie îi era teamă că vei vedea 
panterele şi, apoi, erai singura persoană care puteai da 
poliţiei informaţii despre Garcia. 

Celălalt pericol a fost pentru ei sărmanul Punch: el 
recunoscuse pe adevăratul Field of Glory, care avea un 


picior mai subţire decât celelalte; hotărârea lui Goodie 
a fost rapidă: a omorât calul. Trebuia să dea ultima 
lovitură la “Cambridgeshire”; dacă ar fi mers, câştigau 
cinci sute de mii de lire. Ideea de a pune cadavrul lui 
Garcia în casa mea a fost a doctorului; în timp ce el se 
afla la mine, a sunat Punch, aşa cum îmi promisese, la 
zece şi jumătate. Blanter ştia că Punch le descoperise 
escrocheria cu calul şi că acest om era o stavilă în 
calea averii pe care urma să o dobândească; doctorul îi 
fixă deci o întâlnire, pe chei. Cred că Punch a fost 
omorât din imediata apropiere. 

— L-ai arestat pe doctorul Blanter sau a reuşit să 
plece? 

— Într-un fel, a plecat, zise Luke, şi Edna se 
cutremură. 

— Vinovat, rosti juriul şi Goodie privi Curtea cu 
ochii săi lipsiţi de expresie. 

— Îl consideraţi pe Arthur Ralph Rustem nevinovat 
sau vinovat de a fi câştigat bani în mod fraudulos? 

— Vinovat, spuse juriul. 

— |l consideraţi pe Joseph Phidias Trigger 
nevinovat sau vinovat de fraude? 

— Nevinovat, spuse juriul. 

Domnul Trigger părăsi banca acuzaților. 

Se spune că Goodie se aştepta la o condamnare 
de şapte ani, şi nu a luat decât cinci; că Rustem, la 
rândul lui, se aştepta la trei ani, dar a luat aceeaşi 
pedeapsă cu a complicelui său. 


— Adevărul este că am avut mare noroc să nu 
primim mai mult, aşa cum va fi cazul lui Stoofer, îi zise 
fostul avocat lui Goodie, în obscuritatea maşinii poliţiei 
care-i ducea la închisoarea din Wandsworth. Cinci ani, 
asta nu e prea mult. 

Goodie îl auzi oftând, apoi, pe un ton mai vesel, 
Rustem spuse; 

— Dacă vom avea reducerea obişnuită de 
pedeapsă pentru comportament bun, vom ieşi la timp 
pentru Ascot. Acea Edna Gray, ştii? se mărită cu Luke 
chiar azi, în ziua condamnării noastre! Găsesc că este 
absolut indecent! 


